Vaccine jehun ADK gaii alun fashanee\nތުއްތު ކުއްޖަކަށް މީސަލްސްގެ ވެކްސިން ދެނީ -- ފޮޓޯ: އޭޕީ\nއޭޑީކޭ ހޮސްޕިޓަލުގައި ވެކްސިން ޖެހުމުގެ ހިދުމަތް އަލުން ފަށަން ނިންމައިފި އެވެ.\nއޭޑީކޭ ހޮސްޕިޓަލުން މިއަދު ބުނީ ކޮވިޑް-19 އާ ގުޅިގެންް ގިނަ ހިދުމަތްތައް މެދުކަނޑާލާފައި އޮވެ ވެކްސިން ޖެހުމުގެ ހިދުމަތް އަލުން ފަށަން ނިންމާފައިވާ ކަމަށެވެ. ތުއްތު ކުދިންނަށް ވެކްސިން ދޭން ޖެހޭ ދުވަސް ދުވަހު ހިދުމަތް ހޯދުމުގައި ދަތިތަކެއް ދިމާވަމުން އަންނަކަން ބެލެނިވެރިން ވަނީ ސޯޝަލް މީޑިއާގައި މީގެ ކުރިން ހިއްސާ ކޮށްފަ އެވެ.\nވެކްސިން ޖަހައިދެނީ އެޕޮއިންޓްމަންޓް އާއެކު ކޮންމެ ހަފުތާ އެއްގެ ހޯމަ އަދި ބުދަ ދުވަހު ހެނދުނު 10 އަކުން މެންދުރުފަހު 14:00 އަށެވެ. ހިދުމަތަށް އެދޭ މީހުން އޭޑީކޭގެ ނަންބަރު، 1440 އަށް އެޕޮއިންޓްމަންޓު ހޯދުމަށް ގުޅަން ޖެހޭނެ އެވެ.\nކޮވިޑް-19 އާ ގުޅިގެން މާލެ ސަރަހައްދު ލޮކްޑައުން ކުރުމުން ޑޮކްޓަރަށް ދައްކަން ބޭނުންވާާ ފަރާތްތަކަށް ދަަތިތަކާ ކުރިމަތިވަމުން އަަންނާތީ އޭޑީކޭގައި އަންނަނީ އޮންލައިންކޮށް ގިނަ ހިދުމަތްތަކެއް ދެމުންނެވެ. އޮންލައިން ފްލޫ ކްލިނިކުގެ އިތުރުން އޭޑީކޭގެ ސްްޕެޝަލިސްޓުން ވެސްް އޮންލައިން ހިދުމަތަށް ވަނީ ނިކުމެފަަ އެވެ. އޮންލައިން ކޮށް އޭޑީކޭ އިންް ދުވާލަކަށް 1000 އެއްހާ މީހުން ކޮންސަލްޓު ކުރާ ކަމަށް އޭޑީކޭ އިން ޓްވިޓާގައި ހިއްސާ ކުރާ ތަފާސް ހިސާބުތަކުން ދައްކަ އެވެ.\nރާއްޖޭގައި ކޮވިޑް އަށް ޕޮސިޓިވްވެފައިވާ ކޭސްތައް 1600 އަަށް ވުރެ މައްޗަށް ވަނީ އަރާފަ އެވެ. މި ބަލި ޖެހުނު މީހުންގެ ތެރެއިން 242 މީހަކު ރަނގަޅު ވެފައިވާއިރު ފަސް މީހަކު ވަނީ މަރުވެފަ އެވެ.\nއޭޑިކޭ ހޮސްޕިޓަލް ކުޑަކުދިން ކޮވިޑް-19


Eki dhaairaathakuge thamreenu vefaivaa Fuluhun thibun muhinmu: PG\nފުލުހުންގެ ޚިދުމަތުގެ ބިލު ދިރާސާ ކުރުން\nޕީޖީ ވިދާޅުވީ ފުލުހުންނަކީ ހުރިހާ ދާއިރާތަކާއި ގުޅުން ހުރި ތަހުގީގުކުރަން ޖެހޭ ކަމަށް\nޕީޖީ ވިދާޅުވީ އުސޫލާއި ޚިލާފުވާ ފުލުހުންނާއި މެދު ފިޔަވަޅު އަޅަން ވެސް ޖެހޭ ކަމަށް\nކ. މާލެ |7ޖުލައި 2020 | އަންގާރަ 19:19 | 2,717\nޕްރޮސެކިއުޓަރ ޖެނެރަލް ހުސެއިން ޝަމީމް، މަޖިލީހުގެ ސަލާމަތީ ޚިދުމަތްތަކާއި ބެހޭ ކޮމިޓީގެ ބައްދަލުވުމގައި - މަޖިލިސް\nއެކި ދާއިރާތަކުން ތަމްރީނުވެފައިވާ ފުލުހުން، ޚިދުމަތުގައި ތިބުން މުހިއްމުކަމަށް ޕްރޮސެކިއުޓަރ ޖެނެރަލް ހުސެއިން ޝަމީމް ވިދާޅުވެއްޖެއެވެ.\nމަޖިލީހުގެ ސަލާމަތީ ޚިދުމަތްތަކާއި ބެހޭ ކޮމިޓީން ފުލުހުންގެ ޚިދުމަތުގެ ބިލު ދިރާސާ ކުރަމުންދާއިރު، މި ބިލާއި ގުޅިގެން ކަމާއި ބެހޭ އިދާރާތަކާއި އެކު ކޮމެޓީން ދަނީ މަޝްވަރާކުރަމުންނެވެ. އެގޮތުން އަންގާރަ ދުވަހު ޕީޖީއާއި އެކު މި ބިލާއި ގުޅިގެން މަޝްވަރާކުރެވުނުއިރު، އޭނާ ވަނީ ފުލުހުންގެ ޚިދުމަތް ހަރުދަނާ ކުރުމާއި ގުޅިގެން މުހިއްމު ކަންތައްތަކެއް ހިއްސާ ކުރައްވާފައެވެ.\nޕީޖީ ވިދާޅުވީ ފުލުހުންނަކީ ހުރިހާ ދާއިރާތަކާއި ގުޅުން ހުރި ތަހުގީގުކުރަން ޖެހޭ ފަރާތްތައް ކަމަށެވެ. ޕީޖީ ވިދާޅުވީ ކޮންމެ ފުލުހަކު ހުރިހާ ދާއިރާއަކުން ތަމްރީނު ނުވިނަމަވެސް ކޮންމެވެސް ދާއިރާއަކުން ތަމްރީނު ލިބުމަކީ ވަރަށް މުހިއްމުކަމެއް ކަމަށެވެ.\nއޭގެ ތެރޭގައި ފައިސާގެ ކަންކަން އެބަހިނގާ، އިކޮނޮމިކްސް އާއި ބެހޭ ކަންކަން އެބަ ހިނގާ، ޝިޕިންގް އާއި ބެހޭ ކަންކަން އެބަހިނގާ. މިހުރިހާ ދާއިރާއަކުންވެސް އެކަންކަން އެނގޭ މީހުން ޕޮލިސްގައި ތިބުމަކީ ވަރަށް މުހިއްމުކަމެއް. ބޭސިކް ތަހުގީގުގެ މައުލޫމާތުގެ އިތުރަށް ކޮންމެ ދާއިރާއަކުންވެސް ސްޕެޝަލައިޒްވާ ކޮންމެވެސް މިންވަރެއްގެ ބައެއް. އެ ކޮންމެހެން ނުޖެހޭ ހުރިހާ ބޭފުޅުން ހުރިހާ ކަމަށް ތަހުސީސް ވާކަށް. އެހެންނަމަވެސް ކޮންމެވެސް ވަރެއްގެ ސްޕެޝަލައިޒޭޝަން އެއް ހުންނަ ބައެއް ތިބެން ޖެހޭ ބައެއް.\n~ ޕްރޮސެކިއުޓަރ ޖެނެރަލް ހުސެއިން ޝަމީމް\nމިކަން އިދާރީ ގޮތުން ނުވާނަމަ ގާނޫނުގައި ހިމަނައިގެން ވެސް ކުރަންޖެހޭކަން ޕީޖީ ފާހަގަކުރެއްވިއެވެ.\nމީގެއިތުރުން، ޕީޖީ ވިދާޅުވީ އުސޫލާއި ޚިލާފުވާ ފުލުހުންނާއި މެދު ފިޔަވަޅު އަޅަން ވެސް ޖެހޭ ކަމަށެވެ. އަދި އެކަން ހަރުދަނާކޮށް ކުރެވޭނަމަ، އެފަދަ މައްސަލަތައް ވަރަށް ބޮޑަށް މަދުވެގެންދާނެ ކަމަށެވެ.\nއަޅުގަނޑު ހިތުން ފުލުހުން ކުރައްވާ، ކަމަށް އަޅުގަނޑުމެން ތުހުމަތު ކުރެވޭ ގަވާއިދާ ޚިލާފު ކަންކަން، އެކަން ހުއްޓުމަކަށް އަންނާނީ އެކަމަށް ފިޔަވަޅު އެޅޭކަން ފުލުހުންނަށް އެނގިގެން. މިސާލަކަށް ރޭނގަޑު ދަންވަރު އިންވެސްޓިގޭޓަރަކު މީހަކާއި ވާހަކަދައްކައިފިއްޔާ، އޮންނަ އުސޫލުން ބޭރުން ވާހަކަދައްކައިފިއްޔާ އޭނަ އާއި ދޭތެރޭ ފިޔަވަޅު އެޅޭކަން ނެޝަނަލް އިންޓަގްރިޓީ ކޮމިޝަނުން ވަގުތުން ސްވިފްޓުކޮށް އަވަހަށް ގޮތް ނިންމޭތަން ފެންނަން ފަށައިފިއްޔާ އަޅުގަނޑަކަށް ހިއެއް ނުވޭ ފުލުހުންގެ ތަހުގީގު ކުރައްވާ ބޭފުޅުން މިގޮތަށް އުޅުއްވާނެ ހެން. މިހާރު ވާގޮތަކީ ކޮންމެވެސް ވަރަކަށް އިމްޕިއުނިޓީއާއި އެއްކޮށް މިކަން ކުރެވޭ ކަމުގެ އިހުސާސެއް ކުރެވޭތީ އެގޮތަށް އެދަނީ.\nޕީޖީގެ ތަޖުރިބާ ހިއްސާ ކުރައްވަމުން އޭނާ ވިދާޅުވީ ގިނަ ޕޮލިސް އިންވެސްޓިގޭޓަރުންނަކީ ވަރަށް ޝައުގުވެރިކަމާއިއެކު އެ މަސައްކަތް ރަނގަޅަށް ކުރައްވާ ފަރާތްތައް ކަމަށެވެ. ފުލުހުންނާއި މެދު ފިޔަވަޅު އަޅާ ނިޒާމު ހަރުދަނާ ކުރުމާއި ޖަލުތަކުގައި އަމަލުކުރަންޖެހޭ އެސްއޯޕީތަކަށް އަމަލުކުރޭތޯ ކަށަވަރުކުރުމަކީ މި މައްސަލައަށް ލިބޭނެ ހައްލެއްކަމަށްވެސް ޕީޖީ ވިދާޅުވި އެވެ.


އަލްމަރްހޫމް ޙުސައިން ވަޙީދުގެ ހަނދާނުގައި ހުޅުވާފައިވާ ތަޢުޒިޔާގެ ދަފްތަރުގައި ރައީސުލްޖުމްހޫރިއްޔާ، ސޮއިކުރައްވައިފި - The President's Office\nއަލްމަރްހޫމް ޙުސައިން ވަޙީދުގެ ހަނދާނުގައި ހުޅުވާފައިވާ ތަޢުޒިޔާގެ ދަފްތަރުގައި ރައީސުލްޖުމްހޫރިއްޔާ، ސޮއިކުރައްވައިފި\n15 ޑިސެންބަރު 2021، ރިފަރެންސް: 2021-625\n19 ވަނަ ރައްޔިތުންގެ މަޖިލީހުގެ ކޮމަންޑޫ ދާއިރާގެ މެންބަރުކަން ކުރައްވާފައިވާ، އަލްމަރްހޫމް ޙުސައިން ވަޙީދުގެ ހަނދާނުގައި ރައްޔިތުންގެ މަޖިލީހުގެ އިދާރާގައި ހުޅުވާފައިވާ ތަޢުޒިޔާގެ ދަފްތަރުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިއަދު ހަވީރު ސޮއިކުރައްވައިފިއެވެ.\nތަޢުޒިޔާގެ ދަފުތަރުގައި ރައީސުލްޖުމްހޫރިއްޔާ ލިޔުއްވި ބަޔާނުގައި އެމަނިކުފާނު ވަނީ އަލްމަރްހޫމް ޙުސައިން ވަޙީދަކީ އެމަނިކުފާނުގެ ވަރަށް ގާތް ރަހުމަތްތެރިއެއްކަމުގައި ލިޔުއްވާފައެވެ. އަދި އެމަނިކުފާނު ޙުސައިން ވަޙީދާއި ބައްދަލުވި ފުރަތަމަ ދުވަހުވެސް ޙުސައިން ވަޙީދުގެ ހިތްޕުޅު ހެޔޮކަމާއި، އެކުވެރި މަޖާ މިޒާޖު ވަރަށް ގާތުން ފެނިވަޑައިގެންނެވިކަމުގައި އެމަނިކުފާނު ލިޔުއްވާފައިވެއެވެ. އަދި އެމަނިކުފާނު ވަނީ ޙުސައިން ވަޙީދަކީ ސިޔާސީ ދާއިރާގައި އެކުގައި މަސައްކަތްކުރެއްވިއިރުވެސް ހެޔޮލަފާދެއްވާ ވިސްނުންތެރި އަދި ދިމާވި އެކި ހުރަސްތަކާއި އަޑިގުޑަންތަކުން އަރައިގަތުމުގައި ކެރިގެން ކުރިމަތުލެއްވި ބޭފުޅުއްގެގޮތުގައި ސިފަކުރައްވާފައެވެ. އަދި އެމަނިކުފާނު ވަނީ ރައްޔިތުންގެ މަޖިލީހުގެ ޢިއްޒަތްތެރި މެންބަރެއްގެ ހައިސިއްޔަތުން ކޮށްދެއްވި އަގުހުރި މަސައްކަތްޕުޅުތައް ފާހަގަކުރައްވާ އެކަމަށްޓަކައި ޝުކުރުއަދާކުރައްވާފައެވެ.\nރައީސުލްޖުމްހޫރިއްޔާގެ ބަޔާން ނިންމާލައްވާފައިވަނީ، އަލްމަރްހޫމް ޙުސައިން ވަޙީދަށް ސުވަރުގޭގެ ތަނަވަސް ރަޙްމަތާއި ނިޢުމަތް މިންވަރު ކުރެއްވުމަށް އެދި ﷲގެ ޙަޟްރަތުގައި ދުޢާ ދަންނަވައި، އެބޭފުޅާގެ ޢާއިލާއަށް ކެތްތެރިކަން ދެއްވުން އެދިވަޑައިގަންނަވަމުންނެވެ.\nޙުސައިން ވަޙީދަކީ 19 ވަނަ ރައްޔިތުންގެ މަޖިލީހުގައި ވަރަށް ގިނަ މުހިންމު މަސައްކަތްތަކެއްގައި އުޅުއްވި ބޭފުޅެކެވެ. އެގޮތުން 19 ވަނަ މަޖިލީހުގެ މާލިއްޔަތު ކޮމިޓީއާއި، އިމްތިޔާޒް އާއި ސްލޫކް ކޮމިޓީއާއި، ބަޖެޓު ދިރާސާކުރާ ކޮމިޓީއާއި މާލިއްޔަތު ކޮމިޓީއާއި ލާމަރުކަޒީ ކޮމިޓީގެ ޖޮއިންޓް ކޮމިޓީގައި މަސައްކަތް ކުރައްވާފައިވެއެވެ. މީގެ އިތުރުން އެބޭފުޅާ ވަނީ 17 ވަނަ ރައްޔިތުންގެ މަޖިލީހުގެ ކޮމަންޑޫ ދާއިރާގެ މެންބަރުކަންވެސް ކުރައްވާފައެވެ.\nޙުސައިން ވަޙީދު އަވަހާރަވީ އޭޑީކޭ ހޮސްޕިޓަލުގައި ފަރުވާ ހޯއްދަވަމުން ދަނިކޮށް 14 ޑިސެންބަރު 2021 ވީ ހޯމަ ދުވަހުގެ މެންދަމުގެ ވަގުތެއްގައެވެ. އަދި ޙުސައިން ވަޙީދުވަނީ ގިނަ ދުވަސްތަކެއްވަންދެން ކެންސަރު ބައްޔަށް ފަރުވާހޯއްދަވާފައެވެ.


"Dharinnah Keerithi Quraan Ugannaidhee Efothuge Maaihkamaai Mathiverikan Dhaskohdhee" - Vaguthu\n"ދަރިންނަށް ކީރިތި ޤުރުއާން އުގަންނައިދީ އެފޮތުގެ މާތްކަމާއި މަތިވެރިކަން ދަސްކޮށްދީ"\n8 މަސް ކުރިން ( ނޮވެމްބަރު 1, 2019 )\nދަރިންނަށް ޤުރުއާން އުގަންނައިދިނުމަށާއި އެފޮތުގެ މަތިވެރިކަމާއި މާތްކަން ދަސްކޮށްދިނުމަށް މިއަދުގެ ހުތުބާގައި ވިދާޅުވެއްޖެއެވެ.\n"ކީރިތި ޤުރުއާނަށް މާތްކޮށް ހިތުން"މި މައުޟޫއަށް ރާއްޖޭގެ އެކި ކަންކޮޅުތަކުގައި އިއްވި ހުކުރު ހުތުބާގައި ވިދާޅުވެފައި ވަނީ ކީރިތި ގުރުއާނަކީ މާތް ﷲގެ ރަސޫލާ (ސ.އ.ވ) އަށް އެކަލާނެގް ބާވައިލެއްވި އެކަލާންގެ ކަލާމް ފުޅުކަމަށާއ،ި އަދި އެފޮތަކީ މާތް ﷲ އަހަރެމެންނަށް ތެދުމަގު ދެއްކެވުމަށްޓަކައި ބާވައިލައްވައިފައިވާ އިލާހީ ޤާނޫނު ކަމަށާއި، އެއީ މުސްލިމުންގެ ދިރިއުޅުމުގެ މަންހަޖު ކަމަށެވެ.\nއެހެން ކަަމުން އެންމެހާ މުސްލިމުން އެފޮތް އުނގެނި، ގުރުއާނުގައިވާގޮތަށް އުޅުމާއި ސުލޫކު ބައްޓަން ކުރަންޖެހޭ ކަަމަށް ހުތުބާގައި ވިދާޅުވިއެވެ. އަދި ދަރިންނަށް ޤުރުއާން އުގަންނައިދީ އެފޮތުގެ މާތްކަމާއި މަތިވެރިކަން ދަސްކޮށްދޭނެ ޖެހޭ ކަމަށްވެސް ހުތުބާގައި ވިދާޅުވިއެވެ. ހުތުބާގައި ވިދާޅުވެފައި ވަނީ އެކުދިންގެ ހިތްތަކުގައި ގުރުއާނާއި މެދު ލޯބި ޖައްސައި، އެފޮތައް އިހްތިރާމް ކުރުމަށް ދަސްކޮށްދޭން ޖެހޭ ކަަމަށެވެ.\nހުތުބާގައި ވިދާޅުވެފައި ވަނީ އާހިރަތް ދުވަހަށް ބިރުގަންނަ މީހާ ގުރުއާނަށް މާތްކޮށް ހިތާނެ ކަމަށެވެ. އެހެން ނަމަވެސް މިހާރު އެމަތިވެރި އިލާހީ ކަލާމްފުޅާއި ދުރައް ގޮސްފައި ކަމަށާއި އެފޮތް ތިލާވަތުކޮށް ގުރުއާން އުނގެމުނާއި ދުރުވެ، އޭގައިވާ ހުކުމްތަކާއި ހިލާފުވެފައި ވުމުން ގިނަ ބަޔަކު ވަނީ ދީނާއި ދުރުވެފައި ކަމަށް ހުތުބާގައި ވަނީ ފާހަގަކުރައްވާފައެވެ.\nއަދި ގުރުއާނަށް ކަމޭހިތުމަކީ އަހަރުމެންގެ އީމާންކަމާއި ގުޅިފައިވާ ކަމެއް ކަމަށާއި އަދި އާޚިރަތް ދުވަހަށް ބިރުވެތިވާ މީހާ ގުރުއާނަށް ކަމޭ ހިތާނެ ކަމަށް ހުތުބާގައި ވަނީ ވިދާޅުވެފައެވެ. އަދި އެފަދަ މީހުން ގުރުއާނަށް އިހާނެތިކޮށް ހިތުންފަދަ އަމަލުތައް ކުރުމާއި ދުރުހެލިވާނެ ކަމަށްވެސް މިއަދުގެ ހުތުބާގައި ވަނީ ފާހަގަ ކޮށްފައެވެ.\nމީގެ އިތުރުން ހުތުބާގައި ވިދާޅުވެފައި ވަނީ ކީރިތި ގުރުއާނުގެ އާޔަތެއް ނުވަތަ މާތް ﷲ ގެ އިސްމަފުޅު ލިޔެވިފައިވާ ނޫސް މަޖައްލާއެއް، ސުކޫލު ކިޔަވާ ފޮތެއް، ނުވަ ކަލަންޑަރެއްވެސް ބިންމައްޗަށް އެއްލާލުމަކީ ހުއްދަވެގެންވާ ކަމެއް ނޫން ކަމަށެވެ. އެހެން ކަމުން މި "މުޤައްދަސު" ފޮތަށް މާތްކޮށް ހިތުމަކީ ކޮންމެ މުސްލިމެއްގެ ވާޖިބެއް ކަމަށް ހުތުބާގައި ވެއެވެ.\nނޮވެމްބަރު 1, 2019 21:58\nފޮތުގެ މާތްކަން ނޭނގޭ މީހަކު މިރާއްޖޭގައި އުޅޭނެތަ؟ ވަށައިގެން ހަ ފަރާތުން އެކަން އެބަ ސާބިތުކޮށްދޭ.


.މިހާރު ހުޅުމާލެ ހޮސްޕިޓަލުން ދަތުރުވެރިންނަށް ޕީސީއާރް ޓެސްޓް ހެދޭނެ .މިހާރު ހުޅުމާލެ ހޮސްޕިޓަލުން ދަތުރުވެރިންނަށް ޕީސީއާރް ޓެސްޓް ހެދޭނެ\nމިހާރު ހުޅުމާލެ ހޮސްޕިޓަލުން ދަތުރުވެރިންނަށް ޕީސީއާރް ޓެސްޓް ހެދޭނެ\nހުޅުމާލެ ހޮސްޕިޓަލުގައި ބުރާސްފަތި ދުވަހު ކޯވިޑް-19އަށް ޓެސްޓް ހަދަން ފެށުން. ފޮޓޯ: ހުޅުމާލެ ހޮސްޕިޓަލް\nދަތުރުވެރިންނަށް ހުޅުމާލޭ ހޮސްޕިޓަލްގައި ޕީސީއާރް ޓެސްޓް ހެދޭނެ އިންތިޒާމް ހަމަޖައްސައިފިއެވެ. ހުޅުމާލޭ ހޮސްޕިޓަލުން ވިދާޅުފައިވަނީ ރާއްޖެއިން ބޭރަށް ދަތުރުކުރާ ދިވެހިންނާއި އަދި ބިދޭސީންނަށްވެސް ޓެސްޓު ހެދޭނެ އިންތިޒާމް ހަމަޖައްސާފައިވާކަމަށެވެ. ހުޅުމާލެ ހޮސްޕިޓަލުން ދަތުރުވެރިންނަށް ޚާއްސަކޮށްގެން ޓެސްޓުކުރުމަށް ހަމަޖެހިފައިވަނީ ދުވާލަކު 20 ސާމްޕަލްއެވެ.\nޓެސްޓުހަދަން ބޭނުންވާ ފަރާތްތަކުން ހޮސްޕިޓަލް ނަންބަރު 1417އަށް ގުޅައި، މެމޯ ހެއްދުމުން ސާމްޕަލް މަގައި ޓެސްޓުހެދުމުގެ ކަންކަން ކުރިއަށްގެންދެވޭނެއެވެ. ދަތުރުކުރާ ފަރާތްތަކުން ޕީސީއާރް ޓެސްޓްހަދަންޖެހެނީ ފުރުމުގެ ކުރިން ތިން ދުވަސް ތެރޭގައެވެ. ހުޅުމާލެ ހޮސްޕިޓަލުންވަނީ ދަތުރަށް ފުރުމުގެ 48ގަޑިއިރު ކުރިން ޓެސްޓުކުރުމަށް ސާމްޕަލް ނެގުމަށް އެދިފައެވެ.\nރާއްޖެއިން ބޭރަށް ދަތުރުކުރާ ދިވެހިންނަށް ޓެސްޓް ހެދޭނި އައިޑީ ކަރޑް ނުވަތަ ޕާސްޕޯޓް ކޮޕީއާއި، ޓިކެޓް ނުވަތަ ރިސަވޭޝަން ސްލިޕް ހުށައެޅުމުންނެވެ. އަދި ބިދޭސީއެއްނަމަ ޕާސްޕޯޓުގެ ކޮޕީއާއި ޓިކެޓް ނުވަތަ ރިޒަވޭޝަން ސްލިޕް ހުށައަޅަންޖެހޭނެއެވެ.\nއަދި ރިސޯޓްތަކުން ޓުއަރިޒަމް މިނިސްޓްރީއިން ކަނޑައަޅާފައިވާ ގައިޑްލައިނާއި އެއްގޮތަށް ހުށައެޅުމުން، ސާމްޕަލް ޓެސްޓުކުރުމުގެ ކަންކަން ކުރިއަށްގެންދެވޭނެކަމަށް ހުޅުމާލެ ހޮސްޕިޓަލުންވަނީ ވިދާޅުވެފައެވެ.\nހުޅުމާލެ ހޮސްޕިޓަލްގައި ސާމްޕަލް ނެގުމުގެ ކަންކަން ކުރިއަށްދާނީ ހެނދުނު 13:30އިން 15:30އަށް ހޮސްޕިޓަލްގެ އީއާރް ގޭޓްގައި ހަދާފައިވާ ސާމްޕްލިންގ ބޫތުންނެވެ. ދިވެހިންނާއި ބިދޭސީންނަށްވެސް ޕީސީއާރް ޓެސްޓް ހަދައިދެނީ 1534ރުފިޔާއަށެވެ.\nހުޅުމާލޭ ހޮސްޕިޓަލްގައި ޕީސީއާރް ޓެސްޓު ހަދަން ފަށާފައިވަނީ މިދިޔަ ބުރާސްފަތި ދުވަހުއެވެ. އެ ހޮސްޕިޓަލްގައި މިހާރު ޓެސްޓުކުރެވެނީ ދުވާލަކު 200ސާމްޕަލެވެ. ކޯވިޑް-19އަށް ޓެސްޓުހެދުމުގެ ކަންކަމުގައި ހުޅުމާލެ ހޮސްޕިޓަލްގެ 7މުވައްޒަފުން މަސައްކަތްކުރެއެވެ.\nމާލެ ސަރަޙައްދުގައި މިހާރު ކޯވިޑް-19އަށް ޓެސްޓް ހެދެނީ އައިޖީއެމްއެޗާއި އޭޑީކޭއާއި ފުލުހުންގެ ފޮރެންސިކް ލެބޯޓްރީގައެވެ. މޯލްޑިވްސް ފުޑް އެންޑް ޑްރަގް އޮތޯރިޓީގެ ލެބޯޓްރީގައިވެސް ކޯވިޑް-19އަށް ޓެސްޓުކުރުމުގެ އިންތިޒާމް ހަމަޖެއްސުމުގެ މަސައްކަތްދަނީ ކުރަމުންނެވެ.\nގްރޭޓަރ މާލޭ އިންޑަސްޓްރިއަލް ޒޯނާއި އެޗްޑީސީ އެއްކޮށްލައިފި\nކާގޯ ފެރީއާ ގުޅުވައިގެން ދައްކާ ވާހަކަތަކަށް އިކޮނޮމިކް މިނިސްޓަރ ރައްދު ދެއްވައިފި


galehiri: ސިންދުބާދު އާއި ސަންދޯއް\nސިންދުބާދު އާއި ސަންދޯއް\nއަލްފުލައިލާގެ ނަމުން މަޝްހޫރުވެފައިވާ ވާހަކަތަކަކީ، ވަރަށް މަޝްހޫރު ވާހަކަތަކެކެވެ. އެއީ ޚިޔާލީ ވާހަކަތަކެއްކަމަށް ވިއަސް އެވާހަކަތަކުގައި ބަޔާންކޮށްފައިވާ ގޮތްގޮތާއި ދާދި އެއްގޮތަށް އަބަދުވެސް ކަންކަން ހިނގަ އެވެ. އަލްފުލައިލާގެ ސިންދުބާދުގެ ވާހަކަތަކަކީ އަދި ވަކިން ޚާއްޞަ ވާހަކަ ތަކެކެވެ. ވުމާއެކު، ފުރަތަމަ ޚުލާޞާކޮށްލާނީ، އޭގެތެރެއިން ސިންދުބާދުގެ ޖަނާޒާގެ ވާހަކަ އެވެ.\nސިންދުބާދަކީ ކަނޑުދަޔުތުކުރާ މީހެކެވެ. ކޮންމެ ދަތުރެއްގައި ގިނަގުނަ ނުރައްކާތަކާއި ކުރިމަތިލާން ޖެހޭތީ، އެނބުރި ބަޣުދާދަށް ދަނީ، މިއީ އެންމެ ފަހު ދަތުރުކަމަށް އަޒުމް ކަނޑައަޅައިގެންނެވެ. ނަމަވެސް ރަށަށް އައުމާއެކު، އެ ހަނދާން ނެތި އަނެއްކާވެސް ފުރައިގެން ދަނީއެވެ.\nސިންދުބާދުގެ ޖަނާޒާގެ މިދަތުރަކީވެސް ވަރަށް އާދަޔާ ޚިލާފު ދަތުރެކެވެ. މިފަހަރު ދެވުނު ރަށުގައި ގިނަ ދުވަސްތަކެއް ވަންދެން ހުންނަން ޖެހުމުން ސިންދުބާދު މީހަކާއި ކައިވެނި ކުރިއެވެ. ކަންދިމާވި ގޮތުން މާ ގިނަދުވަހެއް ނުވަނީސް އޭނާގެ އަނބިމީހާ މަރުވީއެވެ. އަނބިމީހާގެ ކަށުކަމާކެމީގެ ކަންތަކާއެކު، ސިންދުބާދުގެ ކަށުކަމާކެމީގެ ކަންކަންވެސް ތަފާތު ގޮތަކަށް އެރަށުމީހުން ކުރިއެވެ. އެއީ އެރަށުގެ އާދަކާދަ ހަމަޖެހިފައި އޮންނަ ގޮތެވެ.\nދެމަފިރިންގެ ތެރެއިން ކުރިން މަރުވާ މީހާއާއިއެކު އަނެއްމީހާ ވެސް ވަޅުލަނީއެވެ. އެކަމަކު އެޝަހަރަކީ، ބިންގަނޑު ކޮނެ ވަޅުލާ ޝަހަރެއް ނޫނެވެ. އެޝަހަރުގައި ހަދާގޮތަކީ، ފަރުބަދައެއްގެ މަތީގައި ހުންނަ ބާގަނޑަކުން އެތެރެއަށް ސަންދޯއް ދޫކޮށްލުމެވެ. އެގޮތުން މަދު ކާއެތިކޮޅެއް ދީފައި ސިންދުބާދުވެސް އަނބިމީހާގެ ސަންދޯކާއެކު އެހޮހަޅަށް ދޫކޮށްލީއެވެ. ހޮހަޅައިގައި ވަރަށްދަތި ޙާލުގައި މަރާއި ހަނގުރާމަކޮށް ފަރުބަދައިގެ ތަންތަނުގައި މިނިކަށިގަނޑަކުން ތަޅަމުންގެންދަނިކޮށް، ހެދުނު ބާގަނޑަކުން ނިކުމެވޭގޮތްވެ، ސިންދުބާދު ސަލާމަތްވީއެވެ.\nދެން މިކަމާއި ގުޅުންހުރި އެހެންވާހަކައެއް ވިދާޅުވެލައްވާށެވެ. ދިވެހިރާއްޖެއިންނެވެ. އެވާހަކައަކީ، ބޭސްފަރުވާގެ ވާހަކައެކެވެ. ބޭސްފަރުވާކުރަމުން ދަނިކޮށް، ޑޮކްޓަރ ލަފާދެއްވީ ރާއްޖެއިން ބޭރަށް ދިއުމަށެވެ. އާސަންދަ އޮފީހަށް ލިޔެކިޔުންތައް ހުށަހެޅުމުން އެތަނުން އެންގެވީ، ދިވެހި ރައްޔިތުންނަށް ޞިއްޙީ ޚިދުމަތްދޭ ނިޒާމަށް ޖަމާކޮށްފައި ހުންނަނީ، އެއްލައްކަ ރުފިޔާ ކަމަށާއި، އެފައިސާގެ ތެރެއިން ދިހަހާސް ރުފިޔާ ހަމަޖައްސާފައި ފަނަރަހާސް ރުފިޔާ ހަމަޖައްސާފައި ހުންނަނީ، ޓިކެޓަށް ކަމަށާއި، ދިހަހާސް ރުފިޔާ ހަމަޖައްސާފައި ހުންނަނީ، އެޑްމިޓްނުކޮށް ކުރާ ބޭސްފަރުވާ ކުރުމަށް ކަމަށާއި، ބާކީ ފައިސާ އަކީ އެޑްމިޓްކޮށްގެން ބޭސްފަރުވާ ކުރުމަށް ހަމަޖައްސާފައި ހުންނަ ފައިސާ ކަމަށެވެ. ދިހަހާސް ރުފިޔާގެ ތެރެއިން މިހާރު ބާކީ ހުރީ ހާހެއްހާ ރުފިޔާ ކަމަށެވެ. ޑޮކްޓަރު ލަފާދެއްވާފައިވަނީ، އެޑްމިޓްނުކޮށް ކުރަންޖެހޭ ބޭސްފަރުވާ ކުރުމަށް ކަމަށްވާތީ، ޓިކެޓް ހަމަޖައްސައިދެވެން ނޯންނާނެ ކަމަށެވެ.\nކޮންމެއަކަސް އެޑްމިޓްނުކުރާނަމަ، ރާއްޖެއިންވެސް، ރާއްޖެއިން ބޭރުންވެސް ބޭސްފަރުވާކުރުމުގެ މަގުތައް ބަންދުވީއެވެ. ބޭސްފަރުވާ ކުރެވެން އޮތީ އެޑްމިޓްކޮށްގެންނެވެ. ނަމަވެސް އެކަންވެސް ކުރެވެން އޮތީ، ބާކީހުރި ހާހެއްހާ ރުފިޔާ ހުސްވުމުގެ ކުރިން އެޑްމިޓް ކުރެވިގެންނެވެ. ޑޮކްޓަރުވެސް އެކަންކުރާނީ، އެފަދަ ޙާލަތެއް މެދުވެރިވެއްޖެ ނަމައެވެ. އެފަދަ ކަމެއް މެދުވެރި ނުވެއްޖެނަމަ، އަހަރު ހުސްވުމުން (ޤާނޫނެއްގެ ދަށުން ދިވެހިރައްޔިތުންނަށް ބޭސްފަރުވާކުރުމަށް) ސަރުކާރުން ހަމަޖައްސަވާފައިވާ ފައިސާއިން ބާކީހުރި ނުވަދިހަހާސް ރުފިޔާވެސް އެނިމުނީއެވެ. ޢާއްމުގޮތެއްގައި، އެންމެގިނައިން ކުރަންޖެހޭ ކަމަކީ އެޑްމިޓް ނުކޮށް ބޭސްފަރުވާ ކުރުމެވެ. އެންމެ މަދު އަދަދެއް ޖަމާކޮށްފައި ހުންނަނީވެސް އެކަމަށެވެ. ދިހަހާސް ރުފިޔާ އަވަހަށް ހުސްވުމަކީ، ސިންދުބާދު ފަދައިން، ދިހަހާސް ރުފިޔާ ހުސްވެ، ބަލިމީހާ ސަންދޯކުއަޅައި ޖަނާޒާ ބޭއްވުމެވެ. ނުވަހަދިހާހާސް ރުފިޔާ ބަލިމީހާގެ ނަމުގައި ދުނިޔެއަށް ދޫކޮށްފައެވެ.\nއަޅުގަނޑަށް ހީވާގޮތުގައި، އެޑްމިޓްކޮށްގެން ފަރުވާކުރަނިކޮށް، އެއްބައި ފަސޭހަވެ، ނުވަތަ އެއީ އޮޕަރޭޝަނެއްނަމަ، އަންދާޒާކުރި އަދަދަށްވުރެއް ނުވަތަ ނުވަދިހަހާސް ރުފިޔާ އަށްވުރެ ގިނައިން ޚަރަދުވާނެކަން، އޮޕަރޭޝަން ނުނިމެނީސް އެނގިއްޖެނަމަ، އެކަންވެސް ޖެހޭނީ އެހާ ހިސާބުން ހުއްޓާލާށެވެ. ވުމާއެކު، މިކަން ހަމަޖައްސަވާފައި އޮންނަގޮތުން އެތިންބައިންކުރެ ކޮންމެބައެއް ހުސްވިކަމަށް ވިއަސް، އަނެއް ދެބައި ކަފުންކޮށް ޖަނާޒާ ބޭއްވުނީއެވެ. ސިންދުބާދުގެ ޖަނާޒާފަދައިންނެވެ.


SunOnline: Umraa veringe visa dhinun huttaalai, Visa cancel\nއުމްރާވެރިންގެ ވިސާ ދިނުން ހުއްޓާލައި، ވިސާ ކެންސަލް\nއަހުމަދު ޖައިޝަން 04 Mar 2020, 12:54\nއުމުރާގެ އަޅުކަމަށް ދިވެހިންތަކެއް ދަތުރުކުރަނީ -- ފޮޓޯ: ހައްޖު ކޯޕަރޭޝަން\nދުނިޔޭގައި މިހާރު ފެތުރެމުންދާ ކޮވިޑް-19 ނުވަތަ ކޮރޯނާ ވައިރަސް އާ ގުޅިގެން އުމްރާވެރިންނަށް ވިސާ ދޫކުރުން ހުއްޓާލައި، މިހާތަނަށް އުމްރާ އަޅުކަމަށް ވިސާ ހޯދާފައިވާ ފަރާތްތަކުގެ ވިސާ ކެންސަލުކޮށްފި އެވެ.\nކޮވިޑް-19 ވައިރަސް ފެތުރޭތީ އުމްރާއަށް މީހުން އައުން މަނާކުރަން ސައުދީ އަރަބިއްޔާގެ ސަރުކާރުން ވަނީ މިދިޔަ މަހުގެ 27 ގައި ނިންމާފަ އެވެ.\nއުމްރާއަށް މީހުން އައުން، މިވަގުތަށް މަނާކުރަން ޖެހުނީ، މިދިޔަ އަހަރު ޗައިނާއިން ފެތުރެން ފެށި ކޮވިޑް-19 ވައިރަހުގެ ނުރައްކާ މުޅި ދުނިޔެއަށް ބޮޑުވެފައި ވާތީ، ސައުދީ ރައްޔިތުންނާއި ހަރަމްފުޅަށް ޒިޔާރަތް ކުރާ އެންމެންގެ ސަލާމަތާ ރައްކާތެރިކަމަށް ޓަކައި ކަމަށް ސައުދީ ސަރުކާރުން ބުނެ އެވެ.\nއެކަމާ ގުޅިގެން ރާއްޖޭގެ އިސްލާމިކް މިނިސްޓްރީއިން މިއަދު ބުނެފައިވަނީ އުމްރާވެރިންގެ ވިސާ ކެންސަލުކޮށްފައިވާކަމުގެ މައުލޫމާތު ރާއްޖޭގައި ހަރަކާތްތެރިވާ ޓްރެވެލް އޭޖެންސީތަކާ ހިއްސާކޮށްފައިވާނެ ކަމަށެވެ.\nމިނިސްޓްރީއިން ބުނެފައިވަނީ ދިވެހި އުމްރާވެރިންނާއި ހައްޖުވެރިންގެ ސަލާމަތާއި ރައްކާތެރިކަން ކަށަވަރުކުރުމަކީ ސަރުކާރުގެ އެންމެ އިސް ވާޖިބު ކަމަށެވެ. އެހެންކަމުން ސައުދީ ސަރުކާރުން އަޅާފައިވާ ފިޔަވަޅު، ސަރުކާރުން ބަލައިގަނެފައިވާ ކަމަށް އިސްލާމިކް މިނިސްޓްރީއިން ބުންޏެވެ.\nއެފަދަ ނިންމުމެއްގެ ސަބަބުން އުމްރާ ދަތުރުތައް ރާވާފައިވާ ކުންފުނިތަކާއި އުމްރާއަށް ދިޔުމަށް ތައްޔާރުވަމުންދާ ފަރާތްތަކަށް ދިމާވާނެ ދަތިތަކާއި ކަންބޮޑުވުންތައް ހުންނާނެ ކަމަށް ގަބޫލުކުރާ ކަމަށް މިނިސްޓްރީއިން ފާހަގަކޮށްފައިވެ އެވެ. އެހެން ނަމަވެސް އެކަންކަމަކީ އުމްރާއަށް މީހުން ގެންދާ ކުންފުނިތަކުގެ އަމިއްލަ ބާރު ހިނގާކަމެއް ނޫން ކަމުން އެކަމުގައި ކަމާބެހޭ ފަރާތްތަކުން ދޭ އިރުޝާދާ އެއްގޮތަށް އަމަލުކުރުމަށް މިނިސްޓްރީއިން ވަނީ އިލްތިމާސްކޮށްފަ އެވެ.\nމިފަހުގެ ތާރީހެއްގައި ހައްޖާއި އުމްރާއަށް މީހުން އައުން ސައުދީއިން މުޅިން މަނާކުރި، މިއީ ފުރަތަމަ ފަހަރެވެ. މީގެ ކުރިން 2018 ވަނަ އަހަރު ކޮރޯނާ ވައިރަހުގެ ބާވަތެއް ކަމަށްވާ، މިޑްލް އީސްޓް ކޮރޯނާވައިރަސް (މާސް) ފެތުރެން ފެށުމާ ގުޅިގެން ސައުދީއިން ވިސާ ދިނުމުގެ އުސޫލުތައް ވަރަށް ހަރުކަށި ކުރި އެވެ. އެކަމަކު، ހައްޖާއި އުމްރާއަށް މީހުން އައުން މުޅިން މަނާކޮށްފައެއް ނުވެ އެވެ.\nސައުދީ އަރަބިއްޔާގެ މީހަކަށްވެސް ދާދި ފަހުން ކޮވިޑް-19 ޖެހިފައި ކަމަށް އެގައުމުގެ ހެލްތު މިނިސްޓްރީއިން ބުނެފައިވެ އެވެ. އެގޮތުން ސައުދީ ހެލްތު މިނިސްޓްރީއިން ބުނި ގޮތުގައި ކޮރޯނާ ވައިރަހަށް ޕޮޒިޓިވްވި މީހާއަކީ އީރާނަށް ދިޔުމަށް ފަހު ބަހުރެއިން މަގުން އެނބުރި ގައުމަށް ދިޔަ މީހެކެވެ. އަދި އެމީހާ ސައުދީއަށް އެތެރެވެފައި ވަނީ އީރާނަށް ދަތުރު ކުރިކަން ހާމަނުކޮށެވެ.


އޭދަފުއްޓަކީ މުޅި ރާއްޖެއަށް ނަމޫނާއެއް: ގާސިމް\nބ. އޭދަފުއްޓަކީ މުޅި ރާއްޖެއަށް ނަމޫނާއެއްގެ ގޮތުގައި ބަލަންޖެހޭ ރަށެއް ކަމަށް ރައްޔިތުން މަޖިލީހުގެ ރައީސް އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމް ވިދާޅުވެއްޖެ އެވެ.\nއޭދަފުއްޓަށް މީހުން ބަދަލުކުރިތާ 50 އަހަރުފުރޭ ރަންރޫބީލް ފާހަގަކުރުމަށް މިރަށުގައި ބޭއްވި ޚާއްސަ ޖަލްސާ ޝަރަރުވެރިކޮށްދެއްވައި ވާހަކަ ދައްކަވަމުން ގާސިމް ވިދާޅުވީ އޭދަފުށީ ރައްޔިތުންނަކީ ގައުމަށް ބޭނުންވާ އަގުބޮޑު ދަރިންތަކެއް އުފައްދާފައިވާ ރަށެއްކަމާއި އިޖުތިމާއީ ގޮތުންނާއި އުމްރާނީ ގޮތުންވެސް އޭދަފުއްޓަކީ ނަމޫނާ ރަށެއް ކަމަށެވެ.\nގާސިމު ވިދާޅުވީ ކާބަފައިންގެ ޒަމާނުއްސުރެ އޭދަފުއްޓަކީ ތައުލީމީ ގޮތުންވެސް އެތައް ގިނަ ޒުވާނުން އުފައްދާފައިވާ ރަށެއް ކަމަށާއި އަދި އެ ޒުވާނުންގެ ހިދުމަތްތައް ގައުމުންނާއި ރަށުންވެސް ފެންނަމުންދާ ކަމަށެވެ. އަދި ކުރިއަށްއޮތް ދުވަސްތަކުގައިވެސް ދިވެހި ގައުމު އާރާސްތު ކުރުމުގައި ނަމޫނާ ދައްކަން ޖެހޭކަން މީގެ 50 އަހަރު ކުރިން އޭދަފުށީ ރައްޔިތުން ދައްކުވައިދީފައިވާ ކަމަށްވެސް އޭނާ ވިދާޅުވި އެވެ.\nއޭދަފުއްޓަށް މީހުން ބަދަލުކުރުމުގެ މަސައްކަތުގައި އަމަލީގޮތުން ބައިވެރިވި ފަރާތްތަކަށް ރޭގެ ޖަލްސާގައިވަނީ ހަނދާނީލިޔުމެއްދީފަ އެވެ.\nއޭދަފުއްޓަށް މީހުން ބަދަލު ކުރިތާ 50 އަހަރު ފުރުން ފާހަގަ ކުރުމުގެ ގޮތުން ބާއްވާ ރަންޔޫބީލް ހަރަކާތްތައް ފެށީ މިދިޔަ ހުކުރު ދުވަހު އެވެ. މި ހަރަކާތް ނިންމާލުމުގެ ގޮތުން އޭދަފުށީ ރައްޔިތުންނަށް ބާއްވާ ބޮޑު ޖާފަތެއް މިރޭ އޮންނާނެ އެވެ.\nހުކުރު ވާޖިބުވާ 50 މީހުން ހަމަނުވާ ކޮންމެރަށަކީ ފަޅުރަށެއްގެ ގޮތުގައި ހަމަޖެއްސުމުގެ ޤާނޫނު 1968 ވަނަ އަހަރު އޭރުގެ ރައްޔިތުންގެ މަޖިލީހުން ފާސްކުރެއްވުމާ ގުޅިގެން ބ. އަތޮޅު މާއްޑޫ، އުނޑޫދޫ އަދި ފުނަދޫ މީހުން އޭދަފުއްޓަށް ބަދަލުކުރީ އެ އަހަރުގެ ފަހުކޮޅުއެވެ. އެގޮތުން3ރަށުގެ 77 ގޭގެ މީހުން އޭދަފުއްޓަށް ބަދަލުކޮށް ނިމުނީ 17 ޑިސެމްބަރު 1968 ގަ އެވެ.


MACL ah beynunvaa theyo supply kurun 200 million dollar ah STO ah | Mihaaru\nއެމްއޭސީއެލްއަށް ބޭނުންވާ ތެޔޮ ސަޕްލައިކުރުން 200 މިލިޔަން ޑޮލަރަށް އެސްޓީއޯ އަށް\n19 މާޗް 2018 - 18:114comments\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އަށް ބޭނުންވާ ޑީސަލާއި ޖެޓް ފިއުލް ސަޕްލައިކުރުމަށް އެސްޓީއޯ އާއެކު 200 މިލިޔަން ޑޮލަރުގެ އެއްބަސްވުމެއްގައި މިއަދު ސޮއިކޮށްފި އެވެ.\nތެޔޮ ސަޕްލައިކުރުމުގެ އެއްބަސްވުމުގައި ސޮއި ކުރީ އެމްއޭސީއެލްގެ މެނޭޖިން ޑިރެކްޓަރު އާދިލް މޫސާ އާއި އެސްޓީއޯގެ މެނޭޖިން ޑިރެކްޓަރު އަހްމަދު ޝަހީރު އެވެ.\nއާދިލް ވިދާޅުވީ މި އެއްބަސްވުމަކީ ކުރިއަށް އޮތް ދެ އަހަރަށް އެ ކުންފުންޏަށް ބޭނުންވާ ތެޔޮ ގަތުމަށް އެކުލަވާލި އެއްބަސްވުމެއް ކަމަށެވެ. އަދި މި އެއްބަސްވުމަކީ ފާއިތުވި ހަ އަހަރު އެސްޓީއޯ އިން އެ ކުންފުންޏަށް ތެޔޮ ވިއްކި ވަރަށް ވުރެ އަގު ހެޔޮކޮށް ސަޕްލައިކުރުމަށް ސޮއިކުރި އެއްބަސްވުމެއް ކަމަށް ވެސް އޭނާ ވިދާޅުވި އެވެ.\n"މި އަހަރު އަޅުގަނޑުމެންނަށް މި ލިބުނީ ކުރީ އަހަރުތަކަށް ވުރެ ވަރަށް ރަނގަޅު އަގެއް. އެ އަގު ލިބުމަށް މައިގަނޑު ސަބަބަކީ އެސްޓީއޯ އިން ވަރަށް ފަހުން ފިއުލް ސަޕްލައި ކުރަން ގެނައި 25،000 ޓަނުގެ ވެސަލް. އެހެންވީމަ އޭގެ ފައިދާ ލިބިގެން މި ދަނީ،" އާދިލް ވިދާޅުވި އެވެ.\nއޭނާ ވިދާޅުވީ އެއާޕޯޓް ތަރައްގީގެ ތެރެއިން 45،000 މެޓްރިކް ޓަނުގެ ތެޔޮ ރައްކާ ކުރެވޭނެ ފިއުލް ފާމެއް ތަރައްގީ ކުރަން ހަމަޖެހިފައިވާތީ، އޭގެ ސަބަބުން ވެސް ހެޔޮ އަގެއްގައި ތެޔޮ ވިއްކަން ފަސޭހަތަކެއް ވެގެން ދާނެ ކަމަށެވެ.\nއެސްޓީއޯ އަށް މި މަސައްކަތް ހަވާލު ކުރީ ކޮން އުސޫލަކުންތޯ "މިހާރު" އިން ސުވާލު ކުރުމުން އާދިލް ވިދާޅުވީ، އެއްބަސްވުން އެކުލަވާލީ ދެ ފަރާތުން މަޝްވަރާ ކޮށްގެން އެންމެ ފައިދާ ހުރި ގޮތަށް ބަލާފައި ކަމަށެވެ. އަދި ދެ ކުންފުންޏަކީ ވެސް ސަރުކާރުގެ ކުންފުނި ކަމުން އެކަމަށް ހުރަހެއް ނެތް ކަމަށް ވެސް އޭނާ ވިދާޅުވި އެވެ.\nއެސްޓީއޯގެ މެނޭޖިން ޑިރެކްޓަރު ޝަހީރު ވިދާޅުވީ އެފަދަ ބޮޑެތި މަސައްކަތްތައް ބޭރު ކުންފުނިތަކަށް ދިނުމުން އޭގެ ނޭދެވޭ އަސަރު ގައުމުގެ އިގްތސާދަށް ކުރާނެ ކަމަށެވެ. އަދި އެއީ ސަރުކާރުގެ ދެ ކުންފުންޏަށް ވުމުން ބިޑް ނުކޮށް މަޝްވަރާ ކޮށްގެން ކުރިއަށް ދިއުމަށް އެއްވެސް ހުރަހެއް ނެތް ކަމަށް ވެސް އޭނާ ވިދާޅުވި އެވެ.\n"ދިވެހިރާއްޖޭގެ އިގްތިސާދަށް މީގެ ފުރިހަމަ ފައިދާ ލިބުން. ބޭރު ބަޔަކަށް މި ކުއަންޓިޓީ ލިބިއްޖެނަމަ ރާއްޖެ އަކަށް، ރާއްޖޭގެ އިގްތިސާދަކަށް އަދި އާންމު ރައްޔިތުންނަކަށް މިކަމުގެ އެންމެ ފުރިހަމަ ފައިދާއެއް ނުވާނެ،" ޝަހީރު ވިދާޅުވި އެވެ.\nމި އެއްބަސްވުމުގެ ތެރެއިން ތެޔޮ ވިއްކާ ރޭޓާއި ގުޅޭގޮތުން ސުވާލު ކުރުމުން ޝަހީރު ވިދާޅުވީ، ވިޔަފާރީގެ ސަބަބުތަކަށްޓަކައި ރޭޓް އާންމު ކުރަން ހަމަޖެހިފައި ނުވާ ކަމަށެވެ. ނަަމަވެސް ރޭޓް ހެދިފައިވަނީ، ބައިނަލްއަގުވާމީ ޕްރައިޒް އިންޑެކްސް އަކާއި ގުޅުވައިގެން ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް އެސްޓީއޯ ތެޔޮ އެމްއޭސީއެލް


Member Yasir, Vidhaalhuvee MDP Aa Eku Mulhi Uthuru Dhemigahnaane Kamah | Hathaavees\nކުޅުދުއްފުށި އުތުރު ދާއިރާގެ މެންބަރު ޔާސިރު ---\nސަރުކާރު ހިންގާ މައިޕާޓީ އެމްޑީޕީ އާއެކު މުޅި އުތުރު ދެމިގަންނާނެ ކަމަށް ކުޅުދުއްފުށި އުތުރު ދާއިރާގެ މެންބަރު ޔާސިރު އަބްދުލް ލަތީފް ވިދާޅުވެއްޖެއެވެ.\nއިދިކޮޅު ޕްރޮގްރެސިވް ކޮންގްރެސް ކޯލިޝަން އަށް ފާޑު ވިދާޅުވެ ޔާސިރު މިރޭ ކުރެއްވި ޓްވީޓެއްގައި ވިދާޅުވީ އުތުރުގެ ރައްޔިތުންގެ އަތްމަތި ތިޔާގިވެ، ހަމަ އިސްކޮޅަށް އުތުރުގެ ރައްޔިތުން ތެދުވާނެތީ އޮބި ތަންޑު އަޅައިގެން އުޅޭތާ ލައްކަ ދުވަސްވެއްޖެ ކަމަށެވެ. އިދިކޮޅު ފަރާތްތަކުން އުޅެނީ އެކަމުގައި "ހޭބޯ" ނާރާ ކަމަށް ޔާސިރު ވިދާޅުވިއެވެ.\n"ވަރަށް ސޮރީ. އެމްޑީޕީ ބާރުތައް ދޫކުރާނެ. އަތޮޅުތެރެ ދިރުވާނެ. އެމްޑީޕީ އާއެކު މުޅި އުތުރު ދެމިގެންދާނެ،" އިންޑިއާ ކާގޯ ފެރީގެ ފުރަތަމަ ދަތުރުގައި 500 ޓަނުގެ މުދަލާ އެކު ކުޅުދުއްފުށި ސިޓީއަށް ބަނދަރު ކުރުމުގެ އުފަލުގައި ޔާސިރު ވިދާޅުވިއެވެ.\nލައްކަ ދުވަސްވެއްޖެ އުތުރުގެ ރައްޔިތުންގެ އަންމަތި ތިޔާގިވެ ހަމައިސްކޮޅަށް ތެދުވެދާނެތީ އޮބިތަންުޑު އަޅައިގެން އުޅޭތާ. އިދިކޮޅުގަ ތިބެގެންވެސް ހޭބޯނާރާ އެކަމުގަ މޮޔަވެފަ. ވ ސޮރީ، MDP ބާރުތަށް ދޫކުރާނެ، އަތޮޅުތެރެ ދިރުވާނެ، MDP އާއިއެކު މުޅިއުތުުރު ދެމިގަންނާނެ\n— Yasir Abdul Latheef (@YasirLathyf) September 27, 2020\nއިންޑިއާގެ ޝިޕިން ކޯޕަރޭޝަން (އެސްސީއައި) އިން އޮޕަރޭޓްކުރާ ކާގޯ ފެރީ ކުޅުދުއްފުއްޓަށް ބަނދަރުކުރީ ފަސް ދުވަހުގެ ދިގު ދަތުރަކަށްފަހުއެވެ. މިދިޔަ ހޯމަ ދުވަހު ކޮޗިން އިން ފުރި ފެރީ ކުޅުދުއްފުށްޓަށް ބަނދަރު ކުރެވުނީ އިއްޔެ ހެނދުނު 6:30 ހާއިރުއެވެ.\nކާގޯ ބޯޓުގެ ފުރަތަމަ ދަތުރުގައި ގިނައިން ހިމެނެނީ ސިމެންތިއެވެ. ނަމަވެސް ކާބޯ ތަކެތިވެސް ހިމެނެއެވެ. އެތަކެތި ކުޅުދުއްފުއްޓަށް ބާލާނީ، އެމްޕީއެލްގެ ކުޅުދުއްފުށީ ޕޯޓުގެ އުޅަނދުތައް ބޯޓު ކައިރިއަށް ގޮސްގެންނެވެ.\nކުޅުދުއްފުށީ ޕޯޓަށް ކައިރިކުރެވެނީ އެންމެ ބޮޑުވެގެން ވެސް 1000 ޓަނުގެ ބޯޓަށެވެ. އިންޑިއާ އާއި ރާއްޖެއާ ދެމެދު އަލަށް ފެށި ކާގޯ ހިދުމަތުގައި މިވަގުތު ބޭނުންކުރަނީ 3000 ޓަނުގެ ބޯޓެކެވެ.\nPrevious ފަތުރުވެރިކަމުން ހަގީގީ ނަފާ ލިބޭނީ ބޮޑެތި މުސާރަ ލިބޭ ވަޒީފާތައް ދިވެހިންނަށް ލިބިގެން: މިނިސްޓަރު\nNext ހައްޔަރުކުރި ނޫސްވެރިޔާ އަށް އިންޑިއާއިން ކުރަނީ ޗައިނާ އަށް ޖާސޫސް ކުރާ ކަމުގެ ތުހުމަތު


އެމްސީއެސްގެ އޮފިސަރުންނަށާއި މުވައްޒަފުންނަށް ސިއްޚީ ޚިދުމަތް ފޯރުކޮށްދިނުމުގެ ގޮތުން ޕްރިސްކޯއިން ސޮލަރެލްއާއެކު އެއްބަސްވުމެއްގައި ސޮއިކޮށްފި\nޕްރިޒަން ކޯޕަރޭޓިވް ސޮސައިޓީ (ޕްރިސްކޯ)އިން މޯލްޑިވްސް ކަރެކްޝަނަލް ސަރވިސް (އެމްސީއެސް) ގެ އޮފިސަރުންނަށާއި މުވައްޒަފުންނަށް ސިއްޚީ ފަރުވާ ފޯރުކޮށްދިނުމުގެ ގޮތުން، ސޮލަރެލް އިންޝުއަރަންސް ޕްރައިވެޓް ލިމިޓެޑްއާއެކު އެއްބަސްވުމެއްގައި މިއަދު ސޮއި ކޮށްފިއެވެ.\nޕްރިސްކޯގެ ފަރާތުން މި އެއްބަސްވުމުގައި ސޮއިކުރެއްވީ ޕްރިސްކޯގެ ޗެއަރމަންގެ ހައިޞިއްޔަތުން ސުޕްރިންޓެންޑެންޓް އޮފް ޕްރިޒަންސް މޫސާ އަންވަރު އެވެ. އަދި ސޮލަރެލް އިންޝުއަރެންސް ޕްރައިވެޓް ލިމިޓެޑް ގެ ފަރާތުން މި އެއްބަސް ވުމުގައި ސޮއިކުރެއްވީ އެ ކުންފުނީގެ ކޮމްޕެނީ ސެކްރެޓަރީ އެންޑް ކޮމްޕްލަޔަންސް އަލްފާޟިލާ މަރިޔަމް ސައިމާއެވެ.\nމި އެއްބަސްވުމުގެ ދަށުން ސޮލަރެލްގެ މެޑިކަލް ސްކީމް މެދުވެރިކޮށް އެމްސީއެސްގެ އޮފިސަރުންނާއި މުވައްޒަފުން އަދި ޢާއިލާތަކަށް ވަކި ހޮސްޕިޓަލް އަދި ކްލިނިކްތަކަކުން ބޭސް ފަރުވާގެ ޚިދުމަތް ހޯދުމުގައި ވަކި އަދަދެއް ހަމަވަންދެން 90 އިން ސައްތަ ކަވަރޭޖް ލިބޭނެއެވެ. މިގޮތުން ޢާއިލާގެ ތެރޭގައި ހިމެނެނީ އަނބިން/ފިރިމީހާ އަދި 18 އަހަރު ނުފުރޭ ދަރިނެވެ.\nމި މެޑިކަލް ސްކީމްގެ ސަބަބުން އެމްސީއެސްގެ އޮފިސަރުންނާއި މުވައްޒަފުންނަށް ސިއްޚީ ޚިދުމަތް ހޯދުމަށް ބޮޑެތި ލުއި ފަސޭހަތަކެއް ލިބިގެންދާނެވެ.


ޤުރުއާން ކިޔެވުމުގެ ޗެލެންޖް: ޣައްސާން ވެސް ބައިވެރިވެވަޑައިގެންފި ، ކިޔެވުން ވަރަށް ރީތި! – Dhen.mv\nޤުރުއާން ކިޔެވުމުގެ ޗެލެންޖް: ޣައްސާން ވެސް ބައިވެރިވެވަޑައިގެންފި ، ކިޔެވުން ވަރަށް ރީތި!\nMarch 31, 2020 - 8:34 pm\nކުރީގެ އިސްލާމިކް މިނިސްޓަރ ޑރ.މުޙައްމަދު ޝަހީމް ޢަލީ ސަޢީދު ފެއްޓެވި ޤުރުއާން ކިޔެވުމުގެ ޗެލެންޖުގައި ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ތ.ގުރައިދޫ ދާއިރާގެ މެމްބަރު މުޙައްމަދު ޣައްސާން މައުމޫން ވެސް ބައިވެރިވެ ވަޑައިގެންފިއެވެ.\nކޮވިޑް19 އާއި ގުޅިގެން އާންމުން ގޭގައި ތިބެން ޖެހުމުން ކުރާނެ ކަމެއްގެ ގޮތުގައި ޑރ.ޝަހީމް ފެއްޓެވި ޤުރުއާން ކިޔެވުމުގެ ޗެލެންޖުގައި ބައިވެރިވެ ޣައްސާން ކިޔަވާ ވިދާޅުވެފައިވަނީ ސޫރަތުލް ޙަސްރުގެ ފަހު އާޔަތްތަކެވެ.\nޣައްސާންގެ ކިޔެވުން އާންމު ކުރައްވަމުން ޑރ.ޝަހީމް ވިދާޅުވެފައިވަނީ ޣައްސާނާއި މެދު ފަޚުރުވެރި ވަޑައިގަންނަވާ ކަމަށާއި ކިޔެވުން ވަރަށް ފުރިހަމަ ކަމަށެވެ.\n''އަޚް ޣައްސާނާއި މެދު ފަޚުރުވެރިވަން ، މިއީ ޣައްސާނު ކިޔެވުން އަޑުއެހި ފުރަތަމަ ފަހަރު، މާޝާﷲ ، ވަރަށް ފުރިހަމަ ، ﷲ ތިބާއަށް ހެޔޮ ޖަޒާ މިންވަރު ކުރައްވާށި!'' ޝަހީމް ވިދާޅުވެފައިވެއެވެ.\nGhassaan Maumoon ge kiyavaa vidhaalhuvun..\nޑރ.ޝަހީމް ފެއްޓެވި ޤުރުއާން ކިޔެވުމުގެ ޗެލެންޖަށް ބޮޑު ތަރުހީބެއް ދަނީ ލިބެމުންނެވެ. އެކި އުމުރުފުރާ ތަކުގެ ވަރަށް ގިނަ ދިވެހިން މި ޕްރޮގްރާމްގައި ބައިވެރިވެ ޤުރުއާން ކިޔަވާފައިވާއިރު މަޝްހޫރު ދީނީ އިލްމްވެރިޔާ މުފްތީ މެންކް ވެސް ވަނީ ޝަހީމްގެ މި ޕްރޮގްރާމްގައި ޤުރުއާން ކިޔަވާ ވިދާޅުވެފައެވެ.\n"ޑުޕަ ފިފްޓީން" މަޅި ފުޓްސަލް ޗެލެންޖު: ވޯންޓެޑްއާ ދެކޮޅަށް ޓީވައިޕީއަށް ހަނި މޮޅެއް\nޤައުމީ ޚިދުމަތުގެ ދާއިރާތަކުން ކުރިއަށް ދިއުމުގެ ފުރުޞަތު ކޮންމެ މީހަކަށް ވެސް ފަހިކޮށްދިނުގެ މަސައްކަތް ކުރާނަން: ރައީސް


SunOnline: Fahathun aria BG in Maziya hifahataifi\nފަހަތުން އަރައި ބީޖީން މާޒިޔާ ހިފަހައްޓައިފި\nޙުސައިން ހަބީބު 01 Jul 2015, 15:28\nމާޒިޔާއާއި ބީޖީ ބައްދަލުކުރި މެޗްގައި މާޒިޔާގެ ޕަބެލޯ އަތުބް ބޯޅަ ހޯދުމަށް ތީސީގެ ކުޅުންތެރިޔަކު މަސައްކަތް ކުރަނީ: މާޒިޔާ ދެ ލަނޑުގެ ލީޑެއް ނަގާފައިވަނިކޮށް ޓީސީއިން ވަނީ ނަތީޖާ ހަމަހަމަކޯށްފައި --- ފޮޓޯ/ މާޒިޔާ\nއުރީދޫ ދިވެހި ޕްރިމިއާ ލީގްގައި މާޒިޔާ ދެ ލަނޑުގެ ލީޑެއް ނަގާފައިވަނިކޮށް ބީޖީން ފަހަތުން އަރައި ނަތިޖާ ހަމަހަމަކޮށް މާޒިޔާ މޮޅުވިޔަ ނުދީ ހިފަހައްޓައިފި އެވެ.\nގައުމީ ފުޓްބޯޅަ ދަނޑުގައި ރޭ ކުޅުނު މެޗްގައި މާޒިޔާގެ ކުޅުންތެރިންނަށް ވަނީ ލަނޑު ޖަހާނެ ރަނގަޅު ފުރުސަތުތަކެއް ލިބިގެންގޮސްފައެވެ. އެގޮތުން ޕަބެލޯ ރޮޑްރިގޭޒް އާއި މުޙައްމަދު އުމޭރަށް ލިބިގެން ދިޔަ ފުރުސަތުތައް ފާހަގަކޮށްލަން ޖެހެ އެވެ. ހާއްސަކޮށް މެޗްގެ ކުރީ ކޮޅު ރަނުގެ ފުރުސަތުތަކެއް ޕަބެލޯ އާއި އުމޭރަށް ލިބިގެން ދިޔަ އެވެ.\nމާޒިޔާ ފުރަތަމަ ލަނޑު އުމޭރު ކާމިޔާބު ކުރީ ސަމްދޫހް މުޙައްމަދު ތަނަވަސްކޮށްދިން ބޯޅަ ބީޖީގެ ޕެނަލްޓީ އޭރިއާގެ ތެރޭގައި ހުހަށް ހުރެ ކުރިއަށް ފޮނުވާލައިގެންނެވެ.\nފުރަތަމަ ހާފުގެ އެންމެ ފަހު މިނެޓް ތެރޭގައި އަހްމަދު އިމާޒު (އާއްކޮ) އަށް ވެސް ވަނީ ލަނޑު ޖަހާނެ ރަނގަޅު ފުރުސަތުތަކެއް ލިބިގެން ގޮސްފައެވެ.\nމާޒިޔާގެ ލީޑް ފުޅާކޮށްދިނީ މެޗްގެ 76 ވަނަ މިނެޓްގައި މުޙައްމަދު ސާއިފު ތަނަވަސްކޮށްދިން ފުރުސަތަކުން އަޙްމަދު ނާޝިދު (ނާއްޓޭ) އެވެ.\nބީޖީން ދެ ލަނޑު ޖަހައި ނަތީޖާ ހަމަހަމަ ކުރީ މެޗްގެ ފަހު 10 މިނެޓްގަ އެވެ. އެގޮތުން އެޓީމްގެ ފުރަތަމަ ލަނޑު ކާމިޔާބު ކުރީ މެޗްގެ 81 ވަނަ މިނެޓްގައި އެޓީމަށް ލިބުނު ޕެނަލްޓީއަކުން ބީޖީގެ ބިދޭސީ ފޯވަޑް އެންތޮނީ ގިލްބާޓެވެ.\nއެ ޕެނަލްޓީއަކީ މާޒިޔާގެ ޕެނަލްޓީ އޭރިއާގެ ތެރެއިން އެ ޓީމުގެ ސާއިފް ބީޖީގެ ޢަބްދުﷲ މުއާޒުއަށް ކުރި ފައުލަކާ ގުޅިގެން ލިބުނު ޕެނަލްޓީއެކެވެ.\nބީޖީގެ ފުރަތަމަ ލަނޑު ޖެހިތާ ހަތަރު މިނެޓް ފަހުން އެ ޓީމަށް ނަތީޖާ ހަމަހަމަކޮށްދިނީ އިބްރާހިމް އަފުލަހް ތަނަވަސްކޮށްދިން ފުރުސަތަކުން އިބްރާހިމް ޝިއާމު (ދޮނާ) އެވެ.\nރޭގެ މެޗްގައި މާޒިޔާއިން ވަނީ ވޯލްޑްކަޕް ކޮލިފައިންގައި މިދިޔަ މަހު 16 ވަނަ ދުވަހު ހޮންކޮންއާ ދެކޮޅަށް ގައުމީ ޓީމް ކުޅުނު މެޗްގައި އަނިޔާވެގެން ދަނޑުން ބޭލި މާޒިޔާގެ ކެޕްޓަން އަސަދުﷲ ޢަބްދުﷲ ކުޅެން އަރުވާފަ އެވެ.\nރޭގެ މެޗުން ލިބުނު ޕޮއިންޓަކާއެކު އަށް ޕޮއިންޓް ލިބިގެން މާޒިޔާ އަދިވެސް އޮތީ ތާވަލުގެ ދެ ވަނައިގަ އެވެ. އެޓީމާ އެއްވަރަށް ޕޮއިންޓް ލިބިގެން ލަނޑުގެ ތަފާތުން ދެ ވަނައިގައި އޮތީ އީގަލްސް އެވެ.\nހަތް ޕޮއިންޓާއެކު ތާވަލްގެ ތިން ވަނައިގައި އޮތް ނިއުރޭޑިއަންޓް މިރޭ ނުކުންނާނީ މަހިބަދޫއާ ދެކޮޅަށެވެ. މި މެޗުން ނިއުރޭޑިއަންޓް މޮލުވެއްޖެނަމަ އެޓީަމށް ތާވަލްގެ އެއް ވަނަ ލިބޭނެއެވެ.\nއެ މެޗް ކުޅޭނީ މިރޭ 10:00 ގައެވެ.


SunOnline: Mausoom: Raajje ge kaamiyaabu ge vaahaka liyuhvumuge azumugai!\nއަހުމަދު ނާއިފު 20 Sep 2020, 10:08\nސެޕްޓެމްބަރ 17، 2020: ޓުއަރިޒަމް މިނިސްޓަރ މައުސޫމް ސަން އަށް އިންޓަވިއު ދެއްވުން -- ސަން ފޮޓޯ/ ފަޔާޒު މޫސާ\nކޮވިޑް-19އާ އެކު ރާއްޖޭގެ ޓޫރިޒަމް މި އޮތީ ހެލުންގަނޑެއްގެ ތެރޭގަ އެވެ. ރާއްޖޭގެ އެއް ނަމްބަރު ސިނާއަތް، ރާއްޖޭގެ ޓޫރިޒަމް ވެއްޓިފައި މި ވަނީ، މިއިން ޒަމާނަކު ކުރިމަތިނުވާ ވަރުގެ ގޮތް ނޭނގޭ ހާލަތެއްގެ ތެރެއަށެވެ. ޓޫރިޒަމް މިނިސްޓަރު ކަމާ ހަވާލުވެ ވަޑައިގަތް ޑރ. އަބްދުﷲ މައުސޫމްއަށް އޮތް އެންމެ ބޮޑު މަސައްކަތަކީ ރާއްޖޭގެ ޓޫރިޒަމް "ސުމަކުން" ކަހަލަ ގޮތަކަށް އަލުން ފަށައިގަތުމުގެ މަސައްކަތެވެ. ކުރު މުއްދަތެއްގައި ރާއްޖެ އަލުން ތިޔާގިވާން އޮތް ހަމައެކަނި މަގު ދެއްކުމުގެ ޒިންމާ އުފުއްލަވަން ޖެހިވަޑައިގެންފައިވާ ބޭފުޅަކަށް ވެފައި ވަނީ އާ ޓޫރިޒަމް މިނިސްޓަރު މައުސޫމް އެވެ. ޓޫރިޒަމަކީ މައުސޫމްއަށް އާ ދާއިރާއެއް ނޫން ނަމަވެސް، އޭނާއަށް ވެސް މިއީ ކުރިމަތިވާ އާ ގޮންޖެހުމެކެވެ. މިއީ، އުނދަގޫ މުޅިން އާ ތަޖުރިބާއެކެވެ.\n"ސުނާމީގެ ދުވަސްވަރާ މިއަދުގެ ހާލަތާ ވަރަށް ތަފާތު. އަޅުގަނޑުމެންގެ ޓޫރިޒަމް ވަރަށް މަދު ކުޑަ ބަޔަކަށް އޭގެ އަސަރު އޭރު ކުރީ. ދަތުރުފަތުރާއި ޓްރެވަލް ރޫޓްތަކަށް އޭރު އަސަރެއް ނުކުރޭ. އެހެން ނަމަވެސް މިފަހަރުގެ ޗެލެންޖަކީ ސީދާ އަޅުގަނޑުމެންގެ މާކެޓްތަކަށް އަސަރުކުރުން. ރާއްޖެއަށް އެންމެ ގިނައިން ޓޫރިސްޓުން ގެންނަ މާކެޓްތަކުން އަދި ދަތުރެއް ރާއްޖެއަށް ނުފަށާ. މިވަގުތަށް ޓްރެވަލް ބަބުލްއެއް އަދި ހެދިފަިއ އޮތީ އިންޑިއާއިން އެހެން ނަމަވެސް އެ ގައުމުގެ ވެސް އެންމެ ރާއްޖެ ޓޫރިސްޓުން އަންނަ ސިޓީތަކާ އަދި ދަތުރެއް ނުފެށޭ. ޗައިނާއަކުން ނުފެށޭ، އެހެން ނަމަވެސް ޔޫރަޕްގެ އެހެން ގައުމުތަކާ ވާހަކަ ދެކެވުނު ނަމަވެސް އެ ގައުމުތަކުން ސީދާ ދަތުރެއް [ރާއްޖެއަށް] އަދި ނުފެށޭ،" ޓޫރިޒަމް މިނިސްޓަރުކަމާ މިފަހުން ހަވާލުވެ ވަޑައިގެންނެވި، މައުސޫމް "ސަން"އަށް ދެއްވި ހާއްސަ އިންޓަވިއުގައި ރާއްޖޭގެ ޓޫރިޒަމަށް މިވަގުތު އޮތް ގޮންޖެހުންތައް ސިފަކޮށްދެއްވަމުން ވިދާޅުވި އެވެ.\n"ހަގީގަތުގައި ގައުމުތަކުން އަދި ބޯޑަރުތަކެއް އަދި ނުހުޅުވާ. އެ ގައުމުތަކުގެ ރައްޔިތުން ތިބިތާ ތިބެން އެ ގައުމުތަކުން އެ އަންނަނީ އެންކަރޭޖް ކުރަމުން. އަނެއްކާ، ކޮންމެ ދުވަހަކު ބަދަލުވަމުން އަންނަ ހާލަތެއް މި އޮތީ. ކޮންމެ ވަގުތަކު އެބަ ކަންކަން ބަދަލުވޭ،"\nސެޕްޓެމްބަރ 17، 2020: ޓުއަރިޒަމް މިނިސްޓަރ މައުސޫމް "ސަން" އަށް އިންޓަވިއު ދެއްވަނީ: ވިދާޅުވީ 2021 ވަނަ އަހަރު ވަރަށް އުޖާލާކަމަށް -- ސަން ފޮޓޯ/ ފަޔާޒު މޫސާ\nއެ ވާހަކަތަކާ އެކު، މިނިސްޓަރު މައުސޫމް ދެން ވިދާޅުވީ "އުންމީދު"ގެ ހުޅުކޮޅު އަދި ނިވުމާ ގާތްވެސް ނުވާ ކަމަށެވެ. މިނިސްޓަރު މައުސޫމް ވިދާޅުވި ގޮތުގައި ރާއްޖެއަށް އޮތީ ކަށިން ހިތްވަރު ނެރެ މަސައްކަތް ކުރުމެވެ. މައުސޫމްގެ އަޒުމު ހުރީ ވަރަށް ގަދަކޮށެވެ. ރާއްޖޭގެ ޓޫރިޒަމް އަލުން ދިރުވުމަށް ކިތަންމެ ބޮޑެތި ގޮންޖެހުންތަކެއް ގިރާކުރައްވަން ޖެހުނަސް އާ މިނިސްޓަރު ހުންނެވީ މަޑުޖެހިގެން ހުންނަވާ ގޮތަކަށް ނޫނެވެ. ވިދާޅުވީ، "ރާއްޖެއަށް މަޑުޖެހިގެން ތިބެވެން ނެތް" ކަމަށެވެ. އަދި ވިދާޅުވީ ރާއްޖެއަށް އޮތް ހަމައެކަނި ގޮތަކީ ކޮވިޑާ އެކު ޓޫރިޒަމް ކުރިއެރުވޭނެ މޮޑެލްއެއްގެ ތެރެއިން މަސައްކަތް ކުރުން ކަމަށެވެ. މިނިސްޓަރުގެ އޮތް ޔަގީންކަމަކީ ކޮވިޑާ އެކު ޓޫރިޒަމް އަލުން ކޮޅަށް ޖަހާ ގައުމުތަކުގެ ލިސްޓުގައި ކުރީގައި ރާއްޖެ ހިމެނޭނެ ކަމެވެ. އަޒުމަކީ، މިއީ އެހެން ގައުމުތަކަށް ނަމޫނާ ކާމިޔާބު ވާހަކައެއް ލިޔާނޭ ގައުމަކަށް ރާއްޖެ ހެދުމެވެ.\n"މިހާރުވެސް ޓޫރިސްޓުން ރާއްޖެ އަންނަން އެބަ ބޭނުންވޭ. އެކަމަކު އެބޭފުޅުނަށް ނާދެވިގެން މި އުޅެނީ ފްލައިޓް ފްރެކިއެންސީ އާއި ދަތުރުކުރުމަށް ފަހު ކަރަންޓީނުވާން ޖެހޭ މައްސަލަތައް ހުރީމާ... އެކަމަކު ދުވަހެއް ދުވަހަކަށް މި ރާއްޖޭގެ ސަކްސެސް ސްޓޯރީ [ކާމިޔާބުގެ ވާހަކަ] ހެޑްލައިންތައް މޭކް ކުރަމުން އަންނާނެ ދުނިޔޭގެ ކަންކޮޅުތަކުގައި. އޭރުން އެންމެންނަށް އިނގޭނެ ރާއްޖޭގެ މޮޑެލް އަކީ އެންމެ ސޭފް [އެންމެ ރައކްާތެރި] ޑެސްޓިނޭޝަން މޮޑެލްކަން. ރާއްޖެއިން އެ މެސެޖް ދުނިޔެއަަށް ފޯރުކޮށްދޭނެ. އެކަން ޓޫރިޒަމް ސިނާއަތުގެ އެންމެންނާ އަޅުގަނޑުމެން ގުޅިގެން މި ރާއްޖެއަށް ކުރެވޭނ. އެ ޔަގީންކަން އަޅުގަނޑުގެ އެބަ އޮތް،" މިނިސްޓަރު މައުސޫމް ވިދާޅުވި އެވެ.\nމިނިސްޓަރު ވިދާޅުވީ ރާއްޖެއަށް ގިނަ ޓޫރިސްޓުން ގެނެސް އެ މީހުންގެ ފުށުން ރާއްޖޭގެ ރައްކާތެރި ކަމުގެ ވާހަކަ ދުނިޔެއަށް ބުނެދިނުމަކީ އެމަނިކުފާނުގެ ވަރަށް ބޮޑު އަމާޒެކެވެ. ރާއްޖެ އަންނަ ޓޫރިސްޓުން އެ މީހުންގެ ތަޖުރިބާގެ ވާހަކަ ދުނިޔެއަށް ގެނެސްދިނުމުން، ރާއްޖެ އަންނަން ތިބި މީހުންނަށް އުންމީދު އާވާނެ ކަމަށް ވެސް މިނިސްޓަރު ވިދާޅުވި އެވެ. އެހެންވެ، މިނިސްޓަރު ކުރެއްސެވީ ޓޫރިޒަމްގެ އުޖާލާ މަންޒަރެކެވެ. އެ މަންޒަރަށް ކުރައްސަވާފައިވާ މަގު ޗާޓް ކިޔައި ދެއްވި އެވެ.\n"ރާއްޖެއަށް އެންމެ ގިނައިން ޓޫރިސްޓުން ފޮނުވި އެއާލައިންތަކުން ރާއްޖެއަށް މަޑުމަޑުން ދަތުރުތައް މިހާރު ފަށައިގަންނަން ހުރިހާ ކަމެއް ކަހަލަ ގޮތަކަށް އެވަނީ ނިމިފައި. ސިންގަޕޯ އެއާލައިންސް ދެން ގެސްޓްހައުސްތަކަށް އެންމެ ގިނަ ޓޫރިސްޓުން ގެނައި އެއާއޭޝިޔާ މިތަންތަނުން އެތިބީ މިހާރު ދަތުރުތައް ފަށަން. އެހެން ވީމާ، އަޅުގަނޑުމެންނަކަށް އުންމީދު ގެއްލިގެނެއް ނުދޭ. އުންމީދު އާވާ މަންޒަރުތަކެއް ނިޝާންތަކެއް ފެންނަނީ. 2021އަށް މަރުހަބާ ކިޔާއިރު އިރާދަކުރެއްވިއްޔާ އަޅުގަނޑުމެން ތިބޭނީ ސެލަބަރޭޓް ކުރެވޭ ހިސާބެއްގައި،" ޓޫރިޒަމް ދާއިރާގެ ގިނަ ތަޖުރިބާތަކެއް ހުންނެވި މިނިސްޓަރު މައުސޫމް ވިދާޅުވި އެވެ.\nދޭ ޔަގީންކަން، އެންމެ ރައްކާތެރި މަންޒިލް!\nކޮވިޑާ އެކު ޓޫރިސްޓުންނަށް އޮތް އެންމެ ބޮޑު ބިރަކީ އެ މީހުން ދަތުރުކުރުމުގެ ތެރެއިން، ބަލިވެދާނެ ކަމުގެ ބިރެވެ. ޓޫރިސްޓުންނަށް ބިރެއް ނެތި ޗުއްޓީ ދަތުރުތައް ދިޔުމުގައި އޮތް ހުރަހަކީވެސް އެއީ އެވެ.\nމިނިސްޓަރު މައުސޫމް ވިދާޅުވި ގޮތުގައި އެމަނިކުފާނުގެ މިވަގުތު އެންމެ ބޮޑު އަމާޒަކީ ރާއްޖެއަކީ ރައްކާތެރި މަންޒިލެއްގެ މެސެޖް ދުނިޔެއަށް ދިނުން ކަމަށެވެ. އެ މެސެޖް ދިނުމުގެ ތެރެއިން ރާއްޖެ އަކީ ޓޫރިޒަމްގެ ކާމިޔާބު ގައުމަކަށް ހެދޭނެ ކަމުގެ ތަސައްވަރު މިނިސްޓަރު ދެއްވަ އެވެ. އޭނާ ވިދާޅުވި ގޮތުގައި މިފަހުން ރާއްޖެއަށް ލިބުނު ސޭފް ޓޫރިޒަމް ސްޓޭމްޕާ އެކު ރާއްޖެއަށް އޮންނަ އެ ޔަގީންކަން ބޮޑުވެފައިވާ ކަމަށެވެ.\n"ރާއްޖެ އަލުން ޓޫރިޒަމަށް ހުޅުވާލިއިރުވެސް، ރައީސް ސޯލިހުގެ އެންމެ ބޮޑު އިސްކަމެއް ދެއްވާފައި އޮތީ ރާއްޖެއަކީ ރައްކާތެރި މަންޒިލެއްގެ ގޮތުގައި ހުޅުވާލަން. އެ މަގުސަދު އެބަ ހާސިލްވޭ. ރާއްޖެއަށް މީގެ ކުރިން އައިސްފައި ތިބި ޓޫރިސްޓުން ގަބޫލު ކުރޭ ރާއްޖެއަކީ ސޭފްތަނެއްކަން. އަލަށް އަންނަން ތިބި ބޭފުޅުންނަށް މިކޮޅުގައި ކަންކަން ނޭނގެނީ. އަޅުގަނޑު ދައުވަތު ދެން މިކޮޅަށް ވަޑައިގެން އެ ޔަގީންކަން ހޯއްދަވަން،" މިނިސްޓަރު ވިދާޅުވި އެވެ.\n"ހަމަ ޔަގީނަށް ވެސް ރާއްޖެ އައިސްފައި ރައްކާތެރި ކަމާ އެކު، ރިސޯޓްތަކަށް ސަފާރީތަކަށް ގޮސް ޗުއްޓީ ހޭދަކޮށްލެވޭނެ. އެކަމުގައި އެއްވެސް ބިރެއް ނޯންނާނެ،"\nގަތަރު އެއާވޭސްގެ ފްލައިޓުން މިއަދު ރާއްޖެ އައި ޓޫރިސްޓުން ފްލައިޓުން ފައިބަނީ -- ސަން ފޮޓޯ/ ފަޔާޒު މޫސާ\nމިނިސްޓަރު މައުސޫމް ވިދާޅުވީ ދުނިޔޭގެ ގައުމުތަކުން ވެސް ރާއްޖޭގައި އަޅާފައިވާ ރައްކާތެރިކަމުގެ ފިޔަވަޅުތައް ވަރަށް ރަނގަޅު ކަމަށް ގަބޫލު ކުރާ ކަމަށެވެ. އަދި ރާއްޖެއާ އެކު ލެއިޝުއާ ޓްރެވަލް ބަބުލްތައް ގާއިމްކުރުމަށް މަޝްވަރާކުރަމުން އަންނަ ގައުމުތަކަށް ދޭން ޔަގީންކަމަކީ ވެސް ރާއްޖެ ރައްކާތެރި މަންޒިލަކަށް ވެފައިވާ ކަމުގެ ޔަގީންކަން ކަމަށް ވެސް މިނިސްޓަރު ވިދާޅުވި އެވެ.\nއެގޮތުން އިނގިރޭސިވިލާތާއި ސިންގަޕޫރާ އެކު ޓްރެވަލް ބަބުލްއެއް ގާއިމްކުރުމުގެ މަޝްވަރާތައް ކުރިއަށްދާކަން ފާހަގަ ކުރައްވާ މިނިސްޓަރު ވިދާޅުވީ، އެ ގައުމުތަކަށް ވެސް ދޭ އެންމެ ބޮޑު ޔަގީންކަމަކީ އެ ގައުމުތަކުން ބޭނުންވާ ފެންވަރަށް އަދިވެސް އިތުރަށް ރާއްޖޭގެ ސަލާމަތީ ކަންކަން ރަނގަޅު ކުރުން ކަމަށެވެ.\n"ސިންގަޕޫރުގެ ސޭފްޓީ އަދި ވަރަށް މަތި. އެބޭފުޅުންނާއި ޔޫކޭއާ އެކު އަޅުގަނޑުމެން މަޝްވަރާ ކުރަމުން މިދަނީ އެބޭފުޅުންގެ ސްޓޭންޑަޑަށް ސަލާމަތީ މިންގަނޑުތައް މަތިކޮށްގެން ޓްރެވަލް ބަބުލް ގާއިމްކުރަން. އެ މަޝްވަރާތައް އެބަދޭ،" މިނިސްޓަރު ވިދާޅުވި އެވެ.\nއެ މޮޑެލްގެ ތެރެއިން، ރާއްޖެ އަންނަ ހުރިހާ ފަތުރުވެރިން އިލްކްޓްރޯނިކް ވަސީލަތްތައް މެދުވެރިކޮށް ޓްރޭސްކުރުމާއި ތަންތަނުގައި ވީހާވެސް ބޮޑަށް އަތްލާން ނުޖެހޭ ގޮތަށް ދަތުރުކުރުމުގެ އިންތިޒާމްތައް ހަމަޖައްސަން ރާވަމުން އަންނަކަމަށް ވިދާޅުވި އެވެ. އަދި އެ ޓްރެވަލް ބަބުލްގެ ތެރެއިން އަންނަ ޓޫރިސްޓުންނަށް ރާއްޖެ އައިސް ތިބެވޭނީ ވަކި މިންގަނޑަކަށް ފެތޭގޮތަށް ކަންކަން ކުރުމަށް އެއްބަސްވާ ރިސޯޓްތަކުގައި ކަމަށް ވެސް މިނިސްޓަރު ވިދާޅުވި އެވެ.\n"އޭރުން އަޅުގަނޑުމެން ހުޅުވާލާނަން އެ މިންގަނޑަށް ރިސޯޓްތައް ފައްތައިގެން ހިދުމަތް ދޭން ބޭނުންވާ ރިސޯޓްތަކަށް އެކަން ކުރަން. އޭރުން އެ ޓްރެވަލް ބަބުލްގެ ތެރެއިން އަންނާނީ އެ ރިސޯޓްތަކަށް ޓޫރިސްޓުން. އޭރުން ސިންގަޕޫރަށް ޔޫކޭއަށް އަދި ރާއްޖެއަށް ޔަގީންކަން އޮންނާނެ މިކޮޅުން ދަނީ އެ ސޭފް މީހުންކަން،" މިނިސްޓަރު ވިދާޅުވި އެވެ.\nއެ އިންތިޒާމްތަކުގެ ތެރެއިން އަނބުރާ ގައުމަށް ގޮސް ކަރަންޓީނުވުން ފަދަ ކަންކަން ޓޫރިސްޓުން ކުރަން ނުޖެހޭނެ ކަމަށް މިނިސްޓަރު ވިދާޅުވި އެވެ. އަދި ރާއްޖެ އަންނަ އިރު، ނެގެޓިވް ކޮވިޑް ޓެސްޓެއް އޮތުން ލާޒިމް ކުރީވެސް އެ މަގުސަދުގައި ކަމަށް ވެސް މިނިސްޓަރު ވިދާޅުވި އެވެ.\n"މިކަހަލަ ކަންކަން ސްޓްރިކްޓް ވީމާ ރާއްޖެ އަންނަން ބައެއް މީހުން ފަސް ޖެހިދާނެ. އެހެން ނަމަވެސް ރާއްޖެ އަންނަން ތިބި މީހުންނާއި ދިވެހި ރައްޔިތުންނާއި މި އެންމެންނަށް މިތަނަކީ ސޭފް ތަނެއްކަމުގެ ޔަގީންކަން އެބަ ދޭން ޖެހޭ. މިބަލިމަޑުކަމުގައި އަޅުގަނޑުމެންނަށް ކާމިޔާބު ޓޫރިޒަމެއް ބޭއްވޭނީ ރައްކާތެރިކަމުގެ ޔަގީންކަން ދީގެން،" މިނިސްޓަރު ވިދާޅުވި އެވެ.\n"ދިވެހިރާއްޖެއިން ދޭ ޔަގީންކަމަކީ ރާއްޖެ އުފެދިފައި މި އޮންނަ ގޮތުން ލިބޭ ރައްކާތެރިކަން. އެ ޔަގީންކަން އަޅުގަނޑުމެންނަށް އެބަދެވޭ. އެ މެސެޖް މީހުންގެ ސަމާލުކަމަށް އަންނާނެ. އެއީ އަޅުގަނޑަށް ޔަގީންކަމެއް،"\nމިނިސްޓަރު ވިދާޅުވީ ރާއްޖޭގެ ރައްކާތެރިކަން ޔަގީންކުރުމުގެ ގޮތުން ރާއްޖެ އަންނަ ޓޫރިސްޓުންނަށް ކޮވިޑްގައި ބޭސްފަރުވާ ކުރެވޭނެ އިންޝްއަރެންސް ސްކީމްތަކެއް ރާއްޖެއަށް ހާއްސަކޮށް ތައާރަފްކުރަން މަޝްވަރާކުރަމުން އަންނަ ކަމަށެވެ. އަދި އެ ސްކީމްތަކާ އެކު ރާއްޖެއަށް ޓޫރިސްޓުންގެ އިތުބާރު ބޮޑު ކުރެވޭނެ ކަމަށް ވިދާޅުވި އެވެ.\nސެޕްޓެމްބަރ 17، 2020: ޓުއަރިޒަމް މިނިސްޓަރ މައުސޫމް "ސަން" އަށް އިންޓަވިއު ދެއްވަނީ. -- ސަން ފޮޓޯ/ ފަޔާޒު މޫސާ\nއަމާޒު، ޓޫރިޒަމް ސީދާ ދިވެހީންގެ ސިނާއަތަކަށް!\nރާއްޖޭގެ ޓޫރިޒަމް ސިނާއަތަށް 50 އަހަރު ފުރުމާ ގާތްވެފައިވާއިރު އެންމެ ބޮޑު ޝަކުވާއަކީ މުއްސަނދި ދިވެހި ޓޫރިޒަމްގެ ފައިދާ އާންމު ދިވެހި މީހާއާ ހަމައަށް ނުފޯރުމެވެ. ވާރުތަވެފައިވާ އެ މައްސަލައިގެ ފަރުވާއަކަށް ޓޫރިޒަމް މިނިސްޓަރު މައުސޫމް ދެއްވީ ވަރަށް އުންމީދީ ޖަވާބެކެވެ. މިނިސްޓަރު މައުސޫމް ވިދާޅުވި ގޮތުގައި، މި ދުވަސްވަރު ކޮވިޑްގެ ބިރު މުޅި ދުނިޔޭގައި އޮތް ނަމަވެސް އަދި އެ މައްސަލަ އެޑްރެސް ކުރުމުގައި އަވަދިނެތި އުޅެން ޖެހިފައި ވިޔތަސް އެމަނިކުފާނުގެ ދުރުމީގެ ފޯކަސް އޮތީ ވަރަށް ދުރަށެވެ. އެއީ ކުރިއަށް އޮތް އަހަރުތަކުގައި ރާއްޖޭގެ ޓޫރިޒަމް ބައްޓަންވާނެ ގޮތުގެ އާ މާސްޓާ ޕްލޭނެއް އެކުލަވާލާ ތަންފީޒު ކުރަން ފެށުމެވެ. މިނިސްޓަރު ވިދާޅުވީ، އެ ޕްލޭންގެ އެންމެ ބޮޑު މޮޓޯއަކީ އާންމު ދިވެހި މީހާއަކީ ރިސޯޓާއި ހޮޓަލާއި ސަފާރީގެ ވެރިޔާއަށް ހެދުމެވެ. ގާނޫނުތަކުގައި އެ ވާހަކަ އޮތަސް އެކަންކަން ތަންފީޒު ނުވާކަން ފާހަގަ ކުރައްވާ މިނިސްޓަރު ވިދާޅުވީ، އާ ޓޫރިޒަމް ޕްލޭންގައި ޓޫރިޒަމްގައި މަސައްކަތް ކުރާ ދިވެހި މުވައްޒަފުންނަށް ވަރަށް ބޮޑު އިސްކަމެއް ދީފައި އޮންނާނެ ކަމަށެެވެ. އަދި އެއީ، ތަންފީޒު ކުރެވޭނެ ކަންކަމުގެ ގޮތުގައި ހަދާނެ ކަމަށް ވެސް ވިދާޅުވި އެވެ.\n"އަޅުގަނޑުމެންގެ މިނިސްޓްރީގެ މި ޓޫރިޒަމް ފޯކަސް މި އޮތީ މިވަގުތަށް ވުރެ މާ ދުރަށް. އަޅުގަނޑުމެންގެ މާސްޓާޕްލޭން އޮތީ ކުރަހަން ތައްޔާރުވެފައި. އެ މާސްޓާ ޕްލޭންގައި ރާއްޖޭގެ ޓޫރިޒަމް މުޅިން އެހެން ލެވަލްއަކަށް ގެންދާނަން. އެ ލެވަލްގައި އެންމެ ބޮޑު ފޯކަސްއެއް މި އޮތީ، ރާއްޖޭގެ ފަތުރުވެރިކަމުގެ ވެރީންނަކީ ދިވެހިންނަށް ހެދުން. ރަށްރަށުގައި ހަދާ ހޮޓާތަކުގެ އޯނަރުންނަކީ، ސަފާރީތަކުގެ އޯނަރުންނަކީ ހަގީގީ މާނައިގައި ދިވެހީންނަށް ހެދުން. އެ އަމާޒު އަޅުގަނޑުމެންގެ މި އޮތީ." މިނިސްޓަރު ވިދާޅުވި އެވެ.\nމީގެ އިތުރުން ޓޫރިޒަމް ސިނާއަތުން ވަޒީފާ ލިބޭ މަތީ މަގާމުތަކަށް ދިވެހީން ގެނައުމަކީ ވެސް އެމަނިކުފާނުގެ މިނިސްޓަރުކަމުގައި ހިންގަވާނެ ބޮޑު މަސައްކަތެއް ކަމަށް ވިދާޅުވި އެވެ. އަދި އެކަމަށް ޓަކައި ޓޫރިޒަމް ސިނާއަތަށް ގިނަ ބަޔަކު ޓްރޭން ކުރުމުގައި މައުސޫމްގެ އޮތީ ތަފާތު ވިސްނުމެކެވެ. އެއީ މިހާރު ޓޫރިޒަމް ސިނާއަތުގައި މަސައްކަތް ކުރާ ފަރާތްތަކަށް ތައުލީމު އުގެނުމުގެ ފުރުސަތު ހޯދައިދީ ވަޒީފާ އަދާކުރަމުން ޓޫރިޒަމް ދާއިރާގެ މަތީ ފާސްތަކެއް ނެގޭނެ ގޮތްތަކެއް މަގުފަހިކޮށްދިނުމެވެ.\nސެޕްޓެމްބަރ 17، 2020: ޓުއަރިޒަމް މިނިސްޓަރ މައުސޫމް "ސަން" އަށް އިންޓަވިއު ދެއްވަނީ -- ސަން ފޮޓޯ/ ފަޔާޒު މޫސާ\n"އަލަށް ޓޫރިޒަމް ދާއިރާއިން ކިޔަވާ ކުއްޖަކަށް ވުރެ ސްކިލްގެ ގޮތުން މާ މޮޅުވާނެ، މިހާރު އެ ދާއިރާގައި އުޅޭ ކުއްޖާ. ހަމަ ގައިމު ކިޔަވާފައި މަތީ ފާސްހުންނަ ކުއްޖާއަށް ވުރެ ވަޒީފާއަށް ނަގަން އެއްކަލަ ޓޫރިޒަމްގައި ފާސްނެތިވެސް ގިނަ ދުވަސްވީ ކުއްޖާ މާ ރަނގަޅުވާނެ ނަގަން. އެކަމަކު މައްސަލައަކީ އެޗްއާރު ޕޮލިސީތައް ހުންނަ ގޮތުން އެ މީހުންނަށް ކުރިއަށް ނުދެވެނީ ފާހެއް ނެތީމާ. އަޅުގަނޑުގެ އަމާޒަކީ އެ ބެރިއާ، ސްކިލްހުރި ކުދިންނަށް ނައްތާލުން،" މިނިސްޓަރު މައުސޫމް ވިދާޅުވި އެވެ.\nރަށްރަށާ ކައިރީ ހުންނަ ރިސޯޓްތަކުގައި ވަޒީފާ އަދާކުރުމަށް މީހުންނަށް ހިތްވަރު ދިނުމަކީ ވެސް އަމާޒެއް ކަމަށް މިނިސްޓަރު މައުސޫމް ވިދާޅުވި އެވެ. އަދި ރިސޯޓްތަކުގައި ވަޒީފާ އަދާކުރުމަށް ފަހު ހުސްވަގުތުގައި އާއިލާ ކައިރިއަށް ރަށަށް ދެވޭނެ ފަދަ ގޮތަކަށް ކަންކަން ރާވައި އިންތިޒާމް ކުރުމަކީ ވެސް ތަންފީޒު ކުރައްވާނެ ސިޔާސަތެއް ކަމަށް ވިދާޅުވި އެވެ. މިނިސްޓަރު ވިދާޅުވި ގޮތުގައި، ރިސޯޓް ދާއިރާގައި މަސައްކަތް ކުރާ މުވައްޒަފުންގެ ހައްގުތަކަކީ އެމަނިކުފާނު އަޅާނުލާ ދޫކޮށްލާނެ ކަންކަމެއް ނޫނެވެ.\n"ޓޫރިޒަމް ސިނާއަތަކީ ސެލްފް ރެގިއުލޭޓް ކުރަން ޖެހޭ ސިނާއަތެއް އަސްލު އޭގެ ޒާތުގައި. ނަމަވެސް، ބައެއް ފަހަރު ބައެއް ކަންކަން އެމަގުން ނުގޮސް އެބަދޭ. މިސާލަކަށް މުވައްޒަފުންގެ ހައްގުތަކާ ގުޅޭ ކަންކަން. އެހެން ވީމާ އަޅުގަނޑުމެން ރެގިއުލޭޝަން މި ހަދަން ޖެހެނީ. އަޅުގަނޑު ޔަގީން ކުރާނަން މުވައްޒަފުންގެ ހައްގުތައް ކަށަވަރުވާކަން. އެއީ ދޫކޮށްލާނެ ކަމެއް ނޫން،" މިނިސްޓަރު ވިދާޅުވި އެވެ.\nއުންމީދު، އަމާޒަށް ވުރެ މާ ދުރަށް!\nކޮވިޑާ އެކު ރާއްޖެއަށް އަންނާނެ ކަމަށް މިއަހަރު ލަފާކޮށްފައި ވަނީ 120،000 ޓޫރިސްޓުންނެވެ. މިހާރު މަހެއްގެ މައްޗަށް އެވްރެޖްކޮށް އަންނަނީ 7،000 އެއްހާ ޓޫރިސްޓުންނެވެ. އެއާ އެކު ރާއްޖޭގެ އެއްލައްކައިގެ އަމާޒަށް ވާސިލް ވެވޭނެތޯ އެއީ ބައެއް މީހުން އުފައްދާ ސުވާލެކެވެ.\nއެހެން ނަމަވެސް، ޓޫރިޒަމް މިނިސްޓަރު މައުސޫމް ހުންނެވީ، އެ އަމާޒަށް ވުރެވެސް ގިނައިން ޓޫރިސްޓުން ގެނެވޭނެ ކަމުގެ ވަރަށް ބޮޑު އުންމީދެއްގަ އެވެ. މިނިސްޓަރު ވިދާޅުވީ ކުރިއަށް އޮތް މަސްތަކުގައި ބުކިންސްތައް އިތުރުވާތަން، މިހާރުވެސް ޓްރެންޑުން އެބަ ދައްކާ ކަމަށެވެ. އަދި ރާއްޖެއަށް މިފަހުން ޓޫރިސްޓުން އައިއިރު، އެއްވެސް ޓޫރިސްޓަކު ހާލުބޮޑުވެ، ސީރިއަސް ނުވާ ކަމަށް މިނިސްޓަރު ވިދާޅުވި އެވެ. އެއީ، ޓޫރިސްޓުންނަށް ލިބިފައި އޮތް އިތުބާރެއް ކަމަށް ވެސް ވިދާޅުވި އެވެ. އަދި ގެސްޓްހައުސްތައް ހުޅުވެން ފެށުމުން ވެސް އެ އަދަދު އިތުރު ކުރެވޭނެ ކަމަށް ވިދާޅުވި އެވެ.\n"ދިވެހިރާއްޖެ ހުޅުވައިގެން މި މީހުން އެބަ ގެންދޭ މި ކަންތައް [ކޮވިޑްވެސް ކޮންޓްރޯލް] ކުރަމުން އެ ވާހަކަތައް ދުނިޔޭގެ ހެޑްލައިންތަކަށް އެބަ އާދޭ. ބޯޑަރު ހުޅުވައިގެން ދެ މަސްމިވީ، އެކަމަކު ފަތުރުވެރިއަކު ހާލު ބޮޑެއް ނުވޭ. ގާތްގަނޑަކަށް 15،000 އައިި އިރުގެ އިންޑިކޭޝަން މިބުނީ. އެހެން ވީމާ ފަތުރުވެރިންނަށް އުންމީދު ލިބޭނެ މި ނަމްބަރުތަކުން. އެހެންވީމާ އަޅުގަނޑުގެ އަމާޒަކީ މިއަށް ވުރެވެސް ރަނގަޅު އަދަދެއް ހޯދޭނެއޭ،" މިނިސްޓަރު ވިދާޅުވި އެވެ.\nމައުސޫމް ވިދާޅުވި ގޮތުގައި މިދަނޑިވަޅުގައި ނަމްބަރަށް ވުރެވެސް މުހިންމީ ގިނައިން ހޭދަކުރާނެ ޓޫރިސްޓުން ރާއްޖެ ގެނައުމަށެވެ. އެކަން ކުރެވިއްޖެ ނަމަ، ޓޫރިޒަމުން ރާއްޖެއަށް ލިބޭ ފައިދާ އިތުރު ކުރެވޭނެ ކަމަށް ވިދާޅުވި އެވެ. އަދި ޓޫރިޒަމް ސިނާއަތުގެ އިސް މަސްއޫލުވެރިންވެސް ސަރުކާރާ ގުޅިގެން މަސައްކަތް ކުރަމުން ދާތީ އުންމީދު ބޮޑު ކަމަށް ވިދާޅުވި އެވެ. އަދި ވިދާޅުވީ، ސީދާ ހަނިމާދު އާއި އައްޑުއަށް ފްލައިޓްތައް ބާއްވައިގެން ވެސް އެރައިވަލްތައް އިތުރު ކުރުމުގެ މަސައްކަތް ކުރާނެ ކަމަށް ވިދާޅުވި އެވެ.\nއެންމެ ފަހު ބަހަކަށް ވެސް މިނިސްޓަރު ވިދާޅުވީ ދަތި ދުވަސްތަކަކަށް ފަހު، އުޖާލާ އަލި ދުވަސްތަކެއްގެ ކުރިމަގު ދިވެހީންނަށް ފެންނަން ފަށާފައިވާ ކަމަށެވެ. މިނިސްޓަރު ވަނީ ޓޫރިޒަމް ސިނާއަތުގައި މަސައްކަތް ކުރާ ދިވެހި މުވައްޒަފުން މި ދަތި އުނދަގޫ ވަގުތުގައި އުފުލި ތަކުލީފާއި ވީ ގުރުބާނީގެ އަގު ވަޒަން ކުރާނެ ކަމަށް ވިދާޅުވެފަ އެވެ. އަދި ސިނާއަތުގެ ވެރިން ވެސް މުވައްޒަފުންގެ ގުރުބާނީގެ އަގު ވަޒަން ކުރުމަކީ ވެސް މިނިސްޓަރުގެ އެދުމެކެވެ.\n"ޖުމްލަކޮށް ހުރިހާ އެންމެން ވެސް ދަތި ދުވަސްތަކެއް މި ތަހައްމަލް ކުރީ. ނަމަވެސް 2021 ވަނަ އަހަރު މި ފެންނަނީ އުޖާލާކޮށް. އުޖާލާ ދުވަސްތަކެއްގެ ކުރިމަގު އަޅުގަނޑުމެންނަށް އެބަ ފެނޭ. އަޅުގަނޑު ދަންނަވާނީ ދެތިން މަހެއްގައި އަދިވެސް ކެއްކޮށްލާށޭ! އުންމީދެއް ނުގެއްލޭ. އޮތީ އުޖާލާ ދުވަސްތަކޭ،" މިނިސްޓަރު ވިދާޅުވި އެވެ.


Maadhama vaanhuri kankan ingen beynun heyye? | #Dhiislam\nމާދަމާ ވާން ހުރި ކަންތައްތައް އެނގެން ބޭނުން ހެއްޔެވެ؟\n5 years ago | 1 comment| May 15, 2013 |\nބަނީ އިސްރާއީލުންގެ ތެރެއިން މީހަކު މޫސާގެފާނަށް ދެންނެވިއެވެ. “އަޅުގަނޑުގެ ތަޤުދީރުގައި ޖެހިގެން އަންނަ ދުވަހަށް (މާދަމަޔަށް) ލިޔުއްވާފައިވާ ކަންތައް އަޅުގަނޑަށް އެނގޭނޭގޮތް ހައްދަވައިދެއްވުމަށް ﷲ ގެ ޙަޟުރަތުގައި ދުޢާ ދަންނަވައި ދެއްވާށެވެ. “އެނާގެ އެޚިޔާލު ދޫކޮށްލެއްވުމަށް މޫސާގެފާނު ދެންނެވިއެވެ. ނަމަވެސް އެމީހާ ގޮތްދޫނުކޮށް އެކަން އެނގޭނޭގޮތް ހައްދަވައިދެއްވުމަށް ދުޢާކޮށްދެއްވުމަށް ތަކުރާރުކޮށް އެދެމުންދިޔައެވެ. އެމީހާގެ ގޮތްދޫނުކުރުން ފެނިވަޑައިގަތުމުން މޫސާގެފާނު އެކަމަށްޓަކައި ﷲގެ ޙަޟުރަތުގައި ދޫޢާދެންނެވުމުން މާތް ﷲ އެދުޢާ އިޖާބަކުރެއްވިއެވެ.\nއެމީހާ ވަރަށް އުފަލާއެކު އެތަނުން އެނބުރިދިޔައެވެ. އަދި އޭނަޔަށް އެނގުނީ ޖެހިގެން އަންނަދުވަހު އޭނާ ގެންގުޅޭ އަސް މަރުވާނެކަމެވެ. އެކަން އެނގުމުން އަވަހަށް ބާޒާރަށްގޮސް އެއަސް ވިއްކާލުމަށްފަހު ވަރަށް ހަމަޖެހިލިއެވެ. އަދި އެކަންއެނގި ގެއްލުމެއް ލިބުމުގެ ކުރިން އަސް ވިއްކާ ލެވުނީތީ ވަރަށް އުފާވެސްވިއެވެ.\nއަސް ވިއްކާލި ދުވަހު އެނގުނީ ޖެހިގެން އަންނަދުވަހު އޭނާ ގެންގުޅޭ އަޅު ކަލޭގެ މަރުވާނެކަމެވެ. އެކަން ހަމައެނގުމާއެކު އަސް ވިއްކާލިގޮތަށް ބާޒާރަށްގޮސް އަވަހަށް އަޅު ކަލޭގެވެސް ވިއްކާލައިފިއެވެ. އަދި އެކަމުންވެސް އޭނާ މިންޖުވެއްޖެއެވެ. އަދި ހުރިހާކަމެއް މެދުވެރިވުމުގެ ކުރިން އެކަން އެނގި ސަލާމަތްވެވޭތީ އެމީހާ ވަރަށް އުފާވެއެވެ.\nއެ އުފަލުގެމަތީގައި އޭނާ އުޅެނިކޮށް ކުއްލިއަކަށް އޭނައަށް އެނގުނީ ޖެހިގެން އަންނަދުވަހު އޭނާ މަރުވާނެ ކަމެކެވެ. އެމީހާ ވަރަށް ހާސްވެ ކަންބޮޑުވެއްޖެއެވެ. އަދި މޫސާގެފާނުގެ އަރިހަށްގޮސް އެވާހަކަ ދެއްނެވިއެވެ. މޫސާގެފާނު އެކަމާމެދު ވިދާޅުވިއެވެ. އެކަމާމެދު މާތްﷲ ބަސް ވަޙީކުރެއްވައިފިއެވެ. ޖެހިގެން އަންނަދުވަހުގެ ކަންތައްތައް އެނގޭގޮތްވުމަށް އެދުނު އެދުން ދޫކޮށްލުމަށް ދެންނެވީމެންނުހެއްޔެވެ. އެމީހާ ގޮތްދޫނުކުރުމުން އެކަމުގެ ޙަޤީޤަތާއި އޭނައެޖެހުނީ ކުރިމަތިލާށެވެ.\nމޫސާގެފާނު ދެންނެވިއެވެ. ޙާޤީޤަތުގައި އެކަން ހަމަޖެހިފައިއޮތްގޮތަކީތިބާއަށް ހިތާމައެއްކުރިމަތިވުމަށް މެދުވެރިކުރެއްވީ އަސްމަރުވުމުންނެވެ. ނަމަވެސް ތިބާ އެއަސް ވިއްކާލައި ތިބާއާ ދުރުކޮށްލީއެވެ. އެއަށްފަހު ނިންމެވީ އެކަން ތިބާގެ އަޅުމެދުކޮށް ކުރެއްވުމަށެވެ. ނަމަވެސް އެއަޅުކަލޭގެވެސް ތިބާ ވިއްކާލައި މިލްކިއްޔާތާ ދުރުކޮށްލީއެވެ. ބާކީ ހުރީ ތިބާ އެކަންޏެވެ. ކުރިޔަށްއޮތް ޚަބަރު ތިބާއަށް ނޭނގުނުނަމަ އެ އަހާއި އަޅުކަލޭގެ ސަލާމަތްކޮށް ވިއްކައެއްނުލާނެއެވެ. އަދި ތިބާ މަރުގެ އަނގަމައްޗަށްދާކަށްވެސް ނުޖެހުނީހެވެ.\nވިސްނަންވީ މުހިންމު ނުޤުތާ\nމިކަމުން އެނގެނީ އިންސާނާއަށް އޭނަޔަށް އެންމެ ރަނގަޅު ގޮތް ނޭނގޭ ކަމެކެވެ. ވަރަށް ގިނަ މީހުން އަބަދުވެސް ހިތަށް އަރާއެއްޗެކެވެ. މާދަމާ ވާން ހުރި ކަންތައްތައް އެނގޭނެ ނަމައެވެ. ހުރިހާ ކަމެއްވެސް ވަރަށް ފުރިހަމަޔަށް އިންތިޒާމުކޮށްލާނަމެވެ. ނަމަވެސް މިއީ ވަރަށް ބޮޑު ނުރައްކަލެއްކަން ހަމަ ޔަޤީނެވެ. އިންސާނުންނާމެދު ކަންތައްތައް ރާއްވަވާފައި މިވަނީ އެންމެ ފުރިހަމަކޮށެވެ. އުފަލެއް ލިބިއްޖެނަމަ ޝުކުރުވެރިވާށެވެ. ހިތާމައެއް ކުރިމަތިވެއްޖެނަމަ އެކަމަށް ކެތްތެރިވެ ހަމްދާއި ޝުކުރު ކުރުންމަތީ ދެމިހުންނާށެވެ. މާތްﷲ ހުރިހާކަމެއްވެސް ރާއްވަވާފައިވަނީ އެންމެ މަސްލަހަތު ރަނގަޅު ގޮތުގައެވެ. އެކަމަކަށް ފާޑުކިޔޭނޭ އެއްވެސް މަޚުލޫޤެއް މިއުޑު ދަށުގަވެސް އަދި އުޑުގަވެސް ނުވެއެވެ. މިކަމުން އެންމެ ބޮޑަށް ވިސްނަންވީ އިލާހީ ޤާނޫނުގައި އެވަނީ އިންސާނުންނަށް އެންމެ ފައިދާ ހުރި އަދި އެންމެ މަސްލަހަތު ރަނގަޅު ގޮތް ކަމެކެވެ.\nMaasha ALLAH warah furihama


Raees kan beynumeh noon, boduvazeerukan beyumiyyaa dhannavaanan: Nasheed | Mihaaru\nރައީސް އިބްރާހިމް މުހައްމަދު ސޯލިހާއި ނަޝީދު: ހެޔޮވެރިކަމެއް ކޮށްދެވެން އޮތީ ބަރުލަމާނީ ނިޒާމަކުން ކަމަށް ނަޝީދު ދެކެވަޑައިގަންނަވާ. --ފޮޓޯ/މިހާރު\nރައީސްކަން ބޭނުމެއް ނޫން، ބޮޑުވަޒީރުކަން ބޭނުމިއްޔާ ދަންނަވާނަން: ނަޝީދު\n16 ސެޕްޓެމްބަރ 2020 - 12:26 127 comments\nބަރުލަމާނީ ނިޒާމެއް އަޔަސް ބޮޑުވަޒީރަކަށް ވެވަޑައިގަތުމަށް އެދިވަޑައިގަންނަވާ ނަމަ އެކަން ރައްޔިތުންނަށް ދަންނަވާނެ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއެމްޑިޕީން ކޮންމެ މަހަކު ދެ ފަހަރު ނެރޭ "ޚަބަރު ސިޓީ"އަށް ނަޝީދު ލިއުއްވާފައިވާ ގޮތުގައި ރާއްޖޭގެ ރައީސްކަން ކުރައްވަން އެމަނިކުފާނު ދެން ބޭނުންފުޅެއް ނޫނެވެ. އެދިވަޑައިގަންނަވަނީ ރައްޔިތުންނަށް އެމްޑީޕީން ހެޔޮވެރިކަމެއް ކޮށްދިނުން ކަމަށާއި އަދި އެކަން ވާން އޮތީ ބަރުލަމާނީ ނިޒާމަކުން ކަމަށް ވިދާޅުވި އެވެ.\n"ރާއްޖޭގެ ރައްޔިތުންނަށް އެންމެ ރަނގަޅު ނިޒާމަކީ ބަރުލަމާނީ ނިޒާމެވެ. އެމްޑީޕީ އަށް ކުރިއަށް އޮތް 10 އަހަރު ރާއްޖޭގެ ރައްޔިތުންނަށް ހިދުމަތް ކޮށްދެވެން އޮތް ނިޒާމަކީ ވެސް ބަރުލަމާނީ ނިޒާމެވެ. ރައީސް ސޯލިހުގެ ދެ ވަނަ ދައުރު ލިބުމުގެ އެންމެ ކަށަވަރު މަގަކީ ވެސް ބަރުލަމާނީ ނިޒާމެވެ،" ނަޝީދު ވިދާޅުވި އެވެ.\nއެމަނިކުފާނު ވިދާޅުވީ އެއީ އަދި ފަހުގެ ވާހަކައެއް ކަމަށާއި ސަރުކާރުގެ ތެރޭގައި ހިނގާ ކޮރަޕްޝަންގެ ވާހަކަ ދެއްކެވުމަކީ އެ ނިޒާމާ ގުޅިފައިވާ ވާހަކަތަކެއް ނޫން ކަމަށެވެ.\n"އަޅުގަނޑު ބޮޑުވަޒީރަކަށް ވާން އެދޭ ނަމަ އެ ވާހަކަ އަޅުގަނޑު ދަންނަވާނަމެވެ. މިހާރު ވެސް ކުރާން ހުރި ކަންކަން މަދީއެއް ނޫނެވެ. މީހާ އާއި ދިމާވެފައިވާ މައްސަލަތައް ވެސް ގިނަ އެވެ."\nނަޝީދު ވިދާޅުވި ގޮތުގައި އެމްޑީޕީ އަށް ކާމިޔާބު އޮތީ އަމާޒު ނުގެއްލި ކުރިއަށް ގޮސްގެންނެވެ.\n"ވަޒީރަކާ ގުޅޭ ގޮތުން ނުރުހުން ފާޅުކުރަން ފަސޭހައެއް ނޫން"\nނަޝީދުގެ ލިއުއްވުމުގައި، އިކޮނޮމިކް މިނިސްޓަރު ފައްޔާޒް މަގާމުން ދުރުކުރުމުގައި އުފެދިފައިވާ މައްސަލައާ ގުޅޭ ގޮތުން ބައެއް ވާހަކަ ވިދާޅުވެފައިވެ އެވެ. ފައްޔާޒާ މެދު ނަޝީދު ހިތްހަމަޖެހިވަޑައިނުގަންނަވަނީ އެމްޑީޕީގެ ތެރޭގައި "ބްރޯ ހެދިގެން" އުޅުއްވާ ކަމުގެ ތުހުމަތާ އެކުގަ އެވެ. މަޝްރޫއުތަކުގައި ކުރާ ކޮރަޕްޝަންގެ ތުހުމަތު ފައްޔާޒާ ގުޅުވިޔަސް ފައްޔާޒު އެކަން ދޮގުކުރައްވަ އެވެ.\nކޮރަޕްޝަންގެ އެއްވެސް އަމަލެއް ނުހިންގަވާ ކަމަށާއި ތުހުމަތެއް އޮތް ނަމަ ނިޒާމުގެ ތެރެއިން ކުރިއަށް ގެންދެވުމަށް ފައްޔާޒް އެދިވަޑައިގަންނަވަ އެވެ. ނަޝީދުގެ މަސައްކަތްޕުޅާ ދެކޮޅަށް ފައްޔާޒްގެ ދިފާއުގައި ރައީސް އިބްރާހިމް މުހައްމަދު ސޯލިހް ނުކުމެވަޑައިގެން ވިދާޅުވީ މަގާމުން ވަކިކުރަން ޖެހޭ ވަރުގެ ކަމެއް ފައްޔާޒް ނުކުރައްވާ ކަމަށެވެ.\nމި ހިޔާލުތަފާތުވުމަށް އިޝާރާތްކުރައްވައި ނަޝީދު ވިދާޅުވީ ރައީސް އިބްރާހިމް މުހައްމަދު ސޯލިހް ވެރިކަން ކުރައްވާ އެމްޑީޕީގެ ވެރިކަމަށް ފުރިހަމައަށް ތާއީދުކުރައްވާ ކަމަށެވެ. މި ވެރިކަމަށް ކުޑަވެސް ހީނަރުކަމެއް އައުމަކީ ވެސް އެދިވަޑައިގަންނަވާ ގޮތެއް ނޫން ކަމަށް ވިދާޅުވި އެވެ.\nއެމްޑީޕީން އެމަނިކުފާނަށް ދީފައިވާ އެންމެ ބޮޑު މަގާމަކީ، ނަޝީދު ވިދާޅުވި ގޮތުގައި، ފެނިވަޑައިގަންނަވާ ގޮތަކަށް ވާހަކަ ދެއްކެވުމުގެ ފުރުސަތެވެ. ރައީސްގެ ވަޒީރަކާ ގުޅޭ ގޮތުން ނުރުހުންފާޅުކުރުމަކީ ފަސޭހަކަމެއް ނޫން ކަަމަށް ވިދާޅުވި އެވެ.\n"ރައީސަށް ވެސް އެކަން އެނގިވަޑައިގަންނަވާނެ އެވެ. އަޅުގަނޑު ކަށަވަރުކޮށް ދެމެވެ. އަޅުގަނޑު ރައީސްގެ މިނިސްޓަރަކާ ގުޅޭ ގޮތުން ނުރުހުންފާޅުކުރަނީ އަޅުގަނޑުގެ ވެރިކަމުގެ އިތުރު އުއްމީދަކާ އެކުގައެއް ނުނެވެ،" ނަޝީދު ވިދާޅުވި އެވެ.\nއެމަނިކުފާނު ވިދާޅުވީ އެމްޑީޕީން އަބަދުވެސް ވަކާލާތުކުރާ މައިގަނޑު ދެ ކަމަކީ ޖަލުގައި އަނިޔާ ހުއްޓުވުމާއި ކޮރަޕްޝަން ނައްތާލުން ކަމަށްވާ އިރު ކޮރަޕްޝަނާ ދެކޮޅަށް ދައްކަވާ ވާހަކަތަކަކީ ސަރުކާރު ނިކަމެތިކުރުން ކަމަށް ބައެއް ބޭފުޅުންނަށް ހީފުޅުކުރެއްވޭ ކަމަށެވެ. އެއީ ވަރަށް ބޮޑު އޮޅުވާލުމެއް ކަމަށް ވިދާޅުވި އެވެ.\nނަޝީދު ވިދާޅުވި ގޮތުގައި ކޮރަޕްޝަންގެ ވާހަކަ ދައްކަވަނީ ބަރުލަމާނީ ނިޒާމް ގެންނެވުމަކަށް ނޫނެވެ.\nޖަލުގެ އަނިޔާ މަދުވެފައި ވިޔަސް ކޮރަޕްޝަނާ ދެކޮޅު މަސައްކަތް ދިވެހިން އެދޭ މިންވަރަށް މަދުކުރެވިފައި ނުވާ ކަމަށް ވިދާޅުވި އެވެ. އެ ނަތީޖާ ހާސިލްނުވެ އޮތީ، ކޮރަޕްޝަން ހުއްޓުވަން ގާނޫނުއަސާސީ އަށް ގިނަ ސިފަތަކެއް ގެނައުމަށް ފަހު އެކަމާ ދެކޮޅަށް ކުރި މަސައްކަތުން ކަން ވެސް ނަޝީދު ފާހަގަކުރެއްވި އެވެ.\nނަޝީދު ވިދާޅުވި ގޮތުގައި އަނިޔާ އާއި ވައްކަމާ ދެކޮޅަށް މަސައްކަތް ކުރުމަކީ ރާއްޔިތުންގެ އިތުބާރު އެމްޑީޕީއާ ގުޅިގައި އޮންނަ ދެ ސިފަ އެވެ. ރައްޔިތުންގެ ވޯޓު އެ ޕާޓީއަށް ހޯދޭނީ އެ ސިފަތައް އާލާކޮށްގެން ކަމަށް ވެސް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ ދިވެހި ސަރުކާރު ރައީސް އިބްރާހިމް މުހައްމަދު ސޯލިހް\n1 week ago 126\nނަޝީދުގެ އަމަލުތައް ހުއްޓުވައިދޭން އެމްޑީޕީގައި އެދިއްޖެ


Jinsee Furassaara aa hedhi muvazzafaku maruvaan ves ulhunu: Committee | Mihaaru\nކުރީގެ މެމްބަރެއްގެ ފުރައްސާރައާ ހެދި އީސީގެ މުވައްޒަފަކު މަރުވާން އުޅުނު: ކޮމެޓީ\nއިލެކްޝަންސް ކޮމިޝަނުގެ މެމްބަރުންތަކެއް: ޖިންސީ ފުރައްސާރައިގެ ތުހުމަތު ބައެއް މުވައްޒަފުންގެ މައްޗަށް ކުރޭ\nއިލެކްޝަންސް ކޮމިޝަނުގެ ކުރީގެ އިސް މެމްބަރެއްގެ ފަރާތުން ކުރިމަތިވި ޖިންސީ ފުރައްސާރައާ ހެދި އެތަނުގެ މުވައްޒަފަކު އަމިއްލައަށް މަރުވާން އުޅުނު ކަމަށް، ކޮމިޝަނުގެ މެމްބަރަކާ ހަވާލާދެއްވައި މިނިވަން މުއައްސަސާތަކާ ބެހޭ ކޮމިޓީން ބުނެފި އެވެ.\nއެތަނުގެ ނައިބު ރައީސް އަހުމަދު އަކްރަމްގެ މައްޗަށްކޮށް ޖިންސީ ފުރައްސާރައިގެ ތުހުމަތުކޮށް އެ މައްސަލަ މަޖިލީހުން ބަލަން ފެށުމާއެކު އަކްރަމް އިއްޔެ ވަނީ މަގާމުން އިސްތިއުފާ ދެއްވައިފަ އެވެ. އެކަމަކު އެތަނުގެ މުވައްޒަފުން ބުނާގޮތުން، ޖިންސީ ފުރައްސާރަ ކުރުމަކީ އީސީގައި ސަގާފަތެއްހެން އަށަގަނެފައިވާ ކަމެކެވެ.\nމުވައްޒަފުންގެ އެ ވާހަކަތަކަށް ބާރު ދެއްވައި، "މިހާރު"އާ ވާހަކަ ދެއްކެވި ކޮމިޓީގެ މެމްބަރަކު ވިދާޅުވީ ކޮމިޝަނުގެ ބައެއް މެމްބަރުންގެ ފަރާތުން ކުރިއްސުރެ ވެސް މުވައްޒަފުންނަށް ގޯނާތައް ކުރިމަތިވެފައިވާ ކަމަށެވެ. އެގޮތުން، ކުރީގެ މެމްބަރެއްގެ ފަރާތުން ކުރިމަތިވި އެ ފަދަ ގޯނާތަކުގެ ސަބަބުން މުވައްޒަފަކު އަމިއްލައަށް މަރުވާން މަސައްކަތް ކުރި ކަމަށް، އީސީގެ މެމްބަރަކު މަޖިލީހުގައި ވިދާޅުވި ކަމަށް އޭނާ ވިދާޅުވި އެވެ.\n"މިއީ ކުރިއްސުރެ ހިނގަމުން އަންނަ ބޮޑެތި މައްސަލަތަކެއް. އެކަމަކު މި މައްސަލަތަކެއް ނުބެލޭ،" މެމްބަރު ވިދާޅުވި އެވެ.\nފުރައްސާރައިގެ ތުހުމަތުތައް ކިތަންމެ ގިނަ ނަމަވެސް، މަޖިލީހަށް މިހާތަނަށް ހުށަހަޅާފައިވަނީ އަކްރަމްގެ މައްސަލަ އެކަނި ކަމަށް ކޮމެޓީން ވަނީ ބުނެފަ އެވެ.\nއެ ވާހަކަ އަށް ރައްދު ދެއްވައި، ކޮމިޝަނުގެ ރައީސް އަހުމަދު ޝަރީފް ކުރެއްވި ޓްވީޓެއްގައި ވިދާޅުވީ ޖިންސީ ފުރައްސާރައިގެ މައްސަލަ ބަލާ ކޮމެޓީއެއް، 2014 ވަނަ އަހަރުން ފެށިގެން އެ ކޮމިޝަނުގައި އޮންނަ ކަމަށާއި ބައެއް މައްސަލަތައް އެތަނުން ބަލާފައި ވެސްވާ ކަމަށެވެ.\nޖިންސީ ފުރައްސާރަތައް ބެލުމަށް ކޮމިޓީތައް ހެދުމަކީ ކުންފުނިތަކުގެ މައްޗަށް ގާނޫނުން ލާޒިމްކަމެއް ނަމަވެސް އެ ގާނޫނުގައި ލޫޕްހޯލްތައް ހުރި ކަމަށް މަޖިލީހުން ވެސް އެއްބަސްވެ އެވެ. އެންމެ ބޮޑު ކަމެއްގެ ގޮތުގައި، "މިހާރު"އާ ވާހަކަ ދެއްކެވި މަޖިލީހުގެ މެމްބަރު ވިދާޅުވީ މުވައްޒަފުންގެ ކަންކަން ބަލަހައްޓާ އެޗްއާރު މުވައްޒަފުން ނުވަތަ އިސް މުވައްޒަފަކު އެ ކޮމިޓީގައި އިންނަން ގާނޫނުގައި އޮތުމެވެ.\n"މިސާލަކަށް ޖިންސީ ފުރައްސާރަކޮށްގެން އީސީގެ މެމްބަރާ ދެކޮޅަށް އެ ކޮމިޓީ އަށް މައްސަލަ ހުށަހަޅާއިރު އެ ކޮމިޓީގައި އެބަ އިންނަވާ މެމްބަރު. ދެން ކިހިނެއްތޯ އެ މުވައްޒަފަށް މައްސަލަ ހުށަހަޅަން ކެރޭނީ،" މަޖިލިސް މެމްބަރު ވިދާޅުވި އެވެ.\n"ގާނޫނު ހެދި އިރު މެމްބަރުންނަށް ވިސްނިވަޑައެއް ނުގަންނަވާ ކޮމިޝަނުގެ މެމްބަރުން ވެސް ޖިންސީ ގޯނާކޮށްފާނެ ކަމަކަށް."\nއޭނާ ވިދާޅުވީ އެހެން ތަންތަނުގައި ވެސް ހުށަހަޅާ މި ފަދަ މައްސަލަތައް ބަލަން މިތިބެނީ މުވައްޒަފުން އެތަނަށް ވައްދާ އަދި ވަކި ކުރާ އެޗްއާރު މެމްބަރުން ކަމަށާއި އެހެންވެ، އެ ގާނޫނުން މުވައްޒަފުންނަށް ވަޒީފާގެ ރައްކާތެރިކަމެއް ނުލިބޭ ކަމަށެވެ.\nމެމްބަރު ވިދާޅުވި ގޮތުގައި ޖިންސީ ފުރައްސާރަކޮށްގެން މައްސަލަ ހުށަހެޅުމުން، މުވައްޒަފު އެހެން ޑިޕާޓްމެންޓަކަށް ބަދަލުކުރުން ފަދަ ފިޔަވަޅުތައް އެ ކޮމެޓީން އަޅަ އެވެ.\nއީސީގެ ކުރީގެ ނައިބު ރައީސް އަކްރަމްގެ މައްޗަށް ތުހުމަތުކުރި މައްސަލައިގައި އެ ކޮމިޝަނުގެ ހަތް އަންހެން މުވައްޒަފަކު މިނިވަން މުއައްސަސާތަކާ ބެހޭ ކޮމިޓީ އަށް ހާޒިރުކޮށް ސުވާލުކުރި އެވެ. އަކްރަމްގެ ފަރާތުން އެ މީހުންނަށް ޖިންސީ ފުރައްސާރައިގެ އެކި އުނދަގޫތައް ކުރިމަތިވެ އެ ޝަކުވާތައް ކުރިއަސް އެ ތުހުމަތުތައް އޭނާ ދޮގު ކުރައްވަ އެވެ.\nއިސްތިއުފާ ދެއްވަމުން، ރައީސް އިބްރާހިމް މުހައްމަދު ސޯލިހަށް ފޮނުއްވި ސިޓީގައި އަކްރަމް ވިދާޅުވީ، އެއީ ވަކި ބައެއްގެ ރޭވުމެއްގެ ތެރެއިން ކަނޑައެޅިގެން ހަގީގަތާ ހިލާފު ވާހަކަތަކެއްގެ މައްޗަށް ހުށަހަޅާފައިވާ މައްސަލައެއް ކަމަށެވެ.\nރައްޔިތުންގެ މަޖިލިސް އިލެކްޝަންސް ކޮމިޝަން މިނިވަން މުއައްސަސާތަކުގެ ކޮމިޓީ ޖިންސީ ގޯނާކުރުން\nގާނޫނުގާ މަނާކަމެއް ފަރުދީ ގޮތުން މަރަށް ގަސްތުގައި ހުށައެޅުމިކީ. އިސްލާމީ ޝަރީއަތުގައި ހުއްދަކަމެއްނޫން.\n"މިއީ ކުރިއްސުރެ ހިނގަމުން އަންނަ ބޮޑެތި މައްސަލަތަކެއް. އެކަމަކު މި މައްސަލަތަކެއް ނުބެލޭ،" މެމްބަރު ވިދާޅުވި އެވެ. ތިޔަ ފުރައްސާރައަކީ މިހާރުވެސް ހުރިހާ ދިމާއެއްގައިވެސް ހިނގަމުންދާ ކަމެއް. ހުށަހެޅިޔަސް ވާކަމެއް އޮތީއެއްނޫން. މުއައްޒަފުގެ ވަޒީފާ ގެއްލިދާނެ ކަމުގެ ބިރުވެސް އިންތިހާއަށް ބޮޑު\nއަކުރަމު އާއި ވަރައްގުޅުންގާއިމުކުރަން މަސައްކަތްކުރާނެ ވޯޓުންވަންކަކުރެވިފައިވާތީ\nތިތަނަށް ދެންލާނީ ބުނާހާ ގޮތަކަށް ކަންކުރާނެ ޕަޕެޓުން. އެކަމަކު ތިއަކުރަމްތިތަނުން ބޭރުވުމަކީ ޝުކުރުގެ ސަޖިދައެއް ކުރާވަރުގެ ކަމެއް.\nމީނަގެ މައްސަލަ ބެލި މަޖިލީސް ކޮމެޓީގެ މެންބަރުންނައް ދައުއަހުމވަތުދީފި އިންޑިޔާގެ ޕޮލިހުން އެތާގެ ހައްލުނުވެ އޮތް ރޭޕު މައްސަލަ ކޮޅެއްގެ ޖައްސަން މިހާރު އެދައުވަތުވަނީ މަޖިލީހުގެ ރައީސް ގަބޫލު ކޮއްފި ދާދި އަވަހައް މެންބަރުންފުރާނެ\nވަޒީފާގެ ބިރުން އަދި ވަޒީފާގެ ކުރިއެރުން ބޭނުންވާތީ ކުރީގައި އޭރުތިބި މީ ހުންގެ ވާ ހަކަ ނުދެއްކީ... އޭރުގެ ކޮމިޝަންގެ ބާރު ކެޑުނީމައި އަނގަ ހުޅުވަން ކެރުނީ....\nތިތަންތަނުގައުޅޭ މީހުންގެ ހިސްޓްރީބަލަންފަށަނިކޮން ނިކަންފަސޭހައިން ކާކުކަންއެނގޭވަރަށް ބޭޒާރުވާނެ\nއެސްއޯއީ ތަކުގައި އެކުންފުނި ތަކުގެ ބޯޑު ތަކުގައި އެބޯޑެއްގައި އިންނަވާ ބޭފުޅެއްގެ މަސްލަހަތު ހިމެނޭ އިޝޫއެށް އެޖެންޑާ ކުރެވިއްޖެނަމަ ކަން ކުރާ އުސޫލަކީ އެ މެމްބަރެއް ތަނާޒިރު ގެ ހާލަތުގައި އެޖެންޑާ ކުރިއަށް ގެންދިއުމެވެ. އެވެނި މިވެނި މެމްބަރަކު އިންނެވުމަކީ އެޖެންޑާ ކުރެވޭ މައްސަލައެއް ނުބެލޭނެ ނުބަލާ ދޫކުރާ ދޫކޮށްލަންޖެހޭ ހާލަތެއް ނޫނެވެ.\nފެނަކައިގެ ވެރިން ކުރާ ދަތުރުތަކުގަ ގެންދާނެ ހައެއްކަ އަންހެން މުވައްޒަފުން! އަނެއްކާ އަންކިޔައިފިތަ! ނިކަން ބާރުގަދަ ވާނެ އެ ފެނަކަ އޮފީހުގަ!\nހުރިހާ ދިމާލެއްގައިވެސް ތިޒާތު ކަންކަން ހިނގާ. ތިކަންކަން ހުއްޓުވަންޏާ ދެޖިންސްގެ މީހުންވެސް އެކަން ނުވާނެ ގޮތަކަށް އުޅުން ބަހައްޓަންޖެހޭ.\nވާގޮތަކީ އަންހެނަކު ހީލާފަ މިއުޅޭ ފިރިހެނަކާ އަނގައިން ބުނެލިޔަސް ދެން ހީވަނީ އޭނަ ރުހިގެން ފުލާޓުލކުރަނީޔޭ މިމީހުން ހޭންޑްސަމް ކަމުން. ޕޮލައިޓްވުމަކީވެސް ނުރައްކާ ކަމެއް.


އެކި އެކި ބޭނުންތަކަށް ބިންދޫކުރުމުގެ މަސައްކަތުގައި އެއްކުރަންޖެހޭ މަޢުލޫމާތުތައް އެއްކޮށް، މަޢުލޫމާތުތައް ސައްޙަތޯ ބަލައި، ކައުންސިލްތަކާއި ދެމެދު ކުރަންޖެހޭ އެންމެހާ މުޢާމަލާތްތައް ކުރުން.\nއެކި އެކި ބޭނުންތަކަށް ބިންދޫކުރުމުގައި ލޭންޑް ޔޫސް ޕްލޭނިން ޔުނިޓާއި އެހެނިހެން އިދާރާތަކާއި ދެމެދު ކުރަންޖެހޭ މުޢާމަލާތްތައް ކުރުން.\nބިމުގެ މައްސަލަތައް ހައްލުކުރުމުގައި ކަމާބެހޭ ފަރާތްތަކާއެކު ބާއްވަންޖެހޭ ބައްދަލުވުންތައް އިންތިޒާމްކޮށް ޔައުމިއްޔާ ކުރުން.\nބިމުގެ މައްސަލަތަކާއި ގުޅިގެން ދަޢުލަތުގެ އެންމެހާ މުއައްސަސާތަކަށް އެއްބާރުލުން ދިނުމާއި، އެމުއައްސަސާތައް މެދުވެރިކޮށް ބިމުގެ މައްސަލަތައް ހައްލުކުރުމަށް ކުރަންޖެހޭ އެންމެހާ މަސައްކަތްތައް ކުރުން.\nބިމާބޭހޭ އެކިއެކި މައްސަލަތައް ހައްލުކޮށްދިނުމަށް އެދި އަމިއްލަ ފަރާތްތަކުން ހުށަހަޅާ މައްސަލަތައް ހައްލުކުރުމަށްޓަކައި ކަމާބެހޭ ފަރާތްތަކާއި މަޝްވަރާކޮށް މައްސަލަތަކަށް ހައްލުހޯދުމަށް މަސައްކަތްކުރުން.\nމޯލްޑިވްސް ލޭންޑް އެންޑް ސާރވޭ އޮތޯރިޓީގެ އަހަރީ ރިޕޯޓަށް ބޭނުންވާ ލޭންޑް ސެކްޝަންގެ މަޢުލޫމާތުތައް ފޯރުކޮށްދިނުން.\nލޭންޑް ސެކްޝަނަށް ހުށަހެޅޭ ބިމާބެހޭ މައްސަލަތައް ވީހާވެސް އަވަހަށް ޙައްލުކުރުމަށް ކުރަންޖެހޭ މަސައްކަތްތަކުގައި އެހީތެރިވެދިނުން.\nބިމުގެ ދަފްތަރަށް ބޭނުންވާ މަޢުލޫމާތު އެއްކުރުމާއި އެ މަޢުލޫމާތު ބެލެހެއްޓުމާއި ޑާޓާބޭސް ޤާއިމްކުރުމަށް ކުރަންޖެހޭ މަސައްކަތުގައި އެހީތެރިވެދިނުން.\nލޭންޑް ވެލުއޭޝަން ކޮމިޓީއަށް ބޭނުންވާ ދިރާސާތަކާއި މަޢުލޫމާތުތައް އެކިއެކި އިދާރާތަކުން ހޯދައި އެކިއެކި ނިންމުންތައް ނިންމުމުގައި ބޭނުންވާ މަޢުލޫމާތުތައް ހޯދުމަށް އެހީތެރިވެދިނުން.\nރާއްޖެއަށް ފައިދާހުރި، ބިމާއި ބެހޭ ބައިނަލްއަޤުވާމީ އޯގަނައިޒޭޝަންތަކާއި، ޖަމްޢިއްޔާތަކުގައި ބައިވެރިވެ ރާއްޖެ ތަމްސީލްކުރުން.\nސާނަވީ ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން ’ޑީ’ ގްރޭޑް ލިބިފައިވުމާއެކު، އޭގެ އިތުރުން ’ސެކެންޑަރީ ސްކޫލް’ ނުވަތަ ’ހަޔަރ ސެކަންޑްރީ ސްކޫލް’ ސެޓްފިކެޓް އިމްތިޙާނުގައި ’ދިވެހި’ މި މާއްދާއިން ދަށްވެގެން ’ސީ’ ގްރޭޑް ލިބިފައިވުމާއެކު މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n’މަތީ ސާނަވީ’ ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން ’އީ’ ގްރޭޑް ލިބިފައިވުމާއެކު، އޭގެ އިތުރުން ’ސެކެންޑަރީ ސްކޫލް’ ނުވަތަ ’ހަޔަރ ސެކަންޑްރީ ސްކޫލް’ ސެޓްފިކެޓް އިމްތިޙާނުގައި ’ދިވެހި’ މި މާއްދާއިން ދަށްވެގެން ’ސީ’ ގްރޭޑް ލިބިފައިވުން. ނުވަތަ\nއަރބަން ޕްލޭނިންގ ނުވަތަ އާބަން ސްޓަޑީޒް ގެ ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން.


ރައީސުލްޖުމްހޫރިއްޔާ، މިލަދުންމަޑުލު ދެކުނުބުރީ ވެލިދޫ ރައްޔިތުންނާ ބައްދަލުކުރައްވައިފި – Maldivian Democratic Party\nރައީސުލްޖުމްހޫރިއްޔާ، މިލަދުންމަޑުލު ދެކުނުބުރީ ވެލިދޫ ރައްޔިތުންނާ ބައްދަލުކުރައްވައިފި\nރައީސުލްޖުމްހޫރިއްޔާ މުޙަންމަދު ނަޝީދު، މިލަދުންމަޑުލު ދެކުނުބުރީ ވެލިދޫއަށް ޒިޔާރަތްކުރައްވައި އެ ރަށުގެ ރައްޔިތުންނާ ރޭ ބައްދަލުކުރައްވައިފިއެވެ.\nވެލިދޫ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، އެރަށުގެ ތަރައްޤީއަށް ރޭވިފައިވާ އެކިއެކި ޕްރޮގްރާމްތަކާއި، މިހާތަނަށް ހިންގިފައިހުރި ބައެއް ޕްރޮގްރާމްތަކުން ލިބިފައިވާ ކާމިޔާބީތަކާބެހޭ ތަފްޞީލު ދެއްވިއެވެ. އަދި ސަރުކާރުގެ މައިގަނޑު5ވަޢުދުގެ ދަށުން، ދަތުރުފަތުރުގެ ނިޒާމެއް ޤާއިމު ކުރުމުގައި، ލިބިފައިވާ ކުރިއެރުންތަކާއި، ޞިއްޙީ ޚިދްމަތް ރަނގަޅު ކުރުމުގެ ގޮތުން، މަދަނައިގެ ދަށުން ލިބިފައިވާ ކާމިޔާބީތަކުގެ މައްޗަށްވެސް ރައީސުލްޖުމްހޫރިއްޔާ ބައްލަވާލެއްވިއެވެ. މީގެއިތުރުން، ތަޢްލީމީ ދާއިރާ ހަރުދަނާކޮށް، ކުރިއެރުވުމުގެ ގޮތުން ސަރުކާރުން ކުރައްވަމުން ގެންދަވާ މަސައްކަތްޕުޅުތަކާއި، އިޖްތިމާޢީ ރައްކާތެރިކަމުގެ ނިޒާމެއް، ރާއްޖޭގައި ޤާއިމު ކުރެއްވުމުގައި ހޯއްދަވާފައިވާ ކުރިއެރުންތައްވެސް އެމަނިކުފާނު ފާހަގަކުރެއްވިއެވެ. މިގޮތުން، ވަރލްޑް ބޭންކްގެ އެހީގައި ނ،ރ،ބ،ޅ، ގައި ކުނި ނައްތާލުމުގެ ޕްރޮގްރާމެއް ހިންގަމުން ގެންދާ ކަމަށާއި، އިރާދަކުރެއްވިއްޔާ ވެލިދޫގައިވެސް ކުނި ނައްތާލުމުގެ ރަނގަޅު ޕްރޮގްރާމެއް ހިންގޭނެ ކަމުގައި ރައީސް ވިދާޅުވިއެވެ.\nދަތުރުފަތުރުކުރުމުގެ ނިޒާމުގެ މައްޗަށް ރައީސުލްޖުމްހޫރިއްޔާ ބައްލަވާލައްވަމުން، ސަރުކާރުން ވަޢުދުވެވަޑައިގެންފައިވާނީ7އަހަރުގެ ތެރޭގައި ފުރިހަމަ ދަތުރުފަތުރުކުރުމުގެ ނިޒާމެއް ޤާއިމްކޮށް ދެ އަހަރު ދުވަހުގެ ތެރޭގައި އޭގެ އަސާސީ ޚިދުމަތްތައް ޤާއިމުކުރުމަށް ކަމުގައި ރައީސް ވިދާޅުވިއެވެ. އަދި، އިރާދަކުރެއްވިއްޔާ އަންނަ އަހަރު ވެލިދޫގައި ފެރީ ޓަރމިނަލް އެޅޭނެ ކަމުގައިވެސް އެމަނިކުފާނު ވިދާޅުވިއެވެ.\nމީގެ އިތުރުން، ވެލިދޫގައި 14 ހެކްޓަރުގެ ބިމެއް މިހާރު ހިއްކާފައިވުމާއެކު، މި ބިމުގެ ސަލާމަތަށްޓަކައި ވަށައިގެން ރިވެޓްމަންޓް އެޅުމުގެ މަސައްކަތް އަންނަ މަހު ފަށައި، އިރާދަކުރެއްވިއްޔާ ކުރިއަށް އޮތް ތިންމަސް ދުވަހުގެ ތެރޭގައި އެ މަސައްކަތް ނިންމާލެވޭނެ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nވެލިދޫގެ ބަނދަރު މިއަހަރުގެ ތެރޭގައި އަލުން ހަދާ ބޮޑު ކުރުމަށްޓަކައި، 39 މިލިއަން ރުފިޔާ ބަޖެޓްގައި ކަނޑައެޅިފައިވާކަން ހާމަކުރައްވަމުން، ބަނދަރެއްގެ ބޭނުމަކީ އެއިން އިގްތިސާދީ ފައިދާ ހޯދުން ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާ ވެލިދޫއަށް މިކުރެއްވި ދަތުރުފުޅުގައި، އެރަށުގެ ޢާންމު ޙާލަތު ބައްލަވާލައްވައި، ރަށުތެރޭގައި ހިންގަވާލެއްވިއެވެ. އަދި އެރަށުގެ ހިއްކިބިން ބައްލަވާލައްވައި، ނ. އަތޮޅު ތަޢުލީމީ މަރުކަޒަށް ޒިޔާރަތްކުރެއްވިއެވެ.\nމީގެ އިތުރުން، ވެލިދޫގައި އާންމު ފަރާތަކުން ބިނާކޮށްފައިވާ “ޕާމްވިލާ” ގެސްޓްހައުސް ރައީސުލްޖުމްހޫރިއްޔާ ހުޅުއްވައިދެއްވިއެވެ. މި ގެސްޓްހައުސް ހުޅުއްވައިދެއްވުމަށްފަހު ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ގެސްޓްހައުސް އުފެއްދުމުގެ ސިޔާސަތު ސަރުކާރުން އާންމުކުރެއްވުމުން، ވަޒީފާގެ ފުރުސަތުތައް އިތުރުވެ ރަށާއި އަތޮޅު ތަރައްޤީ ފަހިވެގެންދާނެ ކަމުގައި ވިދާޅުވިއެވެ. އަދި، ރާއްޖޭގެ ފަތުރުވެރިކަމުގެ ޞިނާޢަތުގައި އެންމެ މުހިންމު ގޮތުގައި ވިއްކާ ޚިދުމަތަކީ މެހްމާންދާރީ ކަމަށާއި، މެހްމާނުންނަށް ކަމޭހިތުމަކީ މި ޞިނާޢަތު ކުރިއަރައިދިޔުމަށް ލިބޭނެ ފަހި ފުރުސަތެއް ކަމުގައި ރައީސް ވިދާޅުވިއެވެ.\nރައީސުލްޖުމްހޫރިއްޔާ މުޙަންމަދު ނަޝީދު، މިލަދުންމަޑުލު ދެކުނުބުރީގެ ފޮއްދޫއަށާއި، ވެލިދޫއަށް ކުރެއްވި ދަތުރުފުޅު ނިންމަވާލެއްވުމަށްފަހު މިއަދު ހެނދުނުގެ ވަގުތެއްގައި ވަނީ މާލެ ވަޑައިގެންފައެވެ.


ޢާންމު ލިޔުން – DhiSalafiyyah\nމާތް ﷲ އިންސާނާ މާތް ކުރައްވާފައިވާ މާތްކުރެއްވުން\nމާތް ﷲ އިންސާނާ މާތް ކުރައްވާފައިވަނީ އިންސާނުންގެ އުފެއްދެވުމާ ހަމައިން ފެށިގެންނެވެ. މާތް ﷲ އިންސާނާ މާތް ކުރައްވާފައިވާކަން އަންނަނިވި ނުކުތާތަކުން ހާމަވެއެވެ. (1) މާތް ﷲ އިންސާނުން އުފައްދަވާކަމުގެ ޚަބަރު މަލާއިކަތުންނަށް ކުރިން ދެއްވުން. މިގޮތުން މާތް ﷲ ވަޙީ ކުރައްވާފައިވެއެވެ. ((وَإِذْ قَالَ رَبُّكَ لِلْمَلَائِكَةِ إِنِّي جَاعِلٌ فِي الْأَرْضِ خَلِيفَةً قَالُوا أَتَجْعَلُ فِيهَا مَن يُفْسِدُ فِيهَا وَيَسْفِكُ الدِّمَاءَ وَنَحْنُ نُسَبِّحُ بِحَمْدِكَ وَنُقَدِّسُ لَكَ قَالَ إِنِّي…\n02/07/2020 ޢާންމު ލިޔުންއައްޝައިޚް މުޙައްމަދު ސިނާން


Neymar ge dhe lan'dun PSG'ah molheh\nމި މެޗު ޕީއެސްޖީއިން ކާމިޔާބުކުރީ 2-0 ގެ ނަތީޖާއަކުން\nނޭމާ ވަނީ ކޯބީ ބްރަޔަންޓްގެ ހަނދާން އާކޮށްފަ\nޕީއެސްޖީ ލީގު ތާވަލުގެ އެއްވަނައިގައި އޮތީ ކުޅުނު 21 މެޗުން ލިބުނު 52 ޕޮއިންޓާއިއެކު\nކ. މާލެ | 27 ޖެނުއަރީ 2020 | ހޯމަ 14:29 | 2,075\nނޭމާ - ރޮއިޓަރސް\nފްރެންޗް ލީގުގައި ލިލް އަތުން ޕެރިސް ސެއިންޓް ޖާމަން (ޕީއެސްޖީ) މޮޅުވެއްޖެ އެވެ.\nލިލް ދަނޑުގައި ކުޅުނު މި މެޗު ޕީއެސްޖީއިން ކާމިޔާބުކުރީ 2-0 ގެ ނަތީޖާއަކުންނެވެ. މެޗު ފަށައިގެން ޕީއެސްޖީގެ ފަރާތުން ތަފާތު މޮޅު އެޓޭކިންގ ގޭމެއް ފެނިގެންދިޔައިރު ޕީއެސްޖީއިން ގެންދިޔައީ ލިލްގެ ގޯލަށް ފުލުފުލުގައި ހަމަލާތައް ފޮނުވައިލައިފައެވެ. މެޗުގެ 26 ވަނަ މިނެޓުގައި ޕީއެސްޖީގެ ކީލިއަން އެމްބާޕޭ އަށް ވަނީ ލަނޑު ޖެހުމަށް ރަނުގެ ފުރުސަތެއްލިބި ބޭކާރުވެފައެވެ. އޭނާ ފޮނުވާލި ބޯޅަ ދިޔައީ އަރިމަތީ ދަނޑި ކައިރިން ބޭރަށެވެ.\nމެޗުގެ 28 ވަނަ މިނެޓުގައި ޕީއެސްޖީއިން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ނޭމާ އެވެ. މި ލަނޑު އޭނާ ކާމިޔާބުކުރީ މާރކޯ ވެރާޓީގެ އެހީތެރިކަމާއި އެކުގައެވެ. މި ލަނޑަށްފަހު ވެސް ޕީއެސްޖީއިން ގެންދިޔައީ ލިލެގެ ގޯލަށް ނުރައްކާ ކުރަމުންނެވެ. މެޗުގެ ފުރަތަމަ ހާފު ނިމިގެންދިޔައީ 1-0 ގެ ނަތީޖާއަކުން ޕީއެސްޖީ ކުރީގައިއޮވެގެންނެވެ.\nމެޗުގެ ދެވަނަ ހާފުގެ ކުރީކޮޅު ޕީއެސްޖީއަށް ވަނީ ޕެނަލްޓީއެއް ލިބިފައެވެ. ލިބުނު ޕެނަލްޓީގެ ފައިދާ ނަގައި ޕީއެސްޖީއިން ވަނީ ލަނޑު ޖަހާ ލީޑު ފުޅާ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ވެސް ނޭމާ އެވެ. މި ލަނޑަށްފަހު ނޭމާ ވަނީ އުފާ ފާޅުކުރުމުގެ ގޮތުން ހެލިކޮޕްޓަރ އެކްސިޑެންޓްގައި މަރުވި ބާސްކެޓް ބޯޅަ ލެޖެންޑް ކޯބީ ބްރަޔަންޓްގެ ހަނދާން އާކުރުމުގެ ގޮތުން އޭނާގެ ޖާޒީ ނަމްބަރު އަތުން ދައްކައިލައިފައެވެ.\nމި މޮޅާއިއެކު ޕީއެސްޖީއިން ފްރެންޗް ލީގުގެ ތާވަލުގެ އެއްވަނައިގައި އޮތީ ކުޅުނު 21 މެޗުން ލިބުނު 52 ޕޮއިންޓާއިއެކުގައެވެ. ދެވަނައިގައި އޮތް މާސޭ އަށް ކުޅުނު 21 މެޗުން ލިބިފައިވަނީ 42 ޕޮއިންޓެވެ.


ދިރާގު ގޭމްހަބް ގެ ނަމުގައި މޮބައިލް ގޭމް ޕްލެޓްފޯމެއް ދިރާގުން ތަޢާރަފުކޮށްފިއެވެ. 700 އަށް ވުރެ ގިނަ މޯބައިލް ގޭމްތަކާއެކު ތައާރަފުކުރި މި ޕްލެޓްފޯމަކީ ސަބްސްކްރިޕްޝަން އެއް ނަގައިގެން ބޭނުން ކުރެވޭނެ ޕްލެޓްފޯމެކެވެ. ދިރާގު ގޭމަ ހަބްގެ ސަބްސްކްރިޕްޝަލް ޕޯޓަލް ގާއިމު ކޮށްފައިވަނީ ގޭމްލޮފްޓް އިންނެވެ. ގޭމްލޮފްޓް އަކީ ދުނިޔޭގެ ފެންވަރުގައި މޮބައިލް ގޭމް ޑެވެލޮޕްކުރާ ކުންފުންޔެކެވެ.\nދިރާގު ގޭމްހަބް ގެ އެންމެ ޚާއްސަ ކަމަކީ، ގޭމްހަބްގެ ސަބްސްކްރިޕްޝަންއެއް ނެގުމުން، ގޭމްހަބް ގައި ހިމެނޭ ހުރިހާ ގޭމް ތަކެއް ކުޅުމުގެ ފުރުސަތު ލިބުމުގެ އިތުރުން، އެއްވެސް އިތުރު "އިން އެޕް ޕަރޗޭސް" ކުރަން ނުޖެހޭނެތީއެވެ. އަދި ހަމަ މިއާއެކު، ގޭމް ހަބްގައި ތަފާތު ގިނަ ގޭމްތައް ހިމެނެއެވެ. އޭގެ ތެރޭގައި، އެކްޝަން ގޭމްސް، ކުޅިވަރު އަދި ކުޑަ ކުދިންގެ ގޭމް ވެސް ހިމެނެއެވެ.\nދިރާގުން ބުނެފައިވަނި އެކުންފުނީގެ އަމާޒަކީ ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމަށް ޒަމާނީ ޚިދުމަތްތައް ކަސްޓަމަރުންނާ ހަމައަށް ފޯރުކޮށްދިނުން ކަމަށާއި އަދި އުންމީދު ކުރަނީ މިއަދު މި ތައާރަފުކުރި ގޭމްހަބް މެދުވެރިކޮށް ގޭމް ކުޅުމަށް ޝައުގުވެރިވާ ކަސްޓަމަރުންނަށް މޮބައިލް ގޭމް ކުޅުމުގައި އިތުރު ފަސޭހަތަކާއި ފުރިހަމަ ކަމެއް ލިބިގެންދިއުންކަމަށެވެ.\nމިލިންކުން https://bit.ly/2R12wqJމިގޭމްހަބް ސަބްސްކްރައިބް ކުރެއްވުމާއި އިތުރު މައުލޫމާތު ލިބިވަޑައިގަންނަވާނެއެވެ.


Maruvejje Kamah Ninmai Valhulaan Thahyaaruvanikoh "Gaburu" Thedhuvejje - Vaguthu\nކެންޔާ މީހަކު މަރުވެއްޖެ ކަމަށް ނިންމައި މޯޗަރީގައި ތިން ގަޑިއިރު ވަންދެން އޭނާ ބޭއްވުމަށް ފަހު ވަޅުލާން ޖަނާޒާއަށް އޭނާ ތައްޔާރު ކުރަމުން ދަނިކޮށް ހޭއަރައިފިއެވެ.\nކެންޔާގެ މީޑިއާތަކުން ބުނާ ގޮތުގައި މަރުވެފައި އޮތް މީހާ ޖަނާޒާއަށް ތައްޔާރު ކުރަމުން ދަނިކޮށް "ގަބުރު" ހޭއަރައިގެން ހަރަކާތް ކުރަން ފެށުމުން އެތަނުގައި ތިބި ނަރުހުންތައް ވަނީ ބިރުން ދުވެ ފިލާފައެވެ. "ނަރުހުންތައް ގަބުރު އަލުން ދިރިއްޖެއޭ ބުނެ ދުވަން ފެށީ." ކެންޔާގެ ނޫހެއްގައި ބުނެފައި ވެއެވެ.\nނޫހުގައި ބުނެފައިވާ ގޮތުގައި މަރުވި ކަމަށް ނިންމި މީހާ ފުރަތަމަ ހޮސްޕިޓަލަށް ގެންދިޔައީ ބަނޑުގައި ރިއްސައި ގަނެގެންނެވެ. ނަމަވެސް ޑޮކްޓަރުން އޭނާ ބެލުމަށްފަހު ބުނީ ހޮސްޕިޓަލަށް ގެނައިއިރު ވެސް އޭނާ މަރުވެފައިވާ ކަމަށެވެ. އެހެންކަމުން އޭނާ ވަނީ ވަގުތުން މޯޗަރީއަށް ލާފައެވެ.\nމޯޗަރީގައި އޮއްވާ ބަލި މީހާ ހޭއެރުމާއިއެކު އޭނާ ވަނީ ވޯޑަށް ބަދަލުކޮށް ފަރުވާ ދޭން ފަށާފައެވެ. އޭނާގެ ހާލު މިހާރު ރަނގަޅު ކަމަށް ކެންޔާގެ ނޫސްތަކުން ބުނެއެވެ.\nއޭނާގެ އާއިލާ އިން ވަނީ ހޮސްޕިޓަލުން އޭނާ އާއި މެދު ކަންތައް ކުރި ގޮތައް އިންސާފު ހޯދައި ދިނުމަށް ގޮވާލާފައެވެ. އާއިލާ އިން ވަނީ މިހާރު މިމައްސަލަ ރަސްމީކޮށް ކަމާބެހޭ އިދާރާތަކަށް ވެސް ހުށަހަޅާފައެވެ.\nކެންޔާގެ ނޫސްތަކުން ބުނާ ގޮތުގައި މަރު ނުވަނީސް މީހަކު މޯޗަރީއަށް ލީމައްސަލައިގައި އަދި މިހާތަނަށް ހޮސްޕިޓަލުންނާއި ހެލްތު މިނިސްޓްރީން އެއްވެސް އެއްޗެއް ނުބުނެއެވެ.


އެމެރިކާގައި ވަޒީފާ ނެތް މީހުންނަށް ދޭ އިނާޔަތް ހޯދާ މީހުންގެ ޢަދަދު ދަށަށް އެމެރިކާގައި ވަޒީފާ ނެތް މީހުންނަށް ދޭ އިނާޔަތް ހޯދާ މީހުންގެ ޢަދަދު ދަށަށް\nއެމެރިކާގެ ރައްޔިތުންގެ ތެރެއިން ވަޒީފާ ނެތް މީހުންނަށް ސަރުކާރުގެ ފަރާތުންދޭ ފައިސާ މިދިޔަ ހަފުތާގައި ހޯދީ 900000 މީހުންކަމަށް ތަފާސް ހިސާބުތަކުން ދައްކައިފިއެވެ.\nއޭގެ ކުރީ ހަފުތާތަކާއި އަޅާބަލާއިރު މިދިޔަ ހަފުތާގެ ތެރޭގައި ވަޒީފާއެއް ނެތް މީހުންނަށްދޭ ފައިސާ ހޯދާ މީހުންގެ ޢަދަދު ކޮންމެވެސް ވަރަކަށް ދަށަށް ގޮސްފައިވާ ނަމަވެސް އެ ޢަދަދަކީ އަދިވެސް ވަރަށް މަތީ ޢަދަދެކެވެ. އެ ޢަދަދުން ކޯވިޑް-19ގެ ސަބަބުން އަދިވެސް އެތައް ވަޒީފާއެއް ގެއްލެމުންދާކަން ދައްކުވައިދެއެވެ.\nއެމެރިކާގެ ޑިޕާޓްމަންޓް އޮފް ލޭބާއިން މި ހަފުތާގައި ނެރުނު ރިޕޯޓެއްގައި ބުނީ މިވަގުތު 5.1 މިލިއަން މީހުން ވަޒީފާއެއް ނެތުމުގެ ސަބަބުން ސްޓޭޓުތަކުގެ ސަރުކާރުތަކުން ދޭ އެހީތެރިކަން ހޯދަމުންދާކަމަށެވެ. މިދިޔަ ހަފުތާގައި އެ ޢަދަދުހުރީ 5.2 މިލިއަންގައެވެ. އެ ޢަދަދުން ދޭހަކޮށްދެނީ އެއްބައި މީހުންނަށް ވަޒީފާގެ ފުރުޞަތުތައް ހުޅުވެމުންދާކަމަށާއި އަނެއްބައި މީހުންނަށް ސަރުކާރުން ދެމުންދާ އެހީތެރިކަމުގެ އެންމެ މަތީ މިންވަރު ހަމަވެ، ދިގު މުއްދަތަކަށް އެހީތެރިކަން ފޯރުކޮށްދޭ އެހެނިހެން ޕްރޮގުރާމުތަކުގައި ބައިވެރިވަމުންދާކަމެވެ.\nމުއްދަތު އިތުރުކޮށްފައިވާ އެހީތެރިކަމުގެ ޕްރޮގުރާމުތަކުގެ ދަށުން 10 މިލިއަނަށްވުރެ ގިނަ މީހުންނަށް މިވަގުތުދަނީ އެހީތެރިކަން ފޯރުކޮށްދެމުންނެވެ. އެ ޕުރޮގުރާމުތަކުން 50 ހަފުތާއާއި ހަމައަށް އެހީތެރިކަން ފޯރުކޮށްދެއެވެ. އޭގެ ތެރެއިން ބައެއް މީހުންނަކީ ކޮންޓްރެކްޓަރުންނާއި އަމިއްލަ މަސައްކަތްކުރާ މީހުންނަށް އެހީތެރިކަން ފޯރުކޮށްދޭ ޕުރޮގުރާމުތަކުގައި ބައިވެރިވެފައިވާ މީހުންނެވެ. އެ ހުރިހާ ޕުރޮގުރާމުތަކުގައި ބައިވެރިވެފައިވާ މީހުންގެ ޢަދަދު ހިމަނާނަމަ ޖަނަވަރީ މަހުގެ2ވަނަ ދުވަހުގެ ނިޔަލަށް 16 މިލިއަން މީހުން ދިޔައީ ސަރުކާރުގެ އެހީތެރިކަން ހޯދަމުންނެވެ.\nއެކި ކުންފުނިތަކުގެ މަޢުލޫމާތު އެއްކުރާ ގްލާސްޑޯރގެ އިޤްތިޞާދީ އިސް މާހިރެއްކަމަށްވާ ޑެނިއަލް ޒާއޯ ވިދާޅުވީ ވަޒީފާ ނެތުމުގެ ސަބަބުން ސަރުކާރުގެ އެހީތެރިކަން ހޯދަމުންދާ މީހުންގެ ޢަދަދު ދައްކުވައިދެނީ ކޯވިޑް-19 ފެތުރޭ ޙާލަތެއްގައި ވަޒީފާގެ ބާޒާރަށް ކުރިއެރުމެއް ނުލިބޭނެކަންކަމަށެވެ. ބައްޔާއި ދެކޮޅަށް ވެކްސިނެއް އުފައްދާފައިވުމުން ޙާލަތު ރަނގަޅުވެދާނެކަމުގެ އުންމީދު އައު ވެފައިވާއިރު، އިޤްތިޞާދު އަލުން ކޮޅަށް ޖަހައި ވަޒީފާގެ ބާޒާރު އަލުން އެއްކޮށް ހުޅުވި، ވަޒީފާ ގެއްލުމުގެ ފުރުޞަތު ކުޑަވުމަކީ އަދިވެސް ހާޞިލްވުން ވަރަށް ދުރުގައިވާ އަމާޒެއްކަމަށް އޭނާ ވިދާޅުވިއެވެ.\nގިނަ މަސްތަކެއް ވަންދެން ކޯވިޑް-19 ޖެހޭ މީހުންގެ ޢަދަދު މެދުކެނޑުމެއްނެތި އިތުރުވަމުންގޮސް، ފާއިތުވި ދުވަސްތަކުގައި އެމެރިކާގައި ބަލިޖެހޭ މީހުންގެ މިންވަރުވަނީ ކޮންމެވެސް ވަރަކަށް ދަށަށް ދާން ފަށާފައެވެ. ނަމަވެސް ދުވާލެއްގެ މައްޗަށް ބަލިޖެހޭ މީހުންގެ ޢަދަދު އަދިވެސް ވަރަށް މައްޗެވެ. މިދުވަސްވަރު ދުވާލެއްގެ މައްޗަށް ބަލިޖެހެމުންދަނީ އެވަރެޖުކޮށް 200000 މީހުންނަށެވެ. އެމެރިކާގައި ކޯވިޑް-19 ޖެހިފައިވާ މީހުންގެ ޢަދަދު 25.1 މިލިއަންއަށް އިތުރުވެފައިވާއިރު ބަލީގައި މަރުވި މީހުންގެ ޢަދަދުވަނީ 420000 އަށްވުރެ އިތުރުވެފައެވެ.\nއިޤްތިޞާދީ މާހިރުން ބުނީ ފާއިތުވި ދެ ހަފުތާގެ ތެރޭގައި ސަރުކާރުންދޭ އެހީތެރިކަން ހޯދައި މީހުންގެ ޢަދަދު އިތުރުވެފައިވާ ސަބަބެއްކަމުގައި ޑިސެމްބަރު މަހުގެ ފަހުކޮޅުގައި ފާސްކޮށްފައިވާ މާލީ އެހީތެރިކަމުގެ ޕެކޭޖުވުން އެކަށީގެންވާކަމަށެވެ. އެ ޕެކޭޖުގެ ދަށުން ވަޒީފާ ނެތް މީހުންނަށް ސްޓޭޓުތަކުން ދޭ ފައިސާގެ އެހީތެރިކަމުގެ އިތުރުން މައި ސަރުކާރުގެ ފަރާތުން ހަފުތާއަކު އިތުރު 300 ޑޮލަރުގެ އެހީތެރިކަން ފޯރުކޮށްދިނުމަށް ވަނީ ނިންމާފައެވެ. މާރިޗުމަހުގެ ވަކި ހިސާބަކާއި ހަމައަށް ދޫކުރުމަށް ނިންމާފައިވާ މި އެހީތެރިކަމުގެ ސަބަބުން ސަރުކާރުގެ އެހީތެރިކަން ހޯދުމަށް ގިނަ ބަޔަކަށް ހިތްވަރު ލިބިފައިވާކަމަށް ބެލެވެއެވެ.\nވެކްސިން ދޭ މިންވަރު އިތުރަށް ފުޅާވާން ފެށުމުން އަހަރުގެ ދެވަނަ ބައިގެ ތެރޭގައި އިޤްތިޞާދު ރަނގަޅުވާން ފަށާނެކަމަށް ކަމާއިބެހޭ މާހިރުން ޤަބޫލުކުރެއެވެ. އެހާހިސާބުން ދަތުރުފަތުރުކުރުމާއި މުނިފޫހިފިލުވުމުގެ ޚިދުމަތްތައް ހޯދައި މީހުންގެ ޢަދަދު އިތުރުވެ، އެފަދަ ޚިދުމަތްތައް ދޭ ތަންތަނުން ވަޒީފާގެ ފުރުޞަތުތައް ހުޅުވޭނެކަމަށް ބެލެވެއެވެ.\nނަމަވެސް މިވަގުތަށް ބަލާއިރު އެމެރިކާގެ އިޤްތިޞާދު އަދިވެސްދަނީ ހީނަރުވަމުންނެވެ. އެމެރިކާގައި ރީޓެއިލް މުދާ ވިކޭ މިންވަރު ޖެހިޖެހިގެން ތިން މަސް ދުވަސްވަންދެން ވަނީ ދަށަށް ގޮސްފައެވެ. ރެސްޓޯރަންޓުތަކާއި ކެފޭތަކާއި ބައެއް ފިހާރަތަކުގައި އަޅާފައިވާ ރައްކާތެރިކަމުގެ ފިޔަވަޅުތަކުގެ ސަބަބުންނާއި، ބޭރުތެރެއަށް ނުކުމެ އުޅުމަށް ގިނަ ޢަދަދެއްގެ މީހުން ޖެހިލުންވާތީ މީހުން ފައިސާ ޚަރަދުކުރާ މިންވަރުވެސް ވަނީ ދަށަށް ގޮސްފައެވެ. 2020 ވަނަ އަހަރުގައި ރެސްޓޯރަންޓުތަކާއި ކެފޭތަކަށް ލިބުނު އާމްދަނީ ވަނީ 21 އިންސައްތައަށް ދަށަށް ގޮސްފައެވެ.\nއެމެރިކާގެ އެތައް މިލިއަން މީހުންގެ ވަޒީފާ ގެއްލުމުގެ ސަބަބުން އެތައް ޢާއިލާއެއްގެ ދިރިއުޅުމަށް ވަނީ ބޮޑެތި ގޮންޖެހުންތައް ކުރިމަތިވެފައެވެ. މިދިޔަ ޑިސެމްބަރުމަހުގެ ތެރޭގައި އެކަނިވެސް 140000 މީހުންގެ ވަޒީފާ ވަނީ ގެއްލިފައެވެ. އަދި ވަޒީފާ ނެތް މީހުންގެ ނިސްބަތްވެސްވަނީ 6.7 އިންސައްތައިގައި ހިފެހެއްޓިފައެވެ. އެހެން ނަމަވެސް މިދިޔަ ޑިސެމްބަރު މަހުގައި އެކުލަވާލާފައިވާ 900 ބިލިއަން ފެޑެރަލް އެއިޑު ޕެކޭޖުގެ ސަބަބުން ވަޒީފާގެ ބާޒާރަށް އައިސްފައިވާ ހީނަރުކަމުގެ ސަބަބުން ލިބޭ ގެއްލުން ކުޑަކޮށްދޭނެކަމުގެ ނިޝާންތައް ދަނީ ފެންނަމުންނެވެ.\nރައީސްކަމުގެ ހުވައި ކުރެއްވުމުގެ ކުރިން އިންތިޚާބީ ރައީސްގެ ގޮތުގައި ޖޯ ބައިޑަން ހުންނެވިއިރު އެމަނިކުފާނު ވަނީ ކޮރޯނާވައިރަސްގެ ސަބަބުން ކުރިމަތިވެފައިވާ ޙާލަތުން އަރައިގަތުމަށް 1.9 ޓްރިލިއަން އެމެރިކާ ޑޮލަރުގެ ޕްލޭނެއް ތަންފީޒުކުރައްވާނެކަމަށް އިޢުލާނުކުރައްވާފައެވެ. އެ ޕެކޭޖުގެ ދަށުން އެމެރިކާގެ ގިނަ ރައްޔިތުންނަށް 1400 އެމެރިކާ ޑޮލަރުގެ ޗެކެއް ދޫކުރާނެއެވެ. އެއީ މީގެކުރިން ދޫކޮށްފައިވާ 600 އެމެރިކާ ޑޮލަރުގެ ޗެކުތަކުގެ އިތުރުންނެވެ. އޭގެ އިތުރުން ވަޒީފާނެތް މީހުންނަށްދޭ އެލަވެންސްވެސް ހަފުތާއަކު 400 އެމެރިކާ ޑޮލަރަށް އިތުރުކުރުމަށް ބައިޑަން ވަނީ ހުށަހަޅުއްވާފައެވެ. އަދި ގެދޮރަށް ދައްކަންޖެހޭ ފައިސާއާއި ކުލި ނުދެއްކުމުގެ ސަބަބުން ސެޕްޓެމްބަރުމަހާއި ހަމައަށް ގެއިން ނުނެރެވޭ ގޮތަށް ހެދުމަށްވެސް ވަނީ ހުށަހަޅުއްވާފައެވެ.\nފަޤީރުކަން ނައްތާލަން ސަރުކާރުތަކުން ހިންގާ ޙަރަކާތްތައް ގިނަ - ވޯލްޑް ބޭންކް


Tharahgeege namugai Ivey aduthakaai fenna manzaruthakuge ha faraiy!\n22 ސެޕްޓެމްބަރ 20186ކޮމެންޓް\nހިލަޔާ ހިލަވެލިން ޤައުމު ތަކަށް ތަރަށްޤީ ގެނެވޭނަމަ ދުނިޔޭގައިވާ އެންމެ ތަރައްޤީވެފައިވާ ޤައުމަކަށްވާނީ ހިލަޔާ ހިލަވެލީގެ އުސް އަހުރާމުތައްހުރި މިސްރުކަމަށް ހިތައްފެނެއެވެ. ނަމަވެސް މިސްރުގެ ހިލަޔާ ހިލަވެލީގެ އުސް އަހުރާމުތައް ބިނާކުރިތާ އެތައް ހާސްއަހަރެއްވެގެން ދިއައިރު، އަދިވެސް މިސްރަކީ ތަރައްޤީވެފައިވާ ޤައުމަކަށް ނުބެލެވެއެވެ. އޭގެ ބަދަލުގައި ތަރައްގީގެ އިންޑެކްސްއަށްބަލާއިރު މިއަދުވެސް މިސްރަކީ "ތަރައްޤީވުމުގެ މަގުމަތީ" އުޅޭ ގައުމެކެވެ. ތަރައްޤީގެއަޑު އަޅުގަނޑުމެންގެ ޤައުމުގެ ހަފަރާތުން ގުގުމަމުންދާ މި މުހިންމު ވަގުތަކީ، ރާއްޖެއަށް އަންނަމުންމިދާ "ތަރައްޤީގެމައްޗަށް" ޢިލްމީ ނަޒަރަކުން ވިސްނާލުން މުހިންމު ވަގުތެއްކަމަށްފެނެއެވެ. ހާއްސަކޮށް އިޤްތިސާދީ ތަރައްޤީގެ ދާއިރާއިން ގްރޭޖްއޭޓް ޑިގްރީއަކަށް ކިއަވަމުންދާ މީހެއްގެ ހައިސިއްޔަތުން މި މައުލޫއަށް އިންސާފުކޮށްލުމަކީ މުހިންމުކަމެއްކަމަށް ޤަބޫލުކުރެވޭތީ މި ލިއުން ލިއެލީމެވެ.\nފުރަތަމަ ސުވާލަކީ ތަރައްޤީއަކީ ކޮބައިތޯ އުފެދޭ ސުވާލެވެ. އިލްމީ ނަޒަރަކުންބަލާއިރު ތަރައްޤީއަކީ ވަކިމިވަނި ކަމެކޭ ބުނަން ދައްޗެވެ. އެހެނީ ތަރައްޤީއަކީ ވަށާޖެހިފައިވާ އެތައްސަތޭކަކަމެއްގެމައްޗަށް ބިނާވެފައިވާކަމަކަށްވުމެވެ. ތަރައްޤީއަކީ ވަރަށްކުރުކޮށްދަންނަވާނަމަ ވަށާޖެހިފައިވާ ވިސްނުންތަކެއްގެތެރެއިން ތަހްޒީބު އަދި އަބުރުވެރި ދިރިއުޅުމަކަށް އެމުޖްތަމައެއްގައި ދިރިއުޅޭ ފަރުދުންނަށް މަގުފަހިވެގެން ދިއުމެވެ. ތަރައްގީއަކީ ރައްޔިތުންގެ ދިރިއުޅުމުގެ ފެންވަރު މަތިވުމެވެ. އަދި ދެމެހެއްޓެނިވި ގޮތުގައި ދިރިއުޅުމުގެ ފެންވަރު އެއްދުވަހުން އަނެއްދުވަހަށް ކުރިއަރަމުން ދިއުމެވެ. ތަރައްޤީ ގެނައުމުގެ ޖުމްލަ އަމާޒުތަކަކީ ރައްޔިތުންނަށް އަބުރުވެރި ދިރިއުޅުމެއް އުޅުމަށް މަގުފަހިކޮށްދިނުމެވެ.\nއަދި އިޖްތިމާއީ ގޮތުންނާއި ސިޔާސީ ގޮތުން ޢަދުލުވެރި، ހަމަހަމަ، އިންސާފުވެރި އަދި އިހްސާންތެރި ޖަމާޢަތެއް ޤާއިމުކުރުމާއި ދެމެހެއްޓެނިވި ގޮތުގައި ޤައުމުގެ އިގްތިސާދު ކުރިއަރުވާ، އާމްދަނީލިބޭނެ މަގުތައް އިތުރުކޮށް ފަހިކޮށް އަދި ފަރުދީ ފުދުންތެރިކަން މަތިވަމުންދާނެމަގަށް ޤައުމީ އިންވެސްޓްމަންޓްތައް އާބިނާކުރަމުންގެންދިއުމެވެ. މިއީ ޢިލްމީ ނަޒަރަކުން ތަރައްޤީކަމަށް ބަޔާންކުރެވިފައިވާ ސިފަތައް އެއްކޮށްލުމުންދޭހަވާ މައުނަވީތަރައްޤީ ބަޔާންކޮށްދެވިދާނެ އެއްގޮތެވެ. މިހަމައިން އުފެދޭ ސުވާލަކީ ތަރައްޤީގެ ބަހާތައް އަޅުގަނޑުމެންގެ ތެރޭގައި ބިނާކުރެވި އަށަގެންނެވިފައިވާ މިންވަރާއި، ތަރައްޤީ ގެނައުމުގެ ވިސްނުމުގައި ކުރެވޭ މަސައްކަތްތަކާއި އަދި އެ މަސައްކަތްތަކުގެ ނަތީޖާ ފެންނަމުންދަނީ ކިހިނެއް ހެއްޔެވެ؟ ޖުމްލަގޮތެއްގައި ދަންނަވާނަމަ އަޅުގަނޑުމެންގެ ޤައުމަށް އަންނަމުންދާ ބަދަލުތައް އެއީ ތަރައްޤީތޯ ވަޒަންކުރާނީ ކިހިނެއް ހެއްޔެވެ؟\nމަތީގައި ބަޔާންކުރެވުނު ގޮތަށް އަޅުގަނޑުމެންގެ ތެރެއަށް ތަރައްޤީ އަންނަމުންދޭތޯބެލުމަށް ކުރަންޖެހޭ އަސާސީ ސުވާލު ތަކެއް އެބަހުއްޓެވެ. އެގޮތުން، އަޅުގަނޑުމެންގެ ތެރެއިން ގިނަބައެއްގެ ދިރިއުޅުމުގެ ފެންވަރު، ނުވަތަ ހާލަތު، މީގެ ފަސްއަހަރު ކުރިއަށްވިސްނާއިރު މިއަދު މަތިވެއްޖެކަމަށް ގިނަބަޔަކަށް ޤަބޫލުކުރެވޭ ހެއްޔެވެ؟ މީގެ ފަސްއަހަރު ކުރިއަށްވުރެ މިއަދު އަޅުގަނޑުމެންނަކީ ކޮރަޕްޝަނާ ފަސާދައާ ވަކިން، މިނިވަންކަމާއެކު ކުރާ މަސައްކަތުން އަބުރުވެރި ދިރިއުޅުމެއް ލިބިފައިވާ ބަޔަކަށް ވެއްޖެކަމުގެ އިހްސާސް ޤައުމުގެ ގިނަމީހުންނަށް ކުރެވޭ ހެއްޔެެވެ؟\nމީގެ ފަސްއަހަރުކުރިއަށް ބަލާއިރު މިއަދު އަަޅުގަނޑުމެންގެ މެދުގައި ޢަދުލުވެރި ނިޒާމެއް ގާއިމުވެ އެންމެންނާއިމެދުވެސް ހަމަހަމަކަމާ އަދި އިހްސާންތެރިކަމާއެކު މުއާމަލާތުކުރާނެ މާހައުލެއް ޤާއިމުވެއްޖެކަމުގެ އިހްސާސް ނުވަތަ ޤާއިމުކުރުމަށް މަސައްކަތް ކުރެވެމުންދާކަމުގެ އިހްސާސް ގިނަބަޔަކަށް ކުރެވޭ ހެއްޔެވެ؟ އަދި ކުރިއަށްވުރެ މިއަދު ދެމެހެއްޓެނިވި ގޮތުގައި ޤައުމުގެ އިގްތިސާދު ކުރިއަރުވާ، އާމްދަނީލިބޭނެ މަގުތައް އިތުރުކޮށް ފަހިކޮށް އަދި ފަރުދީ ފުދުންތެރިކަންމަތިކޮށް ލިބޭ އާމްދަނީ އިތުރު ކުރެވިއްޖެހެއްޔެވެ؟\nމަތީގައި ފާހަގަ ކުރެވުނު ސުވާލުތަކަށް ޖަވާބުދިނުމަށްޓަކާ ހޯދާބަލާލާއިރު ގާތުން ފެންނަން އޮތީ ދިވެހި ބަންޑާރަގަނޑުން 72 ފަޅުރަށް ވީނުވީއެއްނޭނގި ޤައުމުގެ ތޮއްޑުދަށުން ބޭރުވެ ދިއައިރު، 60،000 ވަރަކަށް ރައްޔިތުންގެ ސިއާސީ ހައްގު ނިގުޅައިގަނެ އެމީހުން އައްޔަންކުޅަ މަންދޫބުން މަގުމަތިކުރެވިފައިވާ މަންޒަރުކަމަށްވާނަމަ، އަދި އެގޮތައް އެކަން ކުރެވިފައިވަނީ ޢަދުލާއިންސާފުގެ މަތިން ޤައުމުގެ ކަންކަން ކުރިއަށްގެންދިއުމަށް މާތްﷲގަންދީ ހުވާކުރުވާފަ ރައްޔިތުން ވެރިކަމާ ހަވާލުކުރި ފަރާތުންކުރި "ބުރަމަސައްކަތުން" ކަމަށްއިޢުތިރާފުވާނަމަ، ޤައުމަށް ދަތުރު ކުރެވެމުން އެދަނީ ތަރައްޤީއާއި ދިމައަކަށްނޫނެވެ.\nއިޖްތިމާޢީ ގޮތުން ޢަދުލުވެރި ނިޒާމެއް ރާވާ ހިންގުމުގެ ވިސްނުން ފާހަގަ ނުކުރެވި ޤައުމުގެ ރައީސުންނާއި ވަޒީރުންނާއި މަޖްލިސް މެންބަރުންނާއި ހަމައިން ފެށިގެން އާންމު ރައްޔިތުންނާއި ދެމެދުގެ އެންމެންނަށް ޢަދުލުވެރި ހަމަހަމަ ނިޒާމެއްގެ ހިމާޔަތް ލިބިފައިވޭތޯ ކުރާސުވާލަށް ދެވެން އޮތީ ނާއުންމީދީ ޖަވާބެއްކަމަށްވާނަމަ ތަރައްޤީއާއި ދިމަޔަށް އަޅުގަނޑުމެންނަށް ދަތުރުކުރެވެމުންނެއް ނުދެއެވެ. އިޤްތިސާދީ ގޮތުން ވަކި ބައެއްގެ ވިއަފާރިތައް "ފުނޑާލުމުގެ" ވިސްނުމުގައި ދައުލަތުން މަސައްކަތްކުރަމުންދާއިރު އަނެއް ބަޔަކު އިގްތިސާދީ ގޮތުން އެއްވެސް އުފެއްދުންތެރި މަސައްކަތެއް ނުކޮށް މަހުޖަނުންނަށް ވުމުގެ މަގުފަހިވެފައިވާޖަމާއަތަކީ ތަރައްގީގެ ހަވާސާއިން ބޭރުވެފައިވާ ޖަމާޢަތެކެވެ.\nކުރެވެމުންދާ އިންވެސްޓްމަންޓްތައް ކުރުމުގައި ގައުމީ ތަރައްގީގެ އިސްފަސްކަމަށް ބެލުމެއްނެތި ވަކިކަހަލަ މަޝްރޫޢުތަކެއް ބާޒާރުގެ އަގުގެ އެތައްގުނައެއް ބޮޑުކޮށް "ސިއާސީ ގޮތުން ލިޔެލެވޭ ޖުމްލައެއްގެ" ގޮތުގައި ކުރަމުން ދާނަމަ އެގައުމަށް އެދެވެނީ ތަރައްޤީއާއި ދިމާލަކަށްނޫނެވެ. ގައުމަށް އާމްދަނީ ލިބޭނެ މަގުތައް ފުޅާނުކުރެވި އަދި އިޤްތިސާދީ މައިބަދާގައިހުރި ހަކަތައަށް ބެލުމެއްނެތި ނަގާލޯނުތަކުން ހަމައެކަނި "ވަކިކަހަލަ" އުމްރާނީ ތަރައްގީގެ މަސައްކަތްތަކެއް ކުރަމުންދިއުމަށް ތަރައްގީއެކޭ ނުކިއޭނެއެވެ. އެނގިވަޑައިގަންނަވާނެފަދައިން ތަރައްގީގެ ވަރަށް ގިނަ އަމާޒުތަކެއްވެއެވެ. ތަރައްޤީއަކީ ވަށާޖެހިފައިވާ ވިސްނުމެކެވެ. އަދި ހާއްސަކޮށް ދެމެހެއްޓެނިވި ތަރައްޤީ ހާސިލުކުރުމުގައި އެންމެބޮޑަށް ގައުމުތަކުން އިސްކަންދޭންޖެހެނީ ދެމެހެއްޓެނިވި އިގްތިސާދީ ތަރައްޤީއަށެވެ.\nޤައުމީ ތަރައްގީގެ އެންމެ މުހިންމު ނާރެހަކީ އެގައުމެއްގެ އިގްތިސާދީ ތަރައްގީއެވެ. އިގްތިސާދީ ތަރައްގީގެ މައިގަނޑު އަމާޒުތަކަކީ ގައުމީ އުފެއްދުންތެރިކަން ދެމެހެއްޓެނިވި ގޮތުގައި މަތިކުރުމެވެ. ކޮންމެ ގައުމެއްް ނަމަވެސް އެގައުމެއްގެ ގައުމީ އުފެއްދުންތެރިކަން ދެމެހެއްޓެނިވި ގޮތުގައި މަތިކުރުމައްޓަކާ ކުރަންޖެހޭ އެންމެ މުހިންމު ދެކަމަކީ ފަރުދީ އުފެއްދުންތެރިކަން މަތިކުރުމާއި، އިގްތިސާދުގެ ބޭސް ފުޅާކޮށް ގައުމުން ބޭރުކުރެވޭ މުދަލާއި ޚިދުމަތުގެ މިންވަރު މަތިކުރުމާއި ތަފާތު މުދާ އުފެއްދުން އިތުރުކުރުމަށް އިސްކަން ދިނުމެވެ. މި ވިސްނުމުން ވިސްނާއިރު ޤައުމަށް ތަރައްޤީ އާދޭތޯ ވަޒަންކުރުމަށްޓަކާ އުފައްދަންޖެހޭ މައިގަނޑު2ސުވާލެއް އެބައޮތެވެ. އެއީ، ފަރުދީ އުފެއްދުންތެރިކަން މަތިކުރުމަށްޓަކާ މީހުންގެ ހުނަރާ ޤާބިލިކަން މަތިކުރުމަށް މަސައްކަތް ކުރެވެމުންދޭތޯ އުދެދޭ ސުވާލާއި، ގައުމުން ބޭރުކުރެވޭ މުދަލުގެ ބާވަތްތަކާއި އަދަދު މަތި ކުރެވިއްޖެތޯ އުފެދޭ ސުވާލެވެ.\nމިސުވާލަށް ޖަވާބުދިނުމައްޓަކާ ލިބެން ހުރި ތަފާސް ހިސާބަށް ބަލާއިރު ޤައުމުގެ އުފެއްދުންތެރިކަން މަތިކުރުމަށް ވަކިހާއްސަ ސިޔާސަތުތަކެއްގެދަށުން ކުރެވޭ މަސައްކަތްތަކެއް ފާހަގަ ކުރެވޭކަށް ނެތެވެ. އަދި ފެންނަން އޮތީ ރާއްޖެއިން ބޭރުކުރެވޭ މުދާލާއި ޚިދުމަތުގެ މިންވަރު މަތި ނުކުރެވޭއިރު ޓްއަރިޒަމް އިންޑަސްޓްރީގައި ވިއްކާ ހިދުމަތުގެ އަގު ދަށްވަމުންދާމަންޒަރެވެ. ރާއްޖެއިން ބޭރުކުރެވޭ މުދަލުގެ މިންވަރުވެސް ވޭތުވެދިއަ ފަސް އަހަރުވެސް ބައެއް އަހަރަށް ހިފެހެއްޓިފައި ހުރި އިރު ބައެއް އަހަރަށް ދަށްވެފައި ހުރި މަންޒަރެވެ. މިސާލަކަށް 2017 ވަނަ އަހަރުގެ ޖެނުއަރީ މަހު ރާއްޖެއިން ބޭރުކުރެވުނު މުދަލުގެ އަގަށްވުރެ 2018 ވަނަ އަހަރުގެ ޖެނުއަރީމަހު ރާއްޖެއިން ބޭރުކުރެވުނު މުދަލުގެ އަގު 31 އިންސައްތަ ދަށްވެފައިވެއެވެ. މިއީ ގަތްގަނޑަކަށް ތިން ބައިކުޅަ އެއްބައިގެ ދަށްވުމަކަށްވީއިރު މިއީ ކަންބޮޑުވާ ވަރުގެ ދަށްވުމެކެވެ.\nމިހަގީގަތުގެ މަތީގައި ސަރަހައްދީ އަދި ދުނިޔޭގެ އިގްތިސާދައްބަލާއިރު އޭގެ ކުރިން ދިޔަ ފަސް އަހަރަށްވުރެ އިގްތިސާދީގޮތުން ކުރިއެރުން ހޯދަމުންދާކަން ފާހަގަ ކުރެވެއެވެ. މާނައަކީ، އިޤްތިސާދީ އުފެއްދުންތެރިކަން މަތިކުރެވި ފަރުދުންނަށާއި ޤައުމަށް ލިބޭ އާމްދަނީ އިތުރުކުރެވެމުންދާ މިންވަރު އެއީ ގައުމުގެ ވެރިންގެ ތަރައްޤީގެ ސިޔާސަތުގެ ސާބިތުކަން ދެނެގަނެވޭނެ އެންމެ ސާބިތު އެއްމިންގަނޑުކަމަށްވިއަސް، މިގޮތުން ބަލާއިރު ފަހަގަކުރެވޭ އެއްވެސް ކުރިއެރުމެއް ވޭތުވެދިއަ ފަސް އަހަރުތެރޭގައި ރާއްޖެއަށް ހޯދިފައިވާކަން އިގްތިސާދު ވަޒަންކުރާ އެއްވެސް މިންގަނޑަކުން ފެންނާކަށްނެތެވެ.\nއައު ވަޒީފާތައް އުފައްދާ އިގްތިސާދީ ކުރިއެެރުން އަވަސްކޮށް އިޤްތިސާދީ ތަރައްޤީ ޤައުމުތަކަށް ގެނައުމުގައި ޤައުމުތަކުން އެންމެ ބޮޑަށް އިންވެސްޓްކުރާތަން ފެންނަނީ ޓެކްނޮލޮޖީގެ ދާއިރާއަށެވެ. އެހެނީ ޓެކްނޮލޮޖީގެ އެހީގައި ހަރަދު ކުޑަކޮށް އުފެއްދުންތެރިކަން މަތިކޮށް ގައުމުގެ އެތެރެއަށް ވަންނަ ފައިސާގެމިންވަރު އިތުރު ކުރުމުގައި ޓެކްނޮލޮޖީއަށް އިންވެސްޓް ކުރުމަކީ ދުރުމުސަތަގްބަލުގައި އޭގެ ހެޔޮނަތީޖާ ފެންނާނެ ކަމެކެވެ. އެހެންނަމަވެސް މިގޮތުން އެކަށައެޅިފައިވާ ހާއްސަ ސިޔާސަތުތަކެއްގެ ތެރެއިން ކުރެވޭ ނަތީޖާ ހެޔޮ މަސައްކަތެއް ފެންނާން ނެތް އިރު ފާހަގަކުރެވެނީ ސިމެންތިއާ ހިލަވެއްޔަށް އިންވެސްޓްކުރެވެމުންދާމަންޒަރެވެ.\nއިގްތިސާދީ ތަރައްގީގައި ގައުމުތަކުން ގެންގުޅޭ މައިގަނޑުއަނެއް ވިސްނުމަކީ އެހެން ގައުމުތަކަށް، ހާސަކޮށް ވަކި އެކަނި ގައުމަކަށް މާބޮޑަށް ބަރޯސާނުވެ ގައުމުގެ އިގްތިސާދު ކުރިއަށްގެންދެވޭނެ މަގުތަކެއް ބަވަނަވެފައިވާ ދުނިޔޭގައި ހޯދުމެވެ. މިއީ އޭގެ ޒާތުގައިވެސް ގޮންޖެހުމެކެވެ. އެހެންނަމަވެސް ވޭތުވެދިއަ ތަނުގައި ދިވެހި ރާއްޖެ ދުވަހަކުވެސް ނުދަރާވަރަށް، އަދި ހާއްސަކޮށް ވަކި ގައުމަކަށް ނުދަރާވަރަށް މިއަދު ދިވެހި ރާއްޖެ ދަރާފައިވާކަންމިއީ، ރާއްޖޭގެ ކުރިމަގާމެދު ވިސްނާއިރު ބިރުވެރިކަން ހިތައްވެރިވާފަދަ ބޮޑުމައްސަލައެކެވެ. މިއަދު އަޅުގަނޑުމެންނަށް ގޭދޮރުމަތިން ފެންނަ ބަށިކޯޓާ ފްޓްސަލްދަނޑު އެއީ ތަރައްގީކަމަށް ހިތައް ފެނުނު ނަމަވެސް ތަަރައްގީގެ ތަރަހަޔަކީ މާފުޅާ ވިސްނުމެއްކަން އަޅުގަނޑުމެން ހެޔޮހިތުން ވަޒަން ކުރަން ޖެހެއެވެ.\nރާއްޖޭގެ އެތެރެއާއި ބޭރުގެ ދަރަނިކުޑަކޮށް ބޭރު ފައިސާގެ ރިޒާވް އިތުރުކުރުކޮށް ދެމެހެއްޓެނިވި ތަރައްގީއަށް މަގުފަހިވާނެ އިގްތިސާދީ ސިޔާސަތުތަކެއް ތަންފީޒުވަމުންދާމަންޒަރު އަޅުގަނޑުމެންނަށް ފެންނާކަށް ނެތެވެ. މިހާރު ރާއްޖޭގައި ދަރަނީގެ ފައިސާއިން ހިންގަމުންދާ ބޮޑަތި ބައެއް މަޝްރޫޢުގެ ސަބަބުން މިވަގުތައް ރާއްޖޭގެ އިގްތިސާދު ފުޅާވަމުން ދާކަމަށް ބައެއް އިގްތިސާދީ މިންގަނޑުތަކުން ދެއްކިނަމަވެސް ހަގީގީ އިގްތިސާދީ ވިސްނުމަކުންވިސްނާއިރު، ރާއްޖޭގެ ޓްރޭޑް ޑެފިޒިޓް މަތިވުމާ އަދި ބޭރުގެ ދަރަނި ބޮޑުވުމުގެ ސަބަބުން މުސްތަގްބަލުގައި އިގްތިސާދީ ގިނަ މައްސަލަތަކަކާ ކުރިމަތިލާން ޖެހުމުގެ ފުރުސަތުބޮޑެވެ.\nހާއްސަގޮތެއްގައި ރާއްޖޭގެ ތާރީހުގައިވެސް ނުނަގާފަދަ ގިނަ އަދަދެއްގެ ބޮޑަތި ލޯނުތަކެއް ނަގައިގެން ހިންގަމުންދާ މަޝްރޫއުތަކުގެ މަސައްކަތް ރާވާފައިވާގޮތުން ނަގާފައިވާ ލޯނުފައިސާގެ ތެރެއިން ކުޑަމިންވަރެއްވެސް ރާއްޖޭގެ ލޯކަލް އިގްތިސާދުގެ ތެރޭގައި ބުރުޖަހަމުން ނުދާކަން އެއީ ކަންބޮޑުވުމާއެކު ފާހަގަކުރަން ޖެހޭކަމެކެވެ. އަދި މިއީ މިއަދުގެ ސަރުކާރުގެ އިގްތިސާދި ތަސައްވަރާއީ ވިސްނުމާއި ސިޔާސަތުގެ އަނަރޫފަކަން ގަބޫލުކުރަންޖެހޭ މައިގައިގަނޑު އެއްސަބަބެވެ. ޤައުމުގެ ގައުމީ އުފެއްދުންތެރިކަމާ ނުބައްދަލު އެތައް ބިލިއަން ލޯނެއްގެ މަޝްރުޢުތައް ޤައުމުގައި ހިންގެމުންދާއިރު އެކަން މެދުފަންތި އާއި އަދި ކުދި ވިޔަފާރިތަކަށް އިހްސާސް ނުކުރެވޭކަން އެއީ އަޅުގަނޑު މިދެންނެވި ނުކުތާގެ ސާބިތު ހެއްކެކެވެ.\nޢުމްރާނީ ތަރައްގީއަކީ ޖުމްލަ ތަރައްގީގެތެރޭގައި ހިމެނެންޖެހޭ އެތައް ބައިތަކެއްގެ ލިސްޓް ލިޔާ އިރު ލިސްޓްގެ ތިރިން ފާހަގަ ކުރެވޭ ޖުމްލަ ތަރައްގީއަށް އެހީތެރިވެދޭ އެއް ބަހާއެވެ. މިއަދު ރާއްޖޭގައި ކަންހިނގާގޮތައް ބަލާއިރު ތަރައްގީއަކީ ހަމައެކަނި އުމްރާނީ ތަރައްގީ ނުވަތަ ސިމެންތިއާ ހިލަވެލީގެ ތަރައްގީކަމަށް ގަބޫލުކުރެވޭކަމަށް ފާހަގަވުން އެއީ އަޅުގަނޑު މި ދިރާސާ ކަރުދާސް ލިޔެލަން ބޭނުންވި އެންމެ މުހިންމު އެއް ސަބަބުވެސް މެއެވެ. އެންމެހާ ބޭފުޅުންވެސް ގަބޫލު ކުރާނެފަދައިން ގައުމުތަކަށް ތަރައްގީ ގެނެވޭ ވަސީލަތަކީ ހިލަޔާ ހިލަވެލިކަމަށްވާނަމަ މިސްރަކީ މީގެ 4500 އަހަރުކުރިންވެސް ތަރައްޤިވެފަިއވާ ގައުމަކަށްވާނެއެވެ.\nމިސްރުގައި ހިލަޔާ ހިލަވެލިން ބިނާކުރެވިފައިވާ އަހްރާމުތައް ގިނަވެފައި، އުސްވެފަ އެހާމެގިނައެވެ. ނަމަވެސް މިސްރުގެ ހަގީގަތުން އަޅުގަނޑުމެންނަށް ގަބޫލުކުރަންޖެހެނީ، ތަރައްގީއަކީ ހިލަޔާ ހިލަވެލިން ގެނެވޭ އެއްޗެއް ނޫންކަމެވެ. ތަރައްގީއަކީ ޤައުމަކަށްގެނެވޭ ވަށާޖެހިފައިވާ އިސްލާހީ ވިސްނުމެކެވެ. އެއީ އަދުލުވެރިކަމުގެ ބިންގަލުގެމަތީގައި ދުޅަހެޔޮ ޖަމާޢަތެއް ބިނާކޮށް ދެމެހެއްޓެނިވި އިގްތިސާދީ ކުރިއެރުން ލިބޭނެމަގުން ގައުމަށް ގެނެވޭ އިސްލާހީ ބަދަލުތަކަށްކިޔާ ޖުމްލަ ނަމެކެވެ.\nގައުމަށް ބޭރުފައިސާ އެތެރެކުރެވޭނެ މަގުތައް އިތުރުނުކޮށް ސިމެންތިން ބިނާކުރެވޭ 25 ބުރީގެ އިމާރާތައް ޑޮލަރުން މުސާރަދީފަ ޚިދުމަތްދޭނެ މީހުން ރާއްޖޭން ބޭރުން ގެނައުމަކީ ދެމެހެއްޓެނިވި ތަރައްގީއަށްކޮށޭމަގެއްނޫނެވެ. ރާއްޖޭގެ މިއަދުގެ ޓްއަރިޒަމް އިންޑަސްޓްރީގެ ޕާފޯމަންސްއަށް ބަލާއިރު ރާއްޖޭގެ އެއާޕޯޓުން ޙިދުމަތް ނުދެވިގެން ރާއްޖެ އައުމަށް ބުކިންހެދި އެއްވެސް މެހުމާނަކު ބުކިން ކެންސަލްކުރިކަން އެންގެން ނެތްއިރު، މީގެ 20 އަހަރު ފަހުން ޚިދުމަތްދޭނެ އެއާޕޯޓެއް މިއަދު ލިބެންހުރި ޓެކްނޮލޮޖީ، އާދެ 20 ވަނަ ގަރުނުގެ ޓެކްނޮލޮޖީގެމަތީގައި ބާޒާރުގެ އަގުތަކަށްވުރެ ބޮޑުއަގެއް ހޭދަކޮށްގެން ބިނާކުރުމަކީ ތަރައްޤީއެއްނޫނެވެ.\nހާއްސަގޮތެއްގައި ރާއްޖޭގެ އެތެރޭގެ ހާލަތު އިސްލާހުނުވެ، އަދުލުވެރި ޖަމާޢަތެއް އޮތް ގައުމަކަށް ރާއްޖެ ނުހެދި ދިގުދެމިގެންދާނަމަ މިހާރު ހުރި އެއާޕޯޓްގެ ފުލްކެޕޭސީޓީވެސް ބޭނުން ނުކުރެވޭނެހާލަތަކަށް ނުދާނެތޯ މިއަދު ވިސްނަން ޖެހޭ ސަބަބުތައް ދުނިޔޭގެ ހުރިހާ ފަރާތަކުން ފެންނަން އެބަހުއްޓެވެ. ހާއްސާކޮށް، ބޭރުދުނިޔެއިން ނަގާ ލޯނުތަކުން ހަމައެކަނި އިމާތާތްތަކެއް ކުރަމުންދިއުން އެއީ ދުނިޔޭގެ ތަޖްރިބާއަށް ބަލާއިރު ބިރުގަންނަންޖެހޭވަރުގެ ކަމެކެވެ.\nސާލަކަށް މުޅި ދުނިޔޭގަވެސް ތެލުގެ އެންމެ ބޮޑު ރިޒާވެއްއޮތް މުއްސަނދި ވެނެޒުއެލާފަދަ ގައުމުތަކުގެ ތަޖްރިބާއަށް ވިސްނާލަމާ ހިންގަވާށެވެ. ވެނެޒުއެލާއިން 1999 ވަނައަހަރުން ފެށިގެން ސަރަހައްދީ އިޤްތިސާދީ ބާރުތަކާއެކު އޮތް ގުޅުން ކަނޑާލުމަށްފަހު ޗައިނާއާއި ގުޅުން ބަދަހިކުރިއެވެ. އެއަށްފަހު ޗައިނާއާއި ރަޝިއާއިން ދިން އެތައް ބިލިއަން ޑޮލަރެއްގެ ލޯނު ފައިސާއިން ބޮޑަތި ޢުމްރާނީ ތަރައްގީގެ މަޝްރޫއުތައް ހިންގިއެވެ. އަދި އެގޮތުން ހިންގުނު ހުރިހާ މަޝްރޫއެއްގެ ތެރެއިންވެސް ކޮރަޕްޝަނުގެ ތެރެއިން ސަރުކާރުގެ އޮފިޝަލުންގެ ޖީބުތައްބޮޑުކުރަމުންދިއައެވެ.\nރާއްޖޭގެ ތަރައްޤީގެ ސިއާސަތުތަކާވަރަށް އެއްގޮތް ވެނެޒުއެލާގެ ތަރައްޤީގެ ސިޔާސަތުތަކުގެ ސަބަބުން އެގައުމު ވެއްޓިފައިވާ ހާލަތު އެންމެ ފަސޭހައިން ހިތައް ސިފަކޮށްލުމަށް ވެނެޒުއެލާގެ ފައިސާގެ އަގަށް އައި ބަދަލަށް ވިސްނަވާށެވެ. މީގޭ 8 އަހަރު ކުރިން 1 އެމެރިކާ ޑޮލަރަކީ ވެނެޒުއެލާގެ ފައިސާގެ 8 ބޮލޮވާސްއެވެ. ނަމަވެސް އޭގެ އެންމެ އަށް އަހަރު ފަހުން މިއަދު 1 އެމެރިކާ ޑޮލަރަކީ ގާތްގަނޑަކަށް 8000 ބޮލިވާސްއެވެ. ދެން ގައުމު އޮންނާނެ ހާލަތު ހިތައް ސިފަކުރައްވާށެވެ. މިހާލަތައް ވެނެޒުއޭލާ ވެއްޓިގެންދިއުމުގެ ސަބަބުތައް ވަރަށްގިނައެވެ. ނަމަވެސް އެންމެ މައިގަނޑު ދެ ސަބަބަކަށްވީ ގައުމުގެ އިގްތިސާދަށް ނުކަތާވަރުގެ ލޯނުތައް ނެގުމާއި އެ ލޯނުތަކުގެ ބޮޑުބައެއް ކޮރަޕްޝަނުގެ ތެރެއިން ގެއްލިގެންދިއައިރު އިގުތިސާދު ހަރުދަނާ ނުވެ ރައްޔިތުން ގައުމުގެ މުސްތަގްބަލާމެދު އުންމީދު ގެއްލިފައިވަނިކޮށް ގައުމަށް ލިބެމުންދާ މަދު އާމްދަނީކޮޅުން ނެގި ބޮޑަތި ލޯނުތަކަށް ފައިސާ ދައްކަންފަށަން ޖެހުމެެވެ. މިއީ ބިރުވެރިކަމާއެކު އަޅުގަނޑުމެން މިއަދު ވިސްނަންޖެހޭކަމެކެވެ.\nމަތީގައި ބަޔާންކުރެވިދިޔަ ތަފާތު ސަބަބުތަކަށްޓަކާ ތަރައްގީގެގޮތުގައި ދިވެހި ރާއްޖޭގައި މިއަދު ސިފަކުރެވެމުންދަނީ ތަރައްގީކަމަށް ދެންނެވޭކަށްނެތެވެ. އަދި ތަރައްޤީގެގޮތުގައި ފެންނަންހުރީވެސް އެއްވެސް މިންގަނޑަކުންބަލާއިރު ތަރައްޤީކަމަށް ސިފަކުރެވޭކަށްނެތެވެ. މިއަދު ރާއްޖޭގައި ކަންހިނގާގޮތައްބަލާއިރު ތަރައްގީއަކީ ހަމައެކަނި އުމްރާނީ ތަރައްގީ ނުވަތަ ސިމެންތިއާ ހިލަވެލީގެ ތަރައްގީކަމަށް ގަބޫލުކުރެވޭކަންއެއީ ކަންބޮޑުވާންޖެހޭ ކަމެކެވެ. ޤަބޫލުފުޅު ކުރަށްވާށެވެ. ތަރައްޤީގެ އަމާޒަކީ ކޮރަޕްޝަނާ ފަސާދަ އާއި ވަކިން ޢަދުލުވެރި އަދި ދުޅަހެޔޮ މުޖްތަމަޢެއް ބިނާކުރުމެވެ. މިކަން އަދުގެ ސަރުކާރަށް ކާމިޔާބުކުރެވެމުންދާތަން މުޖްތަމަޢުން ފެންނާން ނެތުން އެއީ މިއަދުގެ ސަރުކާރުގައި ތަރައްޤީގެ ތަސައްވަރެއް ނެއްކަމާ ސިއާސަތުތަކުގެ ދޯހަޅިކަން ހަމަވާ ހަގީގަތްތަކެވެ.\nއިގްތިސާދު ވިޔަފާރި ރައީސް ޔާމީން ތަރައްގީ ސަރުކާރު\nނޫސްވެރިންނަކީ މިކަހަލަ ޔޯލަކޮށް ރިޕޯޓު ގެނެސްދޭ ބަޔަކަށްވެއްޖެނަމަ، ނޫސްވެރިކަމުގެ ފޭރާން އޮންނާނި ވީދި ހަލާކުވެފަ، ތިމާމެންނަކީ އިޤްތިޞާދު ދަންނަ ބަޔަކަށް ނުވެތިބެ މިފަދަ ވާހަކަތައް ލިޔާއިރު ފެކްޓް ބޭސްޑްކޮށް ނޫނީ ތަންދޮރު ދަންނަ މީހުންނެއް ނުލިޔާނެ، މިލިއުމަށްބަލާއިރު އެއްވެސް ވަރަކަށް މިފަންނުގެ އޮއްޓަރެއް ނުފެނުނު، ފެނުނުހާވެސް ކަމަކީ ފިތުނަ އުފައްދައި ރައްޔިތުންނަށް ނުބައި ތަޞައްވަރެއް ދޭން މަސައްކަތް ކޮށްފައިވާތަން، މިވަރުވީމާ މިފަދަ ނޫސްތަކާދޭތެރޭ ފިޔަވަޅު އަޅައި ހުއްޓުވާލަން އެބަޖެހޭ.\nކީއްކުރާނީ.ިނއާޓިކްލް ނިމެންދެން ނުކިޔާނެ މަދު ބަޔަކު ނޫނީ.ހާދަ ސަޅި އާރޓިކްލް އެކޭ\nވޭތުވެ ދިޔަ 50 އަހަރު ތެރޭގައި އެކި ދައުރުގަ ރާއްޖެ ދެކެފައިވާ ތަރައްޤީ މިނެ ކިރާލެވޭނެ ގޮތަކަށް ދިރާސާކޮށްފައި ރިޕޯޓްތައް ތައްޔާރު ކުރާނަމަ ވަކިކޮޅަކަށް ނުޖެހި ހުރެ ކިޔާ މީހަކަށް ގޮތެއް ކަނޑައަޅަން ފަސޭހަ ވާނެ. ހަމަ އެކަނި އެއްކޮޅަށް ޖެހި ހުސްވެފައިވާ ނޫހަކުން ލިޔުންތެރިޔާއަށް ފެންނަ އެއްޗަކަށް ބިނާކޮށް ލިޔާ ލިއުމަކީ އޮށްޓަރެއް ހުރި ލިއުމަކަށް ނުވާނެ. ފެކްޓްސް އެންޑް ފައިންޑިންސް ތިމާ ހިތު ހުުރިގޮތަކަށް ގެންސްދިނުމަކީ ލިޔުންތެރިޔާގެ ވިސްނުން ވަރަށް ރަގަޅަށް އެނގިގެން ދާ ކަންކަން.\n3އަހަރު ދުވަހުގެ ވެރިކަން ކުރައްވާފަ އިތުރަށް ކެތް ނުވެގެން އިސްތިއުފާ ދެއްވި ރައީސްގެ3އަހަރު އުޞޫލެއް ނެތި ދޫކުރި 400 ފަޅުރަށާއި، ނުއަގުގަ ވިއްކާލި އެއަރޕޯޓާއި، އެމަނިކުފާނުގެ ސަރުކާރުގެ3އަހަރު ދަރަނި ކުރުވި 29 ހާސް މިލިއަން ރުފިޔާ އަކީ ތަރައްޤީ ނަމަ7ފަރާތް ހާމަކުރާގޮތަށް ރިޕޯޓެއް ތައްޔާރު ކުރައްވާ ނެރެލައްވަން ކެރޭނެތޯ؟؟\nމިވެސް ދެން ނޫސްވެރިކަން. ބޯހަލާކު.\nރާއްހޭގެ އެކި ހިސާބުތަކުގަ ފެނވަރު ރަގަޅު 25 ހޮސްޕިޓާ އެޅިނަމަ މާ ސަޅިވާނެ\nޤާނޫނު އަސާސީ ފުޑާލާ ތިމާ ހިތުހުރި ގޮތަކަށް އަމަލު ކުރާތަނެއް މިފެންނަނީ !


BREAKING: Addu Mayor Kamah Nizar Inthihaabvejje - Vaguthu\nނިޒާރު "ވަގުތަށް" އިންޓަވިއު ދެއްވަނީ..- ވަގުތު އިމޭޖަސް- މުހައްމަދު އަފްޒަލް\nމިއަދު ބޭއްވި ލޯކަލް ކައުންސިލް އިންތިހާބުގައި އައްޑޫގެ މޭޔަރުގެ މަގާމަށް ރައްޔިތުންގެ މަޖިލިހުގެ ހިތަދޫ ދެކުނު ދާއިރާގެ ކުރީގެ މެމްބަރު އަލީ ނިޒާރު އިންތިހާބުވެވަޑައިގެންފިއެވެ. އެމްޑީޕީގެ ޓިކެޓުގައި ނުކުންނެވި ނިޒާރު އިންތިހާބު ކާމިޔާބު ކުރެއްވީ ބޮޑު ތަފާތަކުންނެވެ.\nއައްޑޫގެ މޭޔަރު ކަމަށް ވާދަކުރެއްވީ ނިޒާރުގެ އިތުރުން ޕީޕީއެމްގެ ކެންޑިޑޭޓު މުހައްމަދު ލަތީފާއި އަމިއްލަ ގޮތުން ވާދަކުރެއްވި އިބްރާހިމް ތޯހިރެވެ. އައްޑޫގައި ބެހެއްޓި 27 ވޯޓް ފޮށީގެ އިތުރުން މާލޭގައި އައްޑޫ ރައްޔިތުންނަށް ބެހެއްޓި ވޯޓް ފޮށިތަކުގެ ތެރެއިން މިހާތަނަށް އިއުލާންކުރި ވަގުތީ ނަތީޖާތައް ދައްކާ ގޮތުން ހުރިހާ ވޯޓު ފޮއްޓަކުން ވެސް ކުރި ހޯދާފައި ވަނީ ނިޒާރެވެ.\nމާލެ ފިޔަވައި އެންމެ ބޮޑު އާބާދީއެއް އޮންނަ އައްޑޫގެ މޭޔަރު ކަމަށް ނިޒާރު އިންތިހާބުވެވަޑައިގަތުމާ ގުޅިގެން އައްޑޫގެ ވަރަށް ގިނަ ބަޔަކު މިހާރު އަންނަނީ މީސް މީޑިއާގައި ނިޒާރަށް މަރުހަބާ ކިޔަމުންނެވެ.\nމި ފަހަރުގެ އިންތިހާބަކީ އައްޑު އަށް ސިޓީއެއްގެ ދަރަޖަ ލިބުނު ފަހުން މޭޔަރު ރައްޔިތުންގެ ވޯޓުން ހޮވި ފުރަތަމަ ފަހަރެވެ. މީގެކުރިން ނަމަ، ކައުންސިލްގެ މޭޔަރުކަމާއި ޑެޕިއުޓީ މޭޔަރު ކަން ކަނޑައަޅަނީ ކައުންސިލް މެމްބަރުންގެ މެދުގައި ނަގާ ސިއްރު ވޯޓަކުންނެވެ.\nއައްޑޫ ސިޓީ ކައުންސިލްގެ ފާއިތުވި ދެ އަހަރުގައި މޭޔަރުކަން ކުރެއްވީ ހިތަދޫ އުތުރު ދާއިރާ ތަމްސީލުކުރެއްވި އަބްދުﷲ ސޯދިގް (ސޯބެ) އެވެ. އައްޑޫގެ މޭޔަރު ކަމަށް ވާދަކުރެއްވުމަށް ނިޒާރު އެމްޑީޕީގެ ޓިކެޓު ހޯއްދެވީ ވެސް ޕާޓީގެ ޕްރައިމަރީގައި ވާދަކުރައްވައި ސޯބެ ބަލި ކުރައްވައެވެ.\nމި ފަހަރު އައްޑޫ ސިޓީ ކައުންސިލަށް 13 މެމްބަރުން އިންތިހާބު ކުރާ އިރު، ތިން ކެންޑިޑޭޓަކަށް ވަނީ އިންތިހާބަކާ ނުލައި މި ފަހަރު ގޮނޑި ކަށަވަރުވެފަ އެވެ. އެއީ ހިތަދޫ ކޮރުވަލު ދާއިރާ އަށް ވާދަކުރި އެމްޑީޕީގެ ކެންޑިޑޭޓް އިބްރާހީމް ޝިނާޒް މޫސާ އާއި ހުޅުދޫ ދާއިރާގެ އެމްޑީޕީ ކެންޑިޑޭޓް ހުސެއިން ފައިޒުއްރަހްމާނާއި ހިތަދޫ ބޭރުމަތި ދާއިރާގެ ކެންޑިޑޭޓް މަރިޔަމް ސައީދެވެ.\nރައްޔިތުންގެ މަޖިލިހުގެ ހިތަދޫ ދެކުނު ދާއިރާގެ އެމްޑީޕީގެ މެމްބަރު ކަން ކުރެއްވި ނިޒާރަކީ އައްޑޫ ރައްޔިތުންނަށް އާ މޫނެއް ނޫނެވެ. މިދިޔަ 18 ވަނަ ރައްޔިތުންގެ މަޖިލިހުގައި ހިމެނިވަޑައިގެންނެވި މެމްބަރުންގެ ތެރެއިން އެންމެ ހަރަކާތްތެރި އެއް މެމްބަރަކަށް ނިޒާރު ވެވަޑައިގަންނަވާނެއެވެ. މަޖިލިހުގައި އޭރު ތިއްބެވި އެމްޑީޕީގެ މަދު މެމްބަރުންނާ އެކުގައި ވެސް ނިޒާރުގެ އަޑު މަޖިލިހުގައި ވަކި "މަޑެއް" ނޫނެވެ.\nއެމްޑީޕީގެ ޕްރައިމަރީން ލިބިވަޑައިގެންނެވި ނާކާމިޔާބީ އަށް ފަހު، ސަރުކާރަށް ހިދުމަތް ކުރެއްވުމުގެ ވިސްނުން ވެސް ނިޒާރުގެ ހުންނެވިއެވެ. ސަރުކާރުގެ ފަރާތުން ރަނގަޅު "އޮފާ" އެއް ވެސް އޭނާ އަށް ލިބިވަޑައިގަތެވެ. އެކަމަކު ކައުންސިލަށް ވަޑައިގަތުމުގެ ވިސްނުން އޭނާ ގެންގުޅުއްވަން ފެއްޓެވީ ސިޓީ ކައުންސިލަށް މޭޔަރުން ކަނޑައަޅާނީ ރައްޔިތުންގެ ވޯޓަކުން ކަމަށް ލާމަރުކަޒީ ނިޒާމަށް އިސްލާހު ގެންނަން ނިންމި ހިސާބުންނެވެ.\nނިޒާރު ދާދި ފަހުން "ވަގުތަށް" ވިދާޅުވީ އައްޑޫގެ މޭޔަރު ކަން ކުރެއްވުމަށް ފުރުސަތު ދެއްވައިފި ނަމަ، ފުރަތަމަ ދުވަހުން ފެށިގެން މައްސަލަތައް ހައްލު ކުރަން ފައްޓަވާނެ ކަމަށެވެ. އައްޑޫގައި އިންތިހާ އަށް މައްސަލަތައް އެބައޮތް ކަމަށް އޭނާ ވިދާޅުވިއެވެ.\nއޭޕްރީލް 10, 2021 21:14\nޕީޕީ އެމް ކޮހެއް ނެރުނީމަ ވާނީ ތިހެން.. ޕެޑް ދޭން އެގެނީ..\nތައުލީމެއް ގާބިލުކަމެއް ނެތް މީހަކާއި މިފަދަ ބޮޑު ކަމެއް ހަވާލުކުރަން ޕޕއެމް ނިންމީތީ ދެރަވަނީ..\nއޭޕްރީލް 10, 2021 23:31\nކޮހަކީ ޕީޕީއެމުން ނެރުނު ކެންޑިޑޭޓެއްނޫން؛ ކޮހަކީ ރައްޔިތުންގެ އެސެޓްތަކުގައި ހުޅުޖަހާ އަންދާލި މީހުންނަށް ވޯޓްދިން މީހުން. އިންޑިޔާ ސިފައިން އަމިއްލަ ފަސްގަނޑަށް ވެރިކުރުވައި، އިސްލާމްދީނަށް ފުރައްސާރަކޮށް ޣައިރުދީނަށް ރާއްޖޭގެ ބިމުން ޖާގަދޭން މަސައްކަތްކުރަމުންދާ ބަޔަކަށް ތިމާމެންގެ ކަންތައްތައް މެނޭޖްކުރަން ހަވާލުކުރި މީހުން. ކޮހުންނަކީ.\nއޭޕްރީލް 10, 2021 21:47\nމި ސަރުކާރުން އައްޑުއަށް އެއްކަމެއް ނުކޮށްދިނަސް އޯކޭވީތާ. އައްޑުއަށް އިންޑިޔާ ސިފައިން އެޅިވަރަކަށް ލިބޭވޯޓް ގިނަވަމުންދަނީ.\nއޭޕްރީލް 10, 2021 23:11\nތިހެން ނުބުނޭ އެކުވެރިޔާ..\nއެމްޑީޕީގެ ފުލް މެޖޯރިޓީ އޮތް އައްޑޫއިން ވެސް އެއޮތީ މިހާރުވެސް2ގޮނޑި އަތުލާފަ ޕީޕީއެމް..\nއައްޑޫ މީހުންނަށްވެސް އެބަވިސްނޭ..\nއައްޑޫއަށްވުރެ މިޤައުމު އިސްކުރާނެކަން އެވަނީ ޢަމަލުން ދައްކައިދީފަ...\nއޭޕްރީލް 11, 2021 00:04\nބަލަ އައްޑޫގަތިބޭނީ މޮޔައިންކަމައް ރޮޒެއިނާ ބުނިދޯ! އޭރުވެސް މަބުނީމެއްނު ރޮޒޭ ދޮގެއް ނުހަދާނެއޭ! އައްޑޫމީހުން މޮޔަވީމައޭ އެހެން އެބުނަނީ މިހާރުމިޔޮތީ އެކަން ފެންނަންތާދޯ!\nއޭޕްރީލް 11, 2021 00:08\nއަނެތްކާ އަނެތް5އަހަރު ގެއްލުނީ! އަޅެ އައްޑޫގަ ތިބެނީ ހުސް ކަނޑުކޮހުންތަ!\nއޭޕްރީލް 11, 2021 01:52\nދެކުނު ނިޒާރަކީ އައްނިއާއި ދެކޮޅު ވިސްނުން ކަމަށްވާ ތަރައްޤީގެ ވިސްނުމުގެ ބޭފުޅެއް އެހެން ކަމުން އައްޑުއަށް ކުރިމަތިވެފައިވާ ކަންތައްތަކަށް ހައްލުހޯދައިދެވޭނެ ވަރުގެ ބޭފުޅެއް\nއޭޕްރީލް 11, 2021 04:13\nކޮހުން ތިބީ ކޮންތަނެއްގަކަން ވޯޓުން އެނގިއްޖެ ތިޔަމީހުން ކިޔާ އަޑުއިވޭ ފަތުރާ އަޑުއިވޭ ސަރުކާރުން ކަންތައް ކުރާ ގޮތެއް ކަމަކުނުދޭ އެކަމަކު ސަރުކާރު ކެންޑިނޭޓް ހޮވުނީ މީގެން ދިމާވާއެއްޗެއް ނުވާއެއްޗެއް ނޭންގުނު ވައްސަލާމް\nއޭޕްރީލް 11, 2021 08:46\nރަނގަޅުމީހަކު ނިޒާރުއާއި ވާދަކުރަން ނިކުއްނަމަ މިގޮނޑިވެސް ލިބޭނެކަން ޔަޤީން! ހިލޭލިބުނު ދެގޮނޑި ލައިގެންވެސް މާގޮޑުމަކެއްނުވި! ބަލަމާ ނިޒާރުމެންގެ ފެންވަރު!\nއޭޕްރީލް 11, 2021 09:21


Barudhan lui kuran kaan enme rangalhu5meyvaa! – Iru\nމަސްތު ހާލުގައި ހުރެ ދީނަށް ފުރައްސާރަ ކުރި މީހާ ދޫކޮށްލައިފި\nބަރުދަން ލުއިކުރަން ކާން އެންމެ ރަނގަޅު5މޭވާ!\nބަރުދަން ލުއިކުރުމަކަށް ވަކި މޮޅު “ޖާދޫ” އެއް ނޯވެއެވެ. އެއީ ވަކި ގޮތަކަށް ދިރިއުޅުމުގެ ވައްޓަފާޅި ބަދަލުކޮށްގެން ކުރެވެން އޮންނަ ކަމެކެވެ. ޙާއްސަކޮށް ކެއުމަށް ބަދަލު ގެނެސް، ވީހާވެސް ގިނައިން ކަސްރަތު ކުރުމުން ފަސޭހައިން ބަރުދަން ލުއި ކޮށްލެވޭނެއެވެ. ކެއުމަށް ގެންނަ ބަދަލުގައި ވީހާވެސް ގިނައިން މޭވާއާއި ތަރުކާރީގެ ބާވަތްތައް ހިމަނަން ވާނެއެވެ. އެގޮތުން މިފަހަރު މި ފާހަގަކޮށްލަނީ، ބަރުދަން ލުއިކުރުމަށް އެންމެ ބޮޑަށް އެހީވެދޭ5މޭވާއެކެވެ.\nމިއީ ވަރަށް ގިނަ މީހުންގެ ފެވަރިޓެކެވެ. ކާލަން މީރު މި މޭވާއަކީ ވިޓަމިން ބީ6 އާއި ވިޓަމިން ސީ އަދި އަޔަން ފަދަ މާއްދާތަކުން މުއްސަނދިވެފައިވާ މޭވާއެކެވެ. ބަރުދަން ލުއިކުރުމަށް އެހީވެދިނުމުގެ އިތުރަށް، ނޭވާހިއްލުން (އެސްތްމާ) އާ ދުރުކޮށްދީ، ހިތުގެ ބަލިތަކާއި ހަކުރުބަލިން ވެސް ދުރުކޮށްދެއެވެ.\nލުނބުލަކީ ވިޓަމިން ސީ އިން މުއްސަނދިވެފައިވާ އެއްޗެކެވެ. ލުނބޮލުން އެތެރެހަށި ޑީޓޮކްސް ކޮށްދީ، ހަޖަމުގެ ނިޒާމު ވަރުގަދަކޮށްދެއެވެ. ނަތީޖާއެއްގެ ގޮތުން ބަރުދަން ލުއިވުން ފަސޭހަވެގެން ދެއެވެ. މީގެ އިތުރުންވެސް ލުނބުލަކީ ދިފާއީ ނިޒާމު ވަރުގަދަ ކޮށްދޭ މޭވާއެއް ވެސް މެއެވެ.\nކަރާއަކީ މަތީ މިންވަރަކަށް ފެން އެކުލެވޭ އެއްޗެކެވެ. އިނގިރޭސި ބަހުން “ވޯޓަމެލަން” ކިޔަނީ ވެސް އެހެންވެގެންނެވެ. ކަރާ ކެއުމުގެ ސަބަބުން ހަށިގަނޑު ހައިޑްރޭޓް ކޮށްދިނުމުގެ އިތުރުން، ސަރުބީތައް ވިރުވައިލުމަށްވެސް އެހީވެއެވެ. ކަރާގައި ހިމެނޭ މާއްދާތަކުގެ ތެރޭގައި ޕޮޓޭސިއަމް، ވިޓަމިން އޭ، ވިޓަމިން ބީ6 އަދި ވިޓަމިން ސީ ފާހަގަކޮށްލެވެއެވެ.\nމަދު ކެލޮރީޒް އެއް ހިމެނޭ މި މޭވާއަކީ މަތީ މިންވަރަކަށް ފައިބާ އެކުލެވޭ އެއްޗެކެވެ. މިއީ ވެސް ވޯޓަ-ކޮންޓެންޓް (ފެން އެކުލެވޭ ވަރު) މަތި އެއްޗެކެވެ. އާފަލުގައި ހިމެނޭ ފްލެވަނޮއިޑްސް އަދި އެންޓިއޮކްސިޑެންޓްސްގެ ސަބަބުން ހިތުގެ ބަލިތަކާއި ހަކުރު ބަލި އަދި ކެންސަރު ފަދަ ބަލިތަކުން ދުރުކޮށްދިނުމުގެ އިތުރުން، ބަރުދަން ލުއިކޮށްދިނުމުގައި ވެސް މުހިއްމު ދައުރެއް އަދާކުރެއެވެ.\nފަޅޮލަކީ ސަރުބީތައް ވިރުވައިލުމަށް އެންމެ ރަނގަޅު އެއް މޭވާއެވެ. މި މޭވާއަކީ ވިޓަމިންގެ މާއްދާތަކާއި މިނެރަލްސް އިން މުއްސަނދިވެފައިވާ އެއްޗެކެވެ. ކެންސަރާ ދުރުކޮށްދޭ މި މޭވާއަކީ ދުޅަހެޔޮ ސިއްހަތަކަށް ވަރަށް މުހިއްމު އެއްޗެކެވެ.\n25 4391


Covid-19: Ventilator Nattaalee Ward There Finikollan, Fahun Beli Iru Bali Meehaa Othee Maruvefai - Vaguthu\nކޮވިޑް-19: ވެންޓިލޭޓަރު ނައްޓާލީ ވޯޑް ތެރެ ފިނިކޮށްލަން، ފަހުން ބެލިއިރު ބަލި މީހާ އޮތީ މަރުވެފައި\nއިންޑިއާގެ ކޮޓާގެ ސަރުކާރު ހޮސްޕިޓަލެއްގައި ވެންޓިލޭޓަރުގައި ފަރުވާދެމުންދިޔަ އުމުރުން 40 އަހަރުގެ ފިރިހެނަކު މަރުވި މައްސަލަ ބަލަން ފަށައިފިއެވެ. ކޮވިޑް-19 އާ ގުޅިގެން ފަރުވާދެމުންދިޔަ އެ މީހާ ވެންޓިލޭޓަރުގައި އޮއްވާ، އާއިލާ ބަޔަކު ވެންޓިލޭޓަރުގެ ޓޮޕް ނައްޓާލައި، އެތަނަށް އެ މީހުން ގެންގުޅޭ އެއާ ކޫލާ ޖަހާފައެވެ. އެ މީހާ މަރުވީ އެ ވެންޓިލޭޓަރުން ކަރަންޓް ދުއްވާލުމާއި ގުޅިގެން ކަަަމަށް ރިޕޯޓްތައް ބުނެއެވެ.\nއޭނާއަކީ ކޮވިޑް-19އަށް ޝައްކު ކުރެވިގެން ޖޫން 13 ވަނަ ދުވަހު ފެށިގެން މަހާރައޯ ބިމް ސިންގ ހޮސްޕިޓަލްގެ އައިސީޔޫގައި ފަރުވާދެމުންދިޔަ މީހެކެވެ.އޭނާގެ ޓެސްޓު ފަހުން ވަނީ ނައްސިވެފައެވެ.\nއަދި ޖޫން 15 ވަނަ ދުވަހު އޭނާ އައިސޮލޭޝަން ވޯޑަށް ވަނީ ބަދަލު ކޮށްފައެވެ. އޭނާ އައިސީޔޫ ވޯޑަށް ބަދަލުކޮށްފައި ވަނީ، އައިސީޔޫގައި އޮތް އެހެން ބަލި މީހަކު ކޮވިޑް-19 އަށް ފައްސިވުމާއި ގުޅިގެންނެވެ.\nރިޕޯޓްތައް ބުނާގޮތުގައި، އެ މީހާ އެ ވޯޑަށް ބަދަލު ކުރިފަހުން އެތަން ހޫނު ވެގެން އާއިލާ މީހުން ވަނީ އެއާ ކޫލާއެއް ގަނެފައެވެ. އަދި އެ ޖަހާނެ އެއްވެސް ސޮކެޓެއް އެތަނުގައި ނެތިގެން އެ މީހުން ވެންޓިލޭޓަރު ނައްޓާލީ ކަމަށް ވެއެވެ. އަދި ވެންޓިލޭޓަރު ނައްޓާލައި، އެތަނަށް ޖެހީ އެ އެއާ ކޫލާއެވެ. އިރުކޮޅެއްގެ ތެރޭގައި އެ ވެންޓިލޭޓަރުން ވަނީ ކަރަންޓު ގޮސްފައެވެ.\nއެކަން އެ މީހުން ޑޮކްޓަރަށް އެންގުމުން، ޑޮކްޓަރުން އެ މީހާގެ ހާލަތު ބަލަން ދިޔައިރު، އެ މީހާ އޮތީ މަރުވެފައި ކަމަށް ރިޕޯޓްތައް ބުނެއެވެ.\nއެ މީހާގެ މަރާއި ގުޅިގެން ފިޔަވަޅު އެޅުމަށް މިހާރު ނިންމާފައިވާ ކަމަށް ރިޕޯޓްތައް ބުނެއެވެ. އަދި އެ މައްސަލަ ބެލުމަށް ހާއްސަ ކޮމެޓީއެއްވެސް މިހާރު ވަނީ އުފައްދާފައެވެ.\nހޮސްޕިޓަލުން ބުނީ، އެ މީހުން އެ ކޫލަރު ޖެހުމަށް އެއްވެސް ބައެއްގެ ހުއްދަ ހޯދާފައެއް ނުވެއެވެ. އަދި އެ މީހާ މަރުވުމުން އާއިލާ މީހުން ހޮސްޕިޓަލް ތެރޭގައި އަޑުގަދަކޮށް ޑޮކްޓަރާއި، މެޑިކަލް ސްޓާފުންނާއި ދިމާލަށް ހަޅޭ ލެވި ކަމަށް ވެއެވެ.\nޖޫން 20, 2020 18:04\nތީހަމަ އަންނިގެ މައްސަލަ.\nޖޫން 20, 2020 18:49\nޢިބުރާހިމުގެ މަރު ކޮމިސަން މިއޮތީ މަހަލްދީބުގަ ހަވާލްކޮލާ